ލޮލަށް ފެނެއެވެ... އެކަމަކު ތަސައްވުރުކުރެވޭ ބާވަ އެވެ؟\n9 ޖޫން 2021 - 09:03 1\nއަދަދު އާޓްވޯކް: އަހުމަދު އިހުސާން (އަރަކަ އާޓްސް)\nލޮލަށް ފެނުމާއި އަޑުއިވުމުން މަހުރޫމުވެފައި ހުރެމެ އާދަޔާ ޚިލާފު ކާމިޔާބީތަކެއް ހޯދި މަޝްހޫރު ޝަޚުސިއްޔަތު ހެލެން ކެލާ ގާތު، ލޮލަށް ނުފެނުމަށްވުރެ ދެރަ ކަމެއް ވޭތޯ މީހަކު ސުވާލުކުރުމުން އޭނާ ޖަވާބުދިނެވެ.\n"އެއްވެސް ތަސައްވުރެއް ނެތި ލޮލަށް ފެނުމަކީ ލޮލަށް ނުފެނުމަށް ވުރެ ދެރަ ކަމެކެވެ."\nފެނުމަކީ ތިމާގެ ލޮލަށް ފެންނަ ތަކެއްޗާއި ކަންކަން ތިމާގެ ސިކުނޑިއަށް ސިފަކުރެވުމެވެ. ތަސައްވުރަކީތޯ އެވެ؟ ޚިޔާލަށް ގެނައުމެވެ. ތިމާއަށް ފެންނަ ތަކެއްޗާއި، ކުރެވޭ ތަޖުރިބާގެ މައްޗަށް ބިނާކޮށް، ތިމާއަށް ދެން ކުރެވިދާނެ ކަންކަން ނުވަތަ ތިމާ ވާސިލުވާން ބޭނުންވާ މަންޒިލު ޚިޔާލަށް ގެނައުމެވެ. ތިމާއަށް ކުރެވޭ ކުށްހީތަކާއި ތިމާގެ ތަޢައްޞަބުތަކަށް ތިމާއަށް ފެންނަ ފެނުމަށް ނުފޫޒުފޯރުވޭނޭ ޖާގަ އޮވެ އެވެ. އެހެން ނަމަވެސް ތިމާ ކުރާ ތަސައްވުރުގައި އެއަށްވުރެ ފުންކޮށް ވިސްނާ، ތިމާގެ މުސްތަޤުބަލު އޭގެ މައްޗަށް ކިއްސަރުލާނޭ ޖާގަ ހޯދައިދެ އެވެ.\nއަހަރެމެން މި ދިރިއުޅެނީ ވަގުތުގެ މުހިއްމުކަމާއި ޢުމުރުގެ ކުރުކަމާއި މާދަމާގެ ޔަޤީންކަމެއް ނެތްކަން އިހުނަށްވުރެ ބޮޑަށް އިހުސާސްކުރެވޭ ޒަމާނެއްގަ އެވެ. ކޮންމެ ދުވަހަކު އެތައް މަރެއްގެ ޚަބަރު އަހަރެމެން ޙަޖަމުކުރަނީ މިއަދަކީ ތިމާގެވެސް އެންމެ ފަހުދުވަހަށް ވެދާނޭކަން ހިތާހިތުން ހަނދާންކުރަމުންނެވެ. އެހެން ނަމަވެސް މިއީ މާޔޫސްވެ ކަންބޮޑުވާންވީ ދަނޑިވަޅެއް ނޫނެވެ. ވަގުތުގު މުހިއްމުކަމާއި މާދަމާގެ އިތުބާރުނެތްކަމީ ތިމާގެ ޙަޔާތުގެ ސަމުގާ މިސްރާބުކުރަން ލިބޭ އިތުރު ފުރުޞަތެކެވެ. އަހަރެމެންނަކީ އާޚިރަތް އަންނާނޭކަން ޤަބޫލުކުރާ މީހުންނެވެ. އަހަރެމެންގެ ޙަޔާތުގެ މިސްރާބެއް އޮންނާން ބޭނުންވާ މީހުންނެވެ. ޒާތީ ދިރިއުޅުމުގައި ތަސައްވުރެއް ގެންގުޅޭންވީ އެހެންވެގެންނެވެ. އެ ތަސައްވުރު ޙަޤީޤަތަކަށް ހެދުމަށްޓަކައި އަހަރެމެންގެ މިއަދުގެ ޢަމަލުތައް ގެންގުޅެންވީ ގޮތް ހަނދާނުގައި ބެހެއްޓުމަށެވެ.\nފަހި މުސްތަޤުބަލެއްގެ އުއްމީދަކީ އަހަރެމެންގެ ޒާތީ ދިރިއުޅުމުގައި އެކަނި ގެންގުޅޭންވީ އުއްމީދެއް ނޫނެވެ. މިއަދަކީ އަހަރެމެންގެ ވެރިންގެ ކިބައިން ވެސް އެ ތަސައްވުރު ފެންނާންވީ ދުވަހެވެ. އެ އުއްމީދު އަހަރެމެންނަށް ދައްކުވައިދޭންވީ ދުވަހެވެ. ސިޔާސަތުތައް ކަނޑައެޅުމުގައި ވިޔަސް، ކާރިސާއަކާ ކުރިމަތިލުމުގައި ވިޔަސް ނިންމުންތަން ނިންމަންވީ ދުރުވިސްނޭ ތަސައްވުރެއް އޮވެގެންނެވެ. ހައްލުތައް ހޯދައި ލަނޑުދަނޑިތަކެއް ކަނޑައަޅަންވީ އެ ތަސައްވުރު ޙަޤީޤަތަކަށް ހެދުމަށެވެ. އެހެނީ، މިއަދުގެ މައްސަލަތަކަކީ، އިއްޔެގެ ދުރުވިސްނުމެއް ނެތް ހައްލުތަކުގެ ނަތީޖާކަމުގައިވާތީ އެވެ.\nމައްސަލައެއް ފެންނަ ހިނދު، މި މައްސަލައަކީ އަހަރެމެންނަށް "ކުރީ ސަރުކާރުން ވާރުތަވެފައިވާ މައްސަލައެއް" ކަމަށް ބުނެ ޝަކުވާ ބަނުމަކީ ވަރަށް ގިނަ ސިޔާސީ ލީޑަރުން ކުރާކަމެކެވެ. ޤަބޫލުކުރަން ޖެހޭ ޙަޤީޤަތަކީ އެފަދަ ގިނަ މައްސަލަތަކަކީ އޭރު ގޮތްނިންމަން ހުރި މީހަކަށް ނުވަތަ ތިބި ބަޔަކަށް ގެންނާން ފެނުނު ވަގުތީ ހައްލުތަކަކަށް ވާކަމެވެ. މިއަދުގެ ލީޑަރުންނަށް އޮތް ގޮންޖެހުމަކީ އެ ފަދަ ކަންކަން ތަކުރާރުވިޔަ ނުދިނުމެވެ. ނުފޫޒު ގަދަ ނުވަތަ އަޑުގަދަ ބަޔަކު ލޮއްސުމަށް، ތަސައްވުރެއް ނުވަތަ ދުރުވިސްނުމެއް ނެތި ޤަވާއިދުތަކާއި ޤާނޫނުތައް ބަދަލުކޮށް، މަޝްރޫޢުތައް ފައްޓައި ހުއްޓުމަކީ އޭގެ ބުރަ، އެތައް ޒަމާންތަކަކަށް ސަރުކާރުތަކާއި މުޖުތަމަޢުތައް އުފުލަން ޖެހޭ ކަންތައްތަކެއްކަން، ހަމައެކަނި އެކި ސަރުކާރުތަކުން މާލޭ ސަރަޙައްދުގައި ފައްޓާފައިހުރި ބޯހިޔާވަހިކަމުގެ މަޝްރޫޢުތަކަށް ބަލާލިޔަސް ސާބިތުވާނެ އެވެ. ތިމާއަކީ ބަޔަކަށް ޖަވާބުދާރީވާންޖެހޭ މަޤާމެއްގައި ހުރި މީހަކު ކަމުގައިވާނަމަ، އަދި ތިމާއަކީ އެ މީހުންގެ އުދާސްތައް ތަމްސީލުކުރާ މީހާކަމުގައިވާނަމަ، ތިމާގެ ނިންމުންތައް ނިންމުމުގައި އެ ނިންމުމުގެ ސަބަބުން ނިކުމެދާނެ ނަތީޖާ ތަސައްވުރުކުރުމަކީ އެންމެ މުހިއްމު އެއް ޒިންމާކަމުގައި ބަލައިގަންނަން ޖެހެ އެވެ.\nއަހަރެމެން ކޮންމެ މީހަކީވެސް ކޮންމެވެސް ސިފައެއްގައި ލީޑަރެއްގެ ދައުރު އަދާކުރާ މީހަކީމެވެ. މައިންބަފައިންނަމަ، އާއިލާގެ ލީޑަރުންނެވެ. ވަޒީފާއެއްގައި އުޅޭ މީހެއް ނަމަ، ތިމާގެ ދަށުން މަސައްކަތްކުރާ މީހުންގެ ލީޑަރެވެ. އަހަރެމެން ކޮންމެ މީހަކީވެސް މީހެއްގެ ނުވަތަ ބައެއްގެ މައްޗަށް ޖަވާބުދާރީވާންޖެހޭ މަޤާމެއްގައި ހުންނަ މީހެކެވެ. އަހަރެމެން ތަސައްވުރެއް ގެންގުޅެން ޖެހެނީ، މިއަދު ކުރާ މަސައްކަތްތަކާއި ހިންގާ ހަރަކާތްތަކުގެ މަޤްޞަދެއް އޮންނާން ޖެހޭތީ އެވެ. އެ ކަންކަމުން ހާސިލުކުރެވޭނެ ނަތީޖާއެއް އޮންނާންޖެހޭތީ އެވެ.\nތަސައްވުރެއް ނެތް ދިރިއުޅުމެއްގެ މިސްރާބެއް ނެތެވެ. އެ މީހަކު ދިރިއުޅެން ވިސްނާފައި އެވަނީ ނިމުމެއް ނެތް މިއަދެއްގަ އެވެ. އޭނާގެ ޢަމަލުތައް މިސްރާބުކުރާނޭ އާރުކާޓީއެއް ނެތެވެ. އޭނާގެ އުއްމީދެއް ނެތެވެ. އެހެންނަމަވެސް ތިމާގެ ދިރިއުޅުމުގައި މާދަމާ ތިމާ ހުންނަން ބޭނުންވާ މަޤާމު ޚިޔާލަށް ގެނުވޭނަމަ ނުވަތަ މާދަމާ ތިމާ ހޯދަން ބޭނުންވާ ކާމިޔާބީ ޚިޔާލަށް ގެނުވޭނަމަ، އެ ކަންކަން އަދި ހާސިލުނުކުރެވުނުކަމުގައި ވިޔަސް، އުއްމީދަކާއި އެ އުއްމީދަށް ވާސިލުވުމަށް މިއަދު ބޭނުންވާ ބާރާއި ހިތްވަރު ތިމާއަށް ލިބިފައިވާނެ އެވެ.


ޠާހިރާ އަޒްހާރު 14 މެއި 2021\nމިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު 423،354 އަށް އަރައިފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާގޮތުން މި ހިނގާ މެއި މަހުގެ 13 ވަނަ ދުވަހުގެ ނިޔަލަށް މި މަހު ރާއްޖެ ޒިޔާރަތްކުރީ 33،584 ފަތުރުވެރިންނެވެ. މިއާއެކު މިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިން ވަނީ 423،354 އަށް އަރާފައެވެ.\nމީގެ ތެރޭގައި އެންމެ ގިނައީ ރަޝިއާގެ ފަތުރުވެރިން ކަމަށް ޓުއަރިޒަމް މިނިސްޓްރީން ވަނީ ބުނެފައެވެ. ރަޝިއާ ފަތުރުވެރިން 22.7 އިންސައްތަ ހިއްސާކުރާއިރު ދެވަނައަށް އެންމެ ގިނަ ފަތުރުވެރިން ޒިޔާރަތްކޮށްފައިވަނީ އިންޑިއާއިން ކަމަށް ޓުއަރިޒަމް މިނިސްޓްރީން ބުނެފައިވެއެވެ. އިންޑިއާއިން ޒިޔާރަތްކުރި ފަތުރުވެރިން 21.2 އިންސައްތަ ހިއްސާކުރާ ކަމަށް ޓުއަރިޒަމް މިނިސްޓްރީން ބުނެފައިވެއެވެ.\nމި ހިނގާ މެއި މަހު އެންމެ ގިނަ ފަތުރުވެރިން ރާއްޖެ ޒިޔާރަތްކުރީ މިމަހުގެ 1 ވަނަ ދުވަހު ކަމަށް ޓުއަރިޒަމް މިނިސްޓްރީން ބުނެފައިވެއެވެ. އެދުވަހު 3،815 ފަތުރުވެރިން ވަނީ ޒިޔާރަތްކޮށްފައެވެ.\nޓުއަރިޒަމް މިނިސްޓްރީން ބުނީ މިއަހަރު އެންމެ ގިނަ ފަތުރުވެރިން ޒިޔާރަތްކޮށްފައިވަނީ މާޗް މަހު ކަމަށެވެ. އެގޮތުން މާޗް މަހު 109،585 ފަތުރުވެރިން ޒިޔާރަތްކޮށްފައިވާކަމަށް ޓުއަރިޒަމް މިނިސްޓްރީން ހާމަކޮށްފައިވެއެވެ.\nމީގެ އިތުރުން ފަތުރުވެރިންގެ އެކޮމޮޑޭޝަން ފެސިލިޓީތަކުގެ ތެރެއިން 723 ތަނެއް މިހާތަނަށް ޚިދުމަތަށް ހުޅުވާލާފައިވާކަމަށް ޓުއަރިޒަމް މިނިސްޓްރީން ހާމަކޮށްފައިވެއެވެ.\nމީގެ ތެރޭގައި 75 އިންސައްތަ ހިއްސާކުރަނީ ރިސޯޓުތަކަށް ކަމަށާއި، 16 އިންސައްތަ ހިއްސާކުރަނީ ގެސްޓްހައުސްތަކުން ކަމަށް ޓުއަރިޒަމް މިނިސްޓްރީން ބުނެފައިވެއެވެ. އަދި6އިންސައްތަ ސަފާރީތަކުން ހިއްސާކުރާއިރު،3އިންސައްތަ ހިއްސާކުރަނީ ހޮޓާތަކުން ކަމަށް ޓުއަރިޒަމް މިނިސްޓްރީން ވަނީ ބުނެފައެވެ.\nމި ހުރިހާ ތަނެއްގައި 47،391 އެނދު އޮޕަރޭޓްކުރަމުންދާކަމަށް ޓުއަރިޒަމް މިނިސްޓްރީން ވަނީ ހާމަކޮށްފައެވެ.\nއަރުޝީފަށް ނެގީ 14/05/2021 19:31\nއެންމެފަހުން އަޕްޑޭޓްކުރީ 14/05/2021 19:31\nވަފީޤާ ޙާމިދު 26 މިނެޓު ކުރިން\nފައުޒާ މުހައްމަދު 36 މިނެޓު ކުރިން


SunOnline: Aa Terminal ge foundation masakkai fashaifi\nއާ ޓާމިނަލްގެ ފައުންޑޭޝަން މަސައްކަތް ފަށައިފި\nއައިޝަތު ފަރީޙާ 11 Sep 2019, 12:07\nވެލާނާ އެއާޕޯޓުގެ އާ ޓާމިނަލްގެ މަސައްކަތް ކުރިއަށްދަނީ -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓުގައި އަޅާ އާ ޓާމިނަލްގެ ފައުންޑޭޝަން މަސައްކަތް ފަށައިފި އެވެ.\nސައުދީ ބިންލާދިން ގްރޫޕާ ހަވާލުކޮށްގެން އަޅާ ޓާމިނަލްގެ ޕައިލިންގެ މަސައްކަތް އެއްކޮށް ނިމިފައިވާކަމަށް އެއާޕޯޓު ހިންގާ އެމްއޭސީއެލް އިން ބުންޏެވެ.\nޓާމިނަލްގެ މަސައްކަތް ހުއްޓިފައި އޮތުމަށްފަހު އެ މަސައްކަތް ފަށާފައިވަނީ މިއަހަރުގެ ޖުލައި މަހުއެވެ. އާ ޓާމިނަލްގެ މަސައްކަތް ކުރަނީ އެއާޕޯޓުގެ ހުޅަނގު ދެކުނު ފަރާތުން 78،000 އަކަ މީޓަރުގެ ސަރަހައްދެއްގަ އެވެ.\nއެމްއޭސީއެލްގެ ޖެނެރަލް މެނޭޖަރ ކޯޕަރޭޓް ކޮމިއުނިކޭޝަންސް ހަަސަން އަރީފް ވިދާޅުވީ ފައުންޑޭޝަނުގެ މަސައްކަތް ނިމުމުން ޕްރީފެބްރިކޭޓެޑް މެޓީރިއަލް ގެނެސް، އަދި ރޭނުމުގެ މަސައްކަތްތައް ފަށާނެކަމަށެވެ.\nޓާމިނަލް މަޝްރޫއަށް އަބޫދާބީ ފަންޑާއި، ކުވެއުތު ފަންޑާއި ސައުދީ ފަންޑާއި، އޯޕެކް ފަންޑް ފޯރ އިންޓަނޭޝަނަލް ޑިވެލޮޕްމެންޓް (އޮފިޑް)އިން 680 މިލިއަން ރުފިޔާ ވަނީ ދީފައެވެ.\nޕްލޭނުގައިވާގޮތުން އާ ޓާމިނަލުން 7.5 މިލިއަން ފަސެންޖަރުންނަށް އަހަރެއް ތެރޭ ހިދުމަތް ދެވޭނެ އެވެ. ޖުމްލަ 38 އިމިގްރޭޝަން ކައުންޓަރާ އެއިރޯ ބްރިޖުރަކާ އެކު އަޅާ ޓާމިނަލް އެޅުމަށް މިހާތަނަށް 1600 ޕައިލް ވަނީ ޖަހައިފަ އެވެ.\nއެއާޕޯޓު ތަރައްގީ ކުރުމުގެ މަޝްރޫއުގައި ހިމެނޭ އާ ރަންވޭގެ މަސައްކަތް ވަނީ ނިމިފައެވެ. އާ ސީޕްލޭން ޓާމިނަލްގެ މަސައްކަތް ނިމުމަކާ ގާތްވެފައިވާއިރު އާ ފިއުލްފާމާއި ވީއައިޕީ ޓާމިނަލްގެ އިތުރުން ކާގޯ ކޮމްޕްލެކްސްގެ މަސައްކަތްވެސް ކުރިއަށް އެބަދެ އެވެ.\nކުރިއަށް އޮތް 20 އަހަރަށް ޕްލޭންކޮށްގެން އަޅާ އާ ޕެސެންޖާ ޓާމިނަލްގެ މަސައްކަތް ނިމި ބޭނުން ކުރެން ފެށޭނީ 2022 ކަމަށް ސަރުކާރުން ވަނީ ލަފާކޮށްފައެވެ.


BREAKING NEWS: Covid-19: Raajje In Miadhu Rangalhuvee7Meehaku - Vaguthu\nކޮވިޑް-19: މިއަދު ރާއްޖެ އިން ރަނގަޅުވީ ހަތް މީހަކު\nރާއްޖެ ކޮވިޑް-19 ޖެހުނު މީހުންގެ ތެރެއިން މިއަދު ބަލިން ރަނގަޅުވީ ހަތް މީހަކު ކަމަށް އެޗްޕީއޭ އިން ވިދާޅުވެއްޖެއެވެ.\nއެޗްޕީއޭއިން މިރޭ ޢާންމު ކުރި، މައުލޫމާތައް ބަލާއިރު މިއަދަކީ ފާއިތުވި ދެހަފްތާއެއްހާ ދުވަސް ތެރޭގައި އެންމެ މަދުން މީހުން ބަލިން ރަނގަޅުވި ދުވަހެވެ. އަދި މިއަދު ރާއްޖެ އިން ކޮވިޑް-19 އަށް ފައްސިވި މީހުންނަށް ވުރެ ބަލިން ރަނގަޅުވި މީހުންގެ އަދަދު މަދެވެ. މިއަދު ރާއްޖެ އިން 26 މީހަކު ކޮވިޑް-19 އަށް ފައްސިވިއެވެ.\nއޭޕްރީލް މަހުގެ 15 ވަނަ ދުވަހު މާލެ އިން ކޮވިޑް-19 އިން ފެނުނު ފަހުން ރާއްޖެ އިން ކޮވިޑް-19 އަށް ފައްސިވާ މީހުންގެ އަދަދު ދުވަހުން ދުވަހަށް އިތުރު ވަމުން ދިއުމަށް ފަހު ފާއިތުވި ދެހަފްތާ ދުވަހު ވަނީ ފައްސިވާ މީހުންގެ އަދަދު މަދުވެފައެވެ.


Agil maraali kamah thumathu kurevey Hamdhoon athugai valhi eh oiy thann fenunu: Hekiveriya - One Online\nއިބްރާހިމް އާގިލުގެ މަރުގެ މައްސަލައިގައި ބޭއްވި އަޑުއެހުމުގެއްގެ ތެރެއިން --\nއާގިލް މަރާލިކަމަށް ތުހުމަތުކުރެވޭ ހަމްދޫނު އަތުގައި ވަޅިއެއް އޮތްތަން ފެނުނު: ހެކިވެރިޔާ\nދެހާސް އަށާރަ ވަނަ އަހަރުގެ އޮގަސްޓު މަހުގެ 31 ވަނަ ދުވަހު ވަޅިން ހަމަލާދީ މަރާލި އިބްރާހީމް އާގިލު (19އ)ގެ ގަޔަށް ވަޅި ޖެހި ކަމަށް ތުހުމަތުވާ ހަމްދޫން ހަމްޒަތުގެ އަތުގައި ވަޅިއެއް އޮތްތަން ފެނުނު ކަމަށް މިއަދު ކްރިމިނަލް ކޯޓުގައި ހެކިވެރިޔަކު ބުނެފިއެވެ.\nއާގިލުގެ މަރުގެ މައްސަލައިގައި މީހަކު މެރުމުގެ ދައުވާ ދައުލަތުން ކުރަނީ ލ. ފޮނަދޫ، ހިޔާ، ހަމްދޫން ހަމްޒަތާއި، ސ. ހިތަދޫ، ސްވޭހުހީނާގޭ އަލީ މިޖުވާދު މާލިކްގެ މައްޗަށެވެ. އަދި އެކަމަށް އެހީތެރިވިކަމުގެ ދައުވާ، ހއ. ދިއްދޫ ސްނޯބޯޑް އިބްރާހިމް ވިޝާމްގެ މައްޗަށް ކުރެއެވެ.\nއެ މައްސަލައިގެ މިއަދު އޮތް އަޑުއެހުމަކީ ދައުލަތުން ހުށަހަޅާ ހެކިވެރިންގެ ހެކިބަސް ނެގުމުގެ ބައެވެ. ދައުލަތުން މިއަދު ވަނީ ދެ ހެކިވެރިއެއް ހުށަހަޅައިފައެވެ. އެއީ ދެ ފުލުހުންނެވެ.\nއެގޮތުން ދައުލަތުން ހުށަހެޅި އެއް ހެއްކަކީ މައްސަލައިގެ ތަހުގީގަށް ހޯދި ސީސީޓީވީ ފޫޓޭޖެއްގެ އެނަލިސިސް ރިޕޯޓު ސާބިތުކުރުމަށް ހުށަހެޅި ފުލުހުންގެ ފޮރެންސިކް އޮފިސަރެކެވެ. އެ އޮފިސަރު ހެކިބަސް ދިނުމުން ދިފާއުން ވަނީ ސުވާލުކޮށްފައެވެ. އެ ސުވާލުތަކަށް ޖަވާބު ދިނުމުގެ ތެރެއިން އޮފިސަރު ވަނީ އާގިލުގެ ގާތިލު ކަމަށް ތުހުމަތު ކުރާ ހަމްދޫނުގެ ހަރަކާތްތައް ފެންނަ ސީސީޓީވީ ފޫޓޭޖު ތަފްސީލުކޮށްދީފައެވެ.\nސީސީޓީވީ ފޫޓޭޖު އެނަލިސިސް ކޮށްދެމުން އޮފިސަރު ބުނީ، ހަމްޒާ އާއި އެހެން މީހަކު އެރޭ ހަރަކާތްތެރިވަމުން ދިޔަ އިރު، އޭނާގެ އަތުގައި ވަޅިއެއް އޮތްކަން ސީސީޓީވީ ފުޓޭޖުތަކުން ސާފުވާ ކަމަށެވެ. އަދި ވަޅި ހިފައިގެން އާގިލު ފަހަތުން އޭނާ ދުވި މަންޒަރާއި، ވަޅިޖެހުމާއެކު އާގިލު ވެއްޓުނު މަންޒަރާއި، އެވަގުތު ހަމްދޫނު މީހެއްގެ ސައިކަލް ފަހަތަށް އަރައިގެން ވިލިމާލެ ފެރީ ޓާމިނަލަށް ދިޔަ މަންޒަރު ސީސީޓީވީ ފޫޓޭޖުން ފެންނަ ކަމަށެވެ.\nއޭނާ އިތުރަށް ބުނީ، ކިތާބީ ހެކީގެ ގޮތުގައި ހުށަހެޅި ވީޑިއޯ އަދި ފޮޓޯގެ ތިން ހެކީީގެ ތެރެއިން ފުރަތަމަ ފުޓޭޖުގައި ހަމްދޫނުއާ އެއްގޮތް ފަސް ސިފައެއް ފެންނަ ކަމަށާއި، ސައިކަލަށް އަރައިގެން ދާ މަންޒަރު ދައްކުވައިދޭ ދެވަނަ ވީޑިއޯގައި އޭނާއާ އެއްގޮތްކަން ރަމްޒުކޮށްދޭ ތިން ސިފައެއް ފެނުނު ކަމަށެވެ. ހަމްދޫނު ސައިކަލުގައި ގެންދިޔައީ އާގިލު މަރާލުމުގައި އެހީވި ކަމުގެ ކުށުގެ ދައުވާ އުފުލާފައިވާ ވިޝާމު ކަމަށާއި އެއީ އޭނާކަން ކަށަަވަރުވަނީ އެއްގޮތް ކަމަށް ބެލެވޭ ހަތް ސިފައެއް ފެނުމުން ކަމަށެވެ.\nދެން ހުށަހަޅާފައި ވަނީ، ޑީއެންއޭ ރިޕޯޓު ސާބިތުކުރުމަށް އެ ރިޕޯޓު ތައްޔާރުކުރި އޮފިސަރެވެ. ހެކިބަސް ދެމުން އޭނާ ބުނީ، ތުހުމަތުކުރެވޭ ހަމްދޫނުގެ ހެދުމުގައި ހޭކިފައި ހުރި ލެއިން އާގިލުގެ ޑީއެންއޭ ލިބިފައިވާ ކަމަށެވެ. ނަމަވެސް އާގިލު މަރާލުމަށް އެހީވި ކަމުގެ ދައުވާ ލިބޭ ވިޝާމުގެ ޑީއެންއޭ ފެނިފައިނުވާ ކަމަށެވެ.\nދިފާއުން އެ ހެކިވެރިޔާއާ ސުވާލުކުރަމުން ވަނީ ޗެއިން އޮފް ކަސްޓަޑީ ފޯމުގެ ސައްހަކަމާ މެދު ސުވާލު އުފައްދައިފައެވެ. އެއީ އެ ފޯމުގައި އެއްވެސް މީހެއްގެ ސޮއި ނެތުމުންނެވެ. އެކަމާ ގުޅިގެން ހެކިވެރިޔާ ބުނީ، އެ ފޯމަކީ އޮންލައިންކޮށް ލިބުނު ފޯމެއް ކަމަށާއި އާންމުކޮށް ފޯމު ބަލައިގަންނަ އިރު، ސޮއިކޮށް އުޅެނީ ފިޒިކަލީ ހުށަހެޅޭ ކަރުދާސްތަކުގައި އެކަނި ކަމަށެވެ.\nހެކިވެރިޔާގެ އެ ވާހަކަތަކާ ގުޅިގެން އިތުރު ސުވާލެއް ކުރަން ދިފާއު އުޅުމުން ދައުލަތުން ވަނީ އިތުރު ސުވާލު ނުކުރެވޭނެ ކަމަށް ވިދާޅުވެފައެވެ. އެގޮތަށް ވިދާޅުވީ، މިއަދު ކުރިއަށް ދަނީ ހެކި ހުށަހެޅުމުގެ މަރުހަލާ ކަމަށްވުމުން ހެއްކާ ބެހޭގޮތުން ސުވާލު ނުކުރެވޭނެތީއެވެ.\nމި މައްސަލަ ބައްލަވާ ގާޒީ އަލީ އާދަމް ވިދާޅުވީ، ދެން މި މައްސަލައިގައި އޮންނާނީ ހެއްކާ ބެހޭގޮތުން ވާހަކަދެއްކުމުގެ އަޑުއެހުން ކަމަށާއި އެ އަޑުއެހުމުގައި ހެއްކާ ބެހޭގޮތުން ސުވާލުކުރުމުގެ ފުރުސަތު ދިފާއަށް ލިބޭނެ ކަމަށެވެ.\nވަޅިން ހަމަލާދީ އާގިލު މަރާލާފައިވަނީ މޯލްޑިވްސް މަނިޓަރީ ފަންޑު (އެމްއެމްއޭ) ކައިރިންނެވެ. އާގިލަށް ފަރުވާދިނުމަށް ގެންދިޔަ އޭޑީކޭ އޮސްޕިޓަލުން އޭރު ބުނެފައިވާ ގޮތުގައި އެ ހޮސްޕިޓަލަށް އޭނާ ގެންދިޔަ އިރުވެސް އޮތީ މަރުވެފައެވެ.\nގުޅޭ ޓެގު މަރުގެ މައްސަލަތައް ކުށް


"Wonder Woman 1984" mihaaru December gai | Mihaaru\n"ވޮންޑަ ވުމަން 1984" މިހާރު ޑިސެމްބަރު 25 ގައި\n14 ސެޕްޓެމްބަރ 2020 - 07:24\nކޮވިޑް-19އާ ހެދި މި އަހަރު ފެށުނީއްސުރެ ރިލީޒްކުރާ ތާރީހަށް ބަދަލުތަކެއް ގެންނަމުންދާ ބަތަލާ ގަލް ގެޑޯގެ ސުޕަހީރޯ ފިލްމު "ވޮންޑަ ވުމަން 1984" އަނެއްކާ ވެސް ފަސްކޮށްފި އެވެ.\nއެ ފިލްމު ގެނެސްދޭ ވޯނާ ބްރަދާޒުން ބުނީ ފިލްމު ސިނަމާތަކަށް ގެންނާނެ ކަމަށް އެންމެ ފަހުން އިއުލާންކުރި އަންނަ މަހުގެ2ގެ ބަދަލުގައި "ވޮންޑަ ވުމަން 1984" މިހާރު ތާވަލުކޮށްފައި ވަނީ އަންނަ ޑިސެމްބަރު މަހުގެ 25 އަށް ކަމަށެވެ.\nއެ ސްޓޫޑިއޯ އިން ބުނީ މި ފިލްމަކީ ޑައިރެކްޓަރު ޕެޓީ ޖެންކިންސްގެ ވަރަށް ފުރިހަމަ، މޮޅު މަސައްކަތެއް ފެނިގެންދާނެ ފިލްމަކަށްވާތީ އާއި ފިލްމަށް ބެލުންތެރިން ބޮޑު އުންމީދެއް ވެސް ކުރާކަން އެނގޭތީ ފިލްމު އަޅުވަން ބޭނުން ވަނީ ރަނގަޅު ދަނޑިވަޅަކާ ދިމާކޮށްފައި ކަމަށެވެ. އެގޮތުން ޑިސެމްބަރަށް ފިލްމު ފަސްކުރުމަކީ ކޮވިޑް-19 ގެ ހާލަތަށް ރިއާޔަތްކުރާ އިރު، ދުނިޔޭގެ ވަރަށް ގިނަ ހިސާބުތަކުގައި ފިލްމު އަޅުވަން ފުރުސަތު ފަހިވާނެ ކަމަށް ބުންޏެވެ.\n"ފިލްމާ ދޭތެރޭ އަހަރެމެން ވަރަށް ފަހުރުވެރިވަން. ހަމަ ޔަގީނުން ވެސް ބެލުންތެރިން އުންމީދުކުރާ ވަރުގެ އެއްޗަކަށް މީތި ވާނެ،" ވޯނާ ބްރޮސްފެ ޗެއާމަން ޓޮބީ އެމެރިޗް ބުންޏެވެ.\nޕެޓީ ވެސް ބުނީ "ވޮންޑަ ވުމަން 1984" ގެ ނޭޅުވި ލަސްވުމަކީ ކަންބޮޑުވާން ޖެހޭ ވަރުގެ ކަމެއް ނޫން ކަމަށެވެ. އޭނާ ބުނި ގޮތުގައި އެންމެ މުހިއްމު ކަމަކީ އެ ފިލްމަށް އިންތިޒާރުކޮށްގެން ތިބި ގިނަ ބަޔަކަށް ފިލްމު ސިނަމާތަކުގައި ބެލޭނެ ގޮތްވުމެވެ. އެހެންވެ ޑިސެމްބަރުގައި ފާހަގަކުރާ ކްރިސްމަސް ބަންދުތެރޭގައި ފިލްމު އެޅުވުމަކީ ވަރަށް ބޮޑު ހިތްހަމަޖެހުމެއް ކަމަށް ބުންޏެވެ.\n"ވޮންޑަ ވުމަން 1984" އަކީ ޕޭޓީ 2017 ގައި ގެނެސްދިން "ވޮންޑަ ވުމަން" ގެ ސީކްއެލް އެވެ. މީގެ ޓައިޓްލް ރޯލުން މި ފަހަރު ވެސް ގަލް ފެނިގެންދާ އިރު، އިތުރު ކާސްޓުންގެ ތެރޭގައި ކްރިސް ޕައިން، ކްރިސްޓެން ވިގް، ޕެޑްރޯ ޕާސްކަލް، ރޮބިން ރައިޓް އަދި ކޮނީ ނީލްސަން ހިމެނެ އެވެ.\n"ވޮންޑަ ވުމަން 1984" އަކީ އެންމެ ފުރަތަމަ މި އަހަރުގެ ޖޫން5ގައި ސިނަމާތަކަށް ގެންނަން ތާވަލުކުރި ފިލްމެކެވެ.\n"ޓެނެޓް" އާއި "ވޮންޑަ ވުމަން 1984" ފަސްކޮށްފި\n"ވޮންޑަ ވުމަން 2" އޮގަސްޓަށް ފަސްކޮށްފި


ގްރީންލޭންޑުގެ ވެރިރަށް ނުކްގަ ބަނގުރާ ވިއްކުން ހުއްޓާލައިފިއެވެ. ސަބަބެއް ކަމަށް ބުނެފައިވަނީ ކޮރޯނާ ވައިރަސް އާއި ގުޅިގެން ގޭގައި މަޑުކުރަން ޖެހޭ މުއްދަތުގައި ކުޑަކުދިންނަށް ޖިންސީ ގޯނާކުރުން ހުއްޓުވުން ކަމަށެވެ.\nއެ ޤައުމުގެ ޞިއްހީ އިދާރާއިން ބުނެފައިވަނީ ކުޑަކުދިންނަށް ޖިންސީގޯނާ ކުރުމުގެ މައްސަލަތަކުގައި އެކުދިންނަށް ލިބޭ އަނިޔާތަކުގެ ތެރޭގައި އިންފެކްޝަން އުފެދުން ވެސް ހިމެނޭ ކަމަށާއި އެހެންކަމުން މިހާލަތުގައި ކުޑަކުދިންގެ ޙިމާޔަތުގައި ހަރުދަނާ ފިޔަވަޅުތަކެއް އަޅަންޖެހިފައިވާ ކަމަށެވެ.\nގްރީންލޭންޑުގެ ހިސާބުތަކަށް ބަލާއިރު އެ ޤައުމުގެ 33 އިންސައްތަ ކުޑަކުދިންނަށް ޖިންސީ ގޯނާ ކުރެއެވެ.\nމިފަދަ އަމުރުތަކުން ޔަޤީންވެގެން މިދަނީ އިސްލާމް ދީނުގައި ބަނގުރާ ޙަރާމްކުރައްވަވާފައި މިވަނީ އެކަމުގެ ސަބަބުން މުޅި މުޖުތަމައުއަށް ބޮޑެތި ގެއްލުންތަކެއް ލިބޭނެތީ ކަމެވެ. އަދި އެންމެ ހަރުދަނާ އުޞޫލުތައް ހުރީ އިސްލާމް ދީނުގައި ކަމެވެ.


School thah hulhuvany july mahu – Iru\nސްކޫލުތައް ހުޅުވާނީ ޖުލައި މަހު\nރާއްޖޭގެ ސްކޫލުތައް އެންމެ އަވަހަށް ވެސް ހުޅުވާނީ އަންނަ ޖުލައި މަހުގެ ތެރޭގައި ލޮކްޑައުންއަށް ދޭ ލުއިތަކާއެކު ކަމަށް ހެލްތު މިނިސްޓްރީން ބުނެފި އެވެ.\nމިރޭ ނޭޝަނަލް އިމަޖަންސީ އޮޕަރޭޝަން ސެންޓަރު (އެންއީއޯސީ) އިން ބޭއްވި ނޫސްވެރިންގެ ބައްދަލުވުމުގައި މިމަހުގެ 15 ވަނަ ދުވަހުން ފެށިގެން ދޭން ނިންމާފައިވާ ދެވަނަ ފިޔަވަހީގެ ލުއިތައް ވަނީ އިއުލާންކޮށްފަ އެވެ.\nއެޗްޕީއޭ އިން ބުނިގޮތުގައި، މާލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދު ކުރަން ފަށާނެ ދުވަހެއް އެ އިދާރާގެ މަޝްވަރާއާ އެކު، އިސްލާމިކް މިނިސްޓްރީން ފަހުން އިއުލާން ކުރާނެ އެވެ.\nހޯމަ ދުވަހުން ފެށިގެން ހޮސްޕިޓަލްތަކުގެ އޯޕީޑީ އާއި ޑައިގްނޯސްޓިކް އަދި ރޭޑިއޮލޮޖީގެ ޚިދުމަތް ފަށާނެ ކަމަށް އެޗްޕީއޭ އިން ބުނެ އެވެ. މީގެ ތެރޭގައި ކްލިނިކްތައް ވެސް ހިމެނެ އެވެ. އެކަމަކު، ޚިދުމަތް ދިނުމަށް ކަނޑައަޅާފައި ވަނީ މަދު ބަޔަކަށެވެ.\nއައު ބިޑު ކޮމިޓީ އެކުލަވާލާފައި ވަނީ އެކަމާ ގުޅިގެން ހަދާފައިހުރި ޤަވައިދާއި އުސޫލުތަކާ އެއްގޮތަށް: އެޑިއުކޭޝަން\nއެޗްޕީއޭ އިން ބުނީ، ހޯމަ ދުވަހުން ފެށިގެން ބޮޑު ލުޔެއް ދޭން ނިންމާފައިވާއިރު، ދުވުމާއި ކަސްރަތު ކުރުމަށް ދެވޭނީ ހަވީރު 6-9 އާ ދެމެދު ކަމަށެވެ. ކުޑަކުދިންނަށް ބޭރުގައި އުޅެވޭނީ ހަވީރު 4-6 އަށެވެ. އެ ދުވަހުން ފެށިގެން ޕާކްތަކާއި މައިޒާންތައް ވެސް ހުޅުވައިލާނެ އެވެ. އުމުރުން ދުވަސްވީ މީހުންނަށް ބޭރުތެރޭގައި އުޅެވޭނީ ފަތިހު5ން ހެނދުނު 8 އަށެވެ.


Ashadh hodhuma fuluhunge kibain edhijje - AO News\nކުރީގެ ޓޫރިޒަމް މިނިސްޓަރު އަލީ ވަހީދު ރާއްޖޭން ބޭރަށް ފޮނުވައިލުމުގައި ޖާމިނުވި، ޔޫތު މިނިސްޓްރީގެ ކުރީގެ ސްޓޭޓް މިނިސްޓަރު އަސްހަދު އަލީ ހޯދުމަށް މޯލްޑިވްސް ކަރެކްޝަންސް ސާވިސްއިން ފުލުހުންގެ ކިބައިގައި އެދިއްޖެއެވެ.\nޖިންސީކުށުގެ ދައުވާތަކެއް އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖޭން ބޭރަށް ފޮނުވައިލުމުގައި ޖާމިނުވި، އަސްއަދުގެ މައްޗަށް މިއަދު ފަނަރަ ދުވަހުގެ ޖަލު ހުކުމެއް ވަނީ އިއްވާފައެވެ. ކްރިމިނަލް ކޯޓުގައި މިއަދު ކުރިއަށް ދިޔަ ޝަރީއަތުގެ މަޖިލީހަށް އަސްހަދު ހާޒިރުވެފައި ނުވާއިރު، އޭނާގެ މައްޗަށް އެ ހުކުމް އިއްވީ ޣައިރު ހާޒިރުގައެވެ.\nމައުލޫމާތު ލިބިފައިވާ ގޮތުން މި ވަގުތު އަސްހަދު ހުރީ އިނގިރޭސި ވިލާތުގައެވެ. މިއަދުގެ ހުކުމާއި ގުޅިގެން އަސްހަދު އަދާކުރަމުން ދިޔަ ޔޫތު މިނިސްޓްރީގެ ސްޓޭޓް މިނިސްޓަރު ކަމުގެ މަގާމުން އޭނާ ވަކިކޮށްފައިވާއިރު، އަސްހަދު ހޯދުމަށް މޯލްޑިވްސް ކަރެކްޝަންސް ސާވިސްއިން ފުލުހުންގެ ކިބައިން ވަނީ އެދިފައެވެ.\nޖިންސީ ގޯނާގެ ތުހުމަތުތަކާއެކު އަލީ ވަހީދުގެ ޕާސްޕޯޓު ހިފަހައްޓައި އޭނާ ފުރުން މަނާކޮށްފައިވަނިކޮށް އެ އަމުރު މުރާޖަޢާކުރުމުން އޭނާގެ ޕާސްޕޯޓު ދޫކޮށްލީ ސިއްހީ ފަރުވާއަށް ރާއްޖެއިން ބޭރަށް ދާންޖެހޭކަމަށް ޑޮކްޓަރު ބުނުމާއި ގުޅިގެންނެވެ. ޑޮކްޓަރުގެ ވާހަކަތަކަށް ފަހު ދައުލަތުން ވަނީ އަލީ ވަހީދު ބޭސްފަރުވާއަށް ފޮނުވަން ކުރި އިއުތިރާޒު ދޫކޮށްލައިފައެވެ.\nއަލީ ވަހީދުގެ މައްސަލައިގައި އަސްހަދު ޖާމިނުވެފައި ވަނީ، ނުވަތަ ކޯޓަށް ޔަގީންކަން ދީފައި ވަނީ ހަތަރު މަސް ފަހުން އަލީ ވަހީދު ކޯޓަށް ހާޒިރުކޮށްދޭނެ ކަމަށެވެ. އެހެން ނަމަވެސް ހަތަރު މަސް ހަމަވެގެން ދިޔައިރު ވެސް އަލީ ވަހީދު ރާއްޖެ އައިސްފައެއް ނުވެއެވެ.\nކްރިމިނަލް ކޯޓުއަލީ ވަހީދުއަސްހަދު އަލީ\nމާވީން ގެ ތަރުޖަމާނު ބަދަލުކޮށްދިނުމަށް ދައުލަތުން އެދިއްޖެ\nވ. އާރަށުގެ މައްސަލަ: ރައީސް ޔާމީނަށް ހެކި ހުށަހެޅުމަށް5ދުވަސް ދީފި


އިންތިޒާރު 22 – Esfiya\n“ޒާޔާ ކީއްވެ އެހާ ވާހަކަ ނުދައްކަނީ، އަހަރެން ހީކުރީ އަހަރެން މިތާގައި އިނީމަ އަހަންނާވެސް ވާހަކަ ނުދައްކާނެ ކަމަށް” މައުޟޫ ބަދަލުކޮށްލުމަށް ޒަޔާން އަހާލިއެވެ.\n“ނޭނގެ އެންމެން ތިހެން ކިޔަނީ ކީއްވެގެންކަމެއް، އެކަމަކު އަހަރެން ވާހަކަ ދައްކަން އެންމެންނާވެސް” ޒާޔާ ބުނެލިއެވެ. މަޑު ހުނުމަކާއި އެކު އެއީ އެހެން ބުނި އެއްޗެއް ނޫން ކަމަށް ޒަޔާން ބުނެލިއެވެ.\nމާގިނައިރުތަކެއް ނުވެ އިރު އަރައިގެން އަންނަ މަންޒަރު ފެންނަންފަށައިފިއެވެ. އެތަންފެނި ޒާޔާގެ ތުންފަތްމައްޗަށް ހިނިތުންވުމެއް ވެރިވެގެންދިޔައެވެ. ޒަޔާންއަށް ބޭއިހުތިޔާރުގައި ޒާޔާއާއި ދިމާ ބަލަހައްޓައިގެން އިނދެވުނެވެ. ފޯނު ނަގާ ސިއްރުން އެމަންޒަރު ފޮޓޯނެގުނީ ކީކޭ ހިތަށް އަރައިގެން ކަމެއްނޭގުނެވެ.\n“އަހަރެން ދަނީ، ޒަޔާން ދާކަށް ނުވޭތަ؟” ކުޑައިރުކޮޅެއްފަހުން ޒާޔާ އަހާލިއެވެ.\n“އަހަރެން ދާނީ އަދި ކުޑައިރުކޮޅެއްފަހުން” ޒަޔާން ޖަވާބުގައި ބުނެލިއެވެ. އެންމެ ރަނގަޅުކަމުގައި ބުނެލުމަށްފަހު ކައިރީގައި އޮތް ފައިވާން އަތަށް ނަގަމުން ޒާޔާ ހިނގައިގަތެވެ. ޒާޔާ ދިއުމުން ޒަޔާން އޭނަ އަތުގައި އޮތް ފޯނުން އިރުކޮޅެއްކުރިން ނެގި ފޮޓޯއަށް ބަލަހައްޓައިގެން އިނެވެ. ޒާޔާ ހީލައިގެން އިންމަންޒަރު ގައިދުކޮށްލެވިފައިވާ އެފޮޓޯ އޭނއަށް ކިތަންމެހައިވެސް ރީތިވިއެވެ. އޭނަގެ ތުންފަތްމައްޗަށްވެސް ހިނިތުންވުމެއްވެރި ކުރަން މަޖުބޫރުވިއެވެ.\n“ކޮންތާކަށްގޮސްފަތަ ތިއައީ” ޒާޔާ ކޮޓަރިއަށް ވަތް އަޑުއަހާފައި ނޫރާ އެނދުގައި އޮވެފައި ބޯހިއްލާލާފައި ބުނެލިއެވެ.\n“އިރުއަރާތަން ބަލާލާފަ، ނޫރާގެ ދޮންބެވެސް އެބައިން،” ބުރުގާ ނަގަމުން ޒާޔާ ޖަވާބުދިނެވެ.\nއަހަރެންނަށްވެސް ގޮވިނަމަ” ނޫރާ ބުނެލިއެވެ.\n“އަދިވެސް ތިއުޅެނީ ރަނގަޅަށް ލޯ ނުހުޅެވިގެން، ދެން ކިހިނެތް ދާނީ” ފާހާނައަށް ވަންނަމުން ބުނެލިއެވެ.\n“ހޫމް ދެންހެވޭ، ކަމަނާ މުރާލި މީހާ އުޅެބަލަ ހޭލައިގެން” ނޫރާ އެހެން ބުނެލަމުން މޫނުގައި ބާލީސް އަޅައިގެން އޮވެލިއެވެ.\nފާހާނައިން ނުކުތްގޮތަށް ޒާޔާވެސް އެނދުގައި އޮށުއޮވެލީ ކުޑަކޮށް ނިދާލުމަށެވެ.\nހެނދުނުގެ ސައި ނިންމާލުމަށްފަހު އެންމެންވެސް ނިންމީ އަދި އެއްދުވަހު ރިސޯޓުގައި މަޑުކުރުމަށްފަހު މާލެ އައުމަށެވެ. ޔަޝާރުގެ ފިރިމީހާގެ އާއިލާމީހުންވެސް ފުރުން ހަމަޖެހިފައިއޮތީ ޖެހިގެން އަންނަދުވަހުން ކަމަށްވަތީއެވެ. އެހިޔާލުވީ އެންމެންނަށްވެސް ކަމުދާ ހިޔާލަކަށެވެ. ނަމަވެސް ސަނާ ބޭނުންވީ މާލެ އައުމަށެވެ. ޒަކްވާން ސުކޫލުން ދުވަހެއް ގެއްލޭނެތީއެވެ. މިހާރުވެސް އެއްދުވަސް ގޮސްފައިވާތީއެވެ. ޒާޔާވެސް ނިންމީ އިތުރަށް މަޑުނުކޮށް ސަނާއާއި އެކު ދިއުމަށެވެ. އޭނަގެވެސް ކްލާސްތައް ގެއްލޭނެތީއެވެ. ޒާޔާދާން ނިންމުމުން ނޫރާވެސް އޭނައާއި އެކު ދާން ނިންމިއެވެ. އެމީހުން ފުރަން ނިމުނީ އިރުއޮއްސޭވަގުތަށެވެ.\nއެދުވަހުގެ ދެން އޮތްވަގުތު އެންމެން ހޭދަކުރީ މޫދަށްއެރި ސަކަރާތް ޖެހުމުގައެވެ. އަތިރިމަތީގެ ދޮންވެލިގަނޑުގައި ޖަހާފައިހުރި ކުޑައެއްގެ ދޮށުގައި ނޫރާއާއި ޒާޔާ އަދި ޒަކްވާން ތިއްބެވެ. ތަންކޮޅެއްދުރުގައި ހުރި ރުކެއްގައި ލެނގިލައިގެން ޒަޔާން އެމަންޒަރު ބަލަން ހުއްޓެވެ. ޒާޔާގެ ކޮންމެ އާދައެއް އޭނައަށް ފަރުވާތެރިކަމާއި އެކު ބެލެމުން ދިޔައެވެ. އަތުގައި އޮތް ފޯނުން އެދުވަހު ހެނދުނު ނަގާފައިވާ ޒާޔާގެ ފޮޓޯއަށް އިރުއިރުކޮޅުން ބަލާލައެވެ.\n“ތީ ކޮންއިރަކު ފެށިކަމެއް” ފަހަތުން އިވުނުއަޑުން ސިއްސައިގެން ގޮސް ޒަޔާންގެ ފޯނު ވެލިގަނޑަށް ވެއްޓުނެވެ.\n“ނާޔާ…” ފޯނުނަގަމުން ޒަޔާން ނާޔާއަށް ގޮވާލިއެވެ.\n“އިޓްސް ނަތިންގ އޯކޭ” ފޯނުގައި ހުރި ވެލިތައްފޮޅާލަމުން ޒަޔާން އިތުރުކޮށްލިއެވެ.\n“ޝީއިޒް ޕްރިޓީ” ޒާޔާމެން ތިބިދިމާއަށް ބަލާލަމުން ނާޔާ ބުނެލިއެވެ. ޒަޔާންވެސް އެދިމާއަށް ބަލާލިއެވެ. ނަމަވެސް އެއްވެސް އެއްޗެކޭނުބުނެ ހުރީއެވެ.\n“ޒެން އިޓްސް އޯކޭ ޓްމޫވް އޮން، ކިހާދުވަހެއް މިހާރުމިވަނީ، މަމްވެސް މިހާރު އެވާހަކަ ދައްކަ ދައްކަ ބޯގޮވާފަ އެހުންނަނީ، އެއްކުއްޖަކު ބިޓްރޭވީއޭ ކިޔާފަ އޭގެ މާނައެއްނޫނެއްނު އެންމެން އެހެން ވާނެއެކޭ، އިޓްސް ބީން3އިޔާސް ނައު، އިޓްސް އޯކޭ ޓްލައިކް ސަމްވަން، ޝީއިޒް އަ ގުޑް ގާރލް، އޭޒްފާރ އައި ނޯ ޝީއިޒް ސިންގަލް” ޒަޔާން އާއި ކުޑަކޮށް ކައިރިވަމުން އެންމެ ފަހު ޖުމްލަ ތަންކޮޅެއް ސިއްރުން ނާޔާ ބުނެލިއެވެ.\n“ޔޫ ޑޯންޓް އަންޑަސްޓޭންޑް ސިސީ، ޒާގެ މޫނަށް ބަލާ ކޮންމެ ފަހަރަކު އައި ރިމެންބަރ ހާރ، ޒާގެ ތުންފަތްކައިރީ އިންނަ ކަޅުތިލަ ފެންނަ ކޮންމެ ފަހަރަކު….” ޒަޔާން ހުއްޓާލިއެވެ.\n“ދެން ކޮބާތަ އޭގެން މައްސަލައަކީ، އޯކޭ ދެޓް އެކްސްޕުލެއިން ވައި ޔޫ އޯލްވޭސް ލުކް އެޓްހަރ، ބަޓް ތިފޯނުގަ ދެންމެ ތިއިން ޒާޔާގެ ފޮޓޯ އެއީ ކީއްވެގެން ނަގާފަ އިން އެއްޗެކޯ، އެން އެވަރަށް އެއަށް ތިބަލަނީ ނީއްވެގެން، އެއަށް އެކްސްޕްލެނޭޝަން އެއް ދީބަލަ” އެންމެފަހުން ނާޔާބުނެލިއެވެ.\n“އެ..އީ…” ޒަޔާން އަށް ލަސްލަހުން ކިޔާލެވުނެވެ.\n“ޑޫޔޫ ލައިކް ހަރ” ވެލިގަނޑުމަތީގައި އށިއިންނަމުން އަދި ޒަޔާންގާތުގައިވެސް އިށިއިނުމަށް ބުނަމުން ނާޔާމަޑުމަޑުން އަހާލިއެވެ.\n“ނޭނގެ، ބަޓް އައިކާންޓް ސްޓޮޕް ތިންކިން އެބައުޓް ހަރ، ޝީސީމްސް ސޯ ޑިފެރެންޓް، އައިގެސް އައި ޑޫ ލައިކް ހަރ” ޒަޔާން ޒާޔާއަށް ބަލަހައްޓައިގެން އިނދެ ބުނެލިއެވެ.\n“އޯވް… އައި ނިޔުއިޓް” ނާޔާއުފަލުން ޒަޔާން ގައިގައި ކުޑަކޮށް ބައްދާލިއެވެ.\n“އަހަރެން ބުނީ އައިގެސް އޭ އިނގޭ” ޒަޔާންވެސް ކުޑަކޮށް ހެވިފައި އިނދެގެން ބުނެލިއެވެ. ނާޔާ އެވާހަކަ މަންމަގާތުގައި ބުނާނެކަމަށް ބުނުމުން ޒަޔާން އަވަސްއަވަހަށް ނޫނެކޭ ބުންޏެވެ.\nހަވީރުވީއިރު ޒާޔާމެން މާލެދާން ތައްޔާރުވެގެން ތިއްބެވެ. ސަލްމާއާއި ޔަޝްރާގެ އިތުރުން އެހެންމީހުންވެސް އެމީހުން ފުރުވުމަށް ޖެޓީކައިރީގައި ތިއްބެވެ. ޒާޔާއާއި ނޫރާ އަދި ޝާންގެ އާއިލާ ލޯންޗަށް އެރުމުން ލޯންޗު ނައްޓާލާނެކަމަށް ޒާޔާ ހީކުރިނަމަވެސް ލޯންޗު ސްޓާރޓވެސް ނުކުރެއެވެ. އެހެން ކުޑައިރުކޮޅަކުވީތަނާ ލޯންޗަށް އެރިމީހާފެނިފައި ޒާޔާ ހައިރާން ވިއެވެ. ރާއިން އެމީހުންނާއިއެކު ދާވާހަކައެއް އެކަކުވެސް ނުބުނެއެވެ. އަދި އޭނަގެ ފަހަތުން ޒަޔާންވެސް ލޯންޗަށް އެރިއެވެ. ޒާޔާއިނީ ރާއިންއާއި ދިމާ ބަލަހައްޓައިގެނެވެ. ނަމަވެސް ރާއިން އެކަން އެނގުނުކަމަށް ނުހަދާ ހަމަޖެހިލިއެވެ. ކުޑައިރުކޮޅެއްފަހުން ލޯންޗުނައްޓާލައިފިއެވެ. ކަނޑުގެ ރާލުތަކެކޭ އެއްވަރަށް ޒާޔާގެ ހިތްވެސް ވަނީ ހަލަބޮލިވެފައެވެ. ވިސްނަންވީ އެއްޗެއް ނުވިސްނަންވީއެއްޗެއް ނޭނގޭކަހަލައެވެ.\nތިންގަޑިއިރުގެ ދަތުރަކަށްފަހު އެމީހުންނަށް މާލެ އާދެވުނެވެ. އެމީހުން ފޭބިއިރު ކާރުގައި ޑްރައިވަރު ބަލާއައިސްފައި ހުއްޓެވެ. އެންމެކުރިންބައިގައި ނޫރާ ކާރަށްއެރިއެވެ. ޒާޔާވެސްހުރީ އަވަހަށް ގެއަށް ދާންބޭނުންވެފައެވެ. ސަނާއާއި ޒަކްވާން ފަހަތަށްއެރުމުން ޝާން ކުރީސީޓަށް އަރަމުން ޒާޔާގާތުގައި ރާއިންމެންނާއިއެކު ދެންއޮތްކާރަށް އެރުމަށްބުންޏެވެ. އެއްޗެކޭބުނަން ނުކެރުމުން ޒާޔާމަޑުމަޑުން ހިނގާފައި އައިސް ފަހަތުސީޓަށްއެރިއެވެ. ރަޔާން ކުރިއަށް އެރުމުން ޒަޔާން އިނީފަހަތުގައެވެ.\n“ވަރަށް ޓަޔަޑްދޯ…؟” ކާރު ސްޓާޓްކޮށްލުމުން ޒަޔާން ޒާޔާގާތުގައި އަހާލިއެވެ.\nޖަވާބުގައި ހަމައެކަނި “ހޫމް”އަކުން ޒާޔާ ނިންމާލިއެވެ. މަގާވީފަރާތަށް އެނބުރިލަމުން ޒާޔާ ސީޓުގައި ހަމަޖެހިލިއެވެ. ޒާޔާ މާބޮޑަށް ވަރުބަލިވެފައި އިނުމުން ވާހަކަ ދައްކަން ބޭނުން ނުވީކަމުގައި ޒަޔާން ހީކުރިއެވެ. ނަމަވެސް އޭނައަށް ނޭގުނީ ޒާޔާއަށް ވާހަކަދައްކަން އުނދަގޫވީ ރާއިން ކައިރީގައި އިނުމުންކަމެވެ. ޒާޔާއެގޮތަށް އިންދާ އޭނައަށް ލޯމެރުނީ ކޮންއިރަކު ކަމެއްނޭނގުނެވެ. ކާރު ގޭޓުންވަތް އިރުވެސް ޒާޔާއެއިންގޮތަށް ނިދިފައިއިނެވެ. ކާރުމަޑުކޮށްލުމާއިއެކު ޒަޔާން ފައިބައިފިއެވެ. ނަމަވެސް ޒާޔާއަށް ގޮވާކަށެއް އޭނައަށް ނުކެރުނީ ކީއްވެގެން ކަމެއް ނޭނގުނެވެ. އެވަގުތު ޔަޝްރާގެ ފޯނެއްއައީ އެކަން އެގޮތަށް ވާންވެގެން ނޫންކަމެއްވެސް ނޭނގެއެވެ. ޒަޔާން ފޯނުހިފައިގެން ގޭތެރެއަށް ވަނެވެ. ޑްރައިވަރު އެމީހުންގެ ދަބަސްތައް ޑިކީން ނަގައިގެން ގޭތެރެއަށް ވަނެވެ.\nރާއިން ޒާޔާއިންފަރާތުގެ ދޮރުފަތް ހުޅުވާލިއެވެ. ކަކޫމައްޗަށް ތިރިވެވުނީ ޒާޔާއިންލެއް މައުސޫމްކަމުންނެވެ. އެވަގުތު ކުރީގެ ހަނދާނެއް އާވެގެންދިޔައެވެ. ޒާޔާއާއި ފުރަތަމަ ލޯބިކޮށްލިރޭމަތިން ހަނދާންވިއެވެ. ހިތްއެދުނީ މިއަދުވެސް އެއުފަލެވެ. ޒާޔާއަކީ އޭނަގެ ހައްގެކޭ އެވަގުތު ހިތުންބުނެލިއެވެ. ނަމަވެސް ހިތުގެ މައްޗަށް ބާރުފޯރުވަމުން ކޮޅަށްތެދުވެ ޒާޔާއަށް ގޮވާލިއެވެ.\nސިހިފައި ޒާޔާ ލޯހުޅުވާލިއެވެ. ނަމަވެސް ކުރިމަތިންފެންނަން ހުރި ރާއިންފެނިފައި ހަމަޖެހިލިއެވެ. އަދި ކާރުންފައިބައި ގޭތެރެއަށް ވަންނަން ހިނގައިގަތެވެ. އޭރު ނޫރާވެސް އޭނަގެ ކޮޓަރިއަށްވަދެފިއެވެ. ޒާޔާކޮޓަރިއަށްވަދެ ފެންވަރާލައިގެން ތިރިއަށްފޭބީ ބަނޑުހައިވެފައި ހުރުމުންނެވެ. އޭރު ސަނާވެސް ބަދިގޭގައި އުޅެއެވެ. ސަނާއާއިދެމީހުންވެގެން ކާން ހެދުމަށްފަހު އެންމެންނަށް ކާންގޮވިއެވެ. ރާއިންއާއި ޒަޔާންވެސް ނުކުތުމުން އެންމެން ކެއީ އެއްކޮށެވެ. ނޫރާއާއި ޒާޔާ ކުޑަކޮށްވާހަކަ ދައްކާލަން ތިބެލުމަށްފަހު ނިދަންވަނެވެ.\nގައިގައި ރަޖާއަޅާލުމަށްފަހު ޒާޔާ ނިދަން ތައްޔާރުވެލިއެވެ. އެވަގުތު ބާލީސްދަށުގައި އޮތް ފޯނު ވައިބްރޭޓްވުމުން ނަގާބަލާލިއެވެ. ނުދަންނަ ނަންބަރަކުން މެސެޖެއް ފޮނުވާފައިއޮތުމުން ވިސްނާލިއެވެ. މެސެޖު ހުޅުވާލިއިރު ހަމައެކަނި “ގުޑްނައިޓް” ލިޔެފައި އޮތެވެ. މެސެޖު ޑިލީޓް ކޮށްލުމަށްފަހު ލޯމަރާލައިގެން ނިދަން އޮށުއޮތެވެ.\nހެނދުނު ހޭލިއިރުވެސް ޒާޔާގެ ފޯނަށް ރޭގަ މެސެޖުކުރި ނަންބަރުން މެސެޖެއްކޮށްފައި އޮތެވެ. އިނގިތޭސި ރީތި އިބާރާތްކޮޅަކުން މޯނިގް ކިޔާލާފައި އޮތެވެ. ޒާޔާގެ މޫނަށްވެސް އެއިބާރާތްކޮޅުގެ ސަބަބުން ހިނިތުންވުމެއް ވެރިވިއެވެ. ނަމަވެސް އެއަށް މާބޮޑު ސަމާލުކަމެއް ނުބަހައްޓާ އޭނަ އަވަހަށް ކޮލެޖަށް ދިއުމަށް ތައްޔާރުވާން ފެށިއެވެ.\n“ޔަގީންތަ” ޒަޔާން ދެވަނަފަހަރަށްވެސް ނޫރާއާއި ސުވާލުކޮށްލިއެވެ. އެމީހުން ވާހަކަ ދައްކަން ތިބީ ނޫރާގެ ކޮޓަރީގައެވެ. ހެނދުނުހޭލިގޮތަށް ޒަޔާން ނޫރާގެ ކޮޓަރިއަށް އައިސް ދައްކަންފެށިވާހަކައަކުން އޭނަ އެހުންނަނީ ވާނުވާނޭގިފައެވެ.\n“އާއެކޭ އާއެކޭ، ދެން ބުނަންވެއްޖެއްނު ތިހެން ތިއަހާ ސަބަބެއް، ދެން އެންމެފަހުން ގޮސް އޭނަގާތުގައި އަހާނީ، ނޫނީ ދޮންބެ ކަމެއް ކުރަނީތަ” ނޫރާ އެންމެފަހުން އަހާލިއެވެ.\n“ޖަސް ކީޕް ދިސް ބިޓްވީން އަސް، އޯކޭ، އެން ދޮންބެ ނުކުރަން އެކަހަލަ އެއްވެސް ކަމެއް، ފްރެންޑަކު ބުނެގެން، ތެންކްސް ދޯ” ޒަޔާން އެކޮޓަރިން ނުކުންނަމުން ބުނެލިއެވެ. އޭނަ ބަލަންބޭނުންވި އެއްކަންތައް ނިމުނީއެވެ. ދެންއޮތީ އެހެންމީހެއްގެ އެހީތެރިކަން ހޯދުމެވެ. ރާއިންގެއެވެ. ނަމަވެސް އެވާހަކަ ރާއިންގާތުގައި ދައްކާނެ ގޮތެއްނޭނގެނީއެވެ. މަންމަމެން މާލެ އައުމުގެ ކުރިން އޭޏަ ބޭނުންވާ ކަންތައްކޮށް ނިންމުމަށް ބޭނުންވަނީއެވެ.\n“މަންމަމެން ބުނެފި އަދި ދެދުވަސްވަރު އިތުރަށް މަޑުކޮށްފައޭ މާލެ އަންނަނީ، ބައްޕަވެސް ވޯރްކ ލޯޑާއި ދުރުގަ ރެސްޓެއް ނަގަނީއޯ، ނާޔާމެން އަންނާނެ މެންދުރު ފުރަން” ސައިބޯން މޭޒުކައިރީގައި އިން ޝާން ރާއިން އަދި ޒަޔާން އަށް ސަލްމާމެންގެ ހަބަރު ކިޔައިދިނެވެ. ޒަޔާންއަށް ހަމަޖެހުމުގެ ނޭވައެއްލެވުނެވެ. ދެން އޭނަ ބޭނުންވާކަންތައް ހަމަޖެހިލައިގެންވެސް ކޮށްލެވޭނެއެވެ. ޒާޔާސައިބޮއިނިމިގެން ކޮލެޖަށްދާން ނުކުތެވެ. އޭނަގެ ފަހަތުންކަހަލަ ގޮތަކަށް ރާއިންވެސް އޮފީހަށްދާން ނިކުތެވެ. ނަމަވެސް ހުއްޓުނީ ޒަޔާން އޭނައަށްގޮވާލުމުންނެވެ.\n“އައި ނީޑް އަ ފޭވާރ” ޒަޔާން ކެތްތެރިކަން ކުޑަގޮތަކަށް ބުނެލިއެވެ.\n“ކިހިނެއްވީ، ހާދަ ހާސްވެފަ، އެނީތިންގ ސީރިއަސް” ރާއިންވެސް އަހާލިއެވެ.\n“މިތާކުނޫންދޯ މިވާހަކަ ދައްކާނީ، ހިނގާބަ ބޭރަށް، ނޫނީ އޮފީސްވެސް އޯކޭވާނެ” ޒަޔާން އޭނައާއި ދިމާބަލަހައްޓައިގެން ހުރި ނޫރާއަށް ބަލާލަމުން ބުނެލިއެވެ.\n“އެމް ޝުއަރ ހީއިޒް އަޕްޓު ސަމްތިންގ، ފޮނިކަމުން ނުވެސް ބުނި،” ޒަޔާން އާއި ރާއިން ނުކުތުމުން، މޭޒުމަތިން ތަށިތައްނަގަންހުރި ސަނާގާތުގައި ނޫރާބުނެލިއެވެ،\n“ކާކު ކީއްކުރީތަ” ސަނާއަށް ނޫރާ ކިޔިއެއްޗެއް ނޭނގިގެން އަހާލިއެވެ.\n“ދޮންބެދައްތަ ގަބޫލުވެސް ނުކުރާނެ އަހަރެން މިހެން ބުނީމައެއް، ދޮންބެގެ ވާހަކަ މިދައްކަނީ،” ނޫރާބުނެލިއެވެ. ސަނާ ކިހިނެތްވީހޭ ސުވާލުކޮށްލިއެވެ.\n“މިއަދު ހެނދުނު ދޮންބެ އަހަރެންގެ ރޫމްއަށް އައިސްފަ އަހަނީ ޒާ ސިންގަލް ހޯ، ކޭން ޔޫ ޖަސް ބިލީވް އިޓް،2އިޔާސްތެރޭގައި ދޮންބެގެ ދުލުން އަންހެންކުއްޖެއްގެ ނަންވެސް އިވުނުމިއީ ފުރަތަމަފަހަރު ކަންނޭނގެ، ކީއްކުރަންހޭ އެހީމަ ބުނަނީ ފްރެންޑަކު ބުނެގެންނޭ” ނޫރާ އަނގަޔަށް ގޮތެއް ހަދާލަމުން ބުނެލިއެވެ. ސަނާއަށްވެސް ހުރެވުނީ ނޫރާ ދެއްކިވާހަކައެއްގަބޫކު ނުކުރެވިފައެވެ.\n“ރެން އަހަރެން ވަރަށްބޮޑުކަމަކު އެދެފިއްޔާ ކޮށްދޭނަންތަ؟، އައި ނީޑް ޔުއަރ ހެލްފް” އޮފީހަށްގޮސް ރާއިންގެ ކެބިންއަށްވަނުމަށްފަހު ގޮނޑީގައި ހަމަނުޖެހިލެވިގެން އުޅެނިކޮށް ޒަޔާން ބުނެލިއެވެ. އޭނަ އެހެންބުނެލި ރާގުންނާއި މޫނުމަތީގައި ހުރި ނުތަނަވަސްވެރިކަމުންވެސް ރާއިންއަށް އޭނަ ކިޔަން އެއުޅެނީ އާދައިގެ ކަމެއްނޫންކަން ދެނެގަނެވުނެވެ.\n“ކިޔާބަލަ ތަންކޮޅެއް ހަމަޖެހިލައިގެން ހުރެ،” ރާއިންގެ މޭޒު ކުރިމަތީގައި ހުރި ގޮނޑިއަކަށް އިޝާރާތް ކުރަމުން ބުނެލިއެވެ.\nޒަޔާން ގޮނޑީގައި އިށިއިނދެ މޭޒުމަތީގައި ދެއަތްބާއްވާލިއެވެ. ރާއިން އޭނަގާތުން ވެގެން އުޅޭގޮތް ސާފުކޮށް ކިޔާދިނުމަށް އެދުނެވެ.\n“އައި ލައިކް ދިސް ގާރލް، އަހަރެން ބޭނުން އޭނައާ ގުޅެން، ރައްޓެހިވާކަށް ނޫން ބޭނުންވަނީ، މެރީކުރަން، އިފް އެވްރިވަން އާ އޯކޭ، އައި ނޯ މަމް މެން އޯކޭވާނެކަން، ދެން އޮތީ އެކުއްޖާގެ ޖަވާބެއް، އަހަރެން ބޭނުންވަނީ އޭނައަށް ޕްރޮޕޯޒް ކުރަން، ހެލްޕް މީ” ޒަޔާން އެއްފައްޗަކަށް ކިޔާލިއެވެ. ރާއިންގެ ހިނިގަނޑު ފަޅައިގެން ދިޔައީ ދެނެވެ. އެއާއިއެކު ޒަޔާންއަށްވެސް ހެވުނެވެ.\n“އެމް ހެޕީ ޒެން މޫވް އޮންކުރަން ޑިސައިޑް ކުރީތީ، ދެން ތީ ކޮންތާކު އުޅޭ ކޮން ކުއްޖެއްކަންވެސް ބުނީމަ ދޯ އެނގޭނީ، މާލެ އައިފަހުން އަދި ތިންހަފްތާ މިވީ، ތިހާ ހިސާބަށް ކަންތައްދާނީ ޔަގީނުންވެސް އެއީ ވަރަށް ހާއްސަ ކުއްޖެއްވީމަކަން ޔަގީން، ސޯ ހޫއިޒްދި ލަކީ ގާރލް” ރާއިން އުފާވެފައި އިނދެވާހަކަ ދެއްކިއެވެ.\n“ރާއިންއަށް ވަރަށް ރަނގަޅަށް އެނގޭނެ އެއީ ކާކުކަން ބުނީމަ، ދެން އަދި އަހަރެން ބޭނުން މިކަމުގަ ރާއިންގެ ހިޔާލުވެސް، އެމް ޝުއަރ ޔޫވިލް އޯލްސޯ ލައިކްހަރ، ވަރަށް މަޑުމައިތިރިވާނެ، އަހުލާގު ރަނގަޅު ދީންވެރި ކުއްޖެއް އެއީ” ޒަޔާން ވާހަކަ ދެއްކީ އިސް އޮބާލައިގެން އިނދެއެވެ.\n“އަދިވެސް ނުބުނަމެއްނު އެއީ ކާކުކަމެއް” ރާއިން ކެތްތެރިކަން ކުޑަވެފައި އިނދެ ބުނެލިއެވެ. އޭނަ ހިތަށް ޝައްކުވެރިވިއެވެ. އެންމެ ފުރަތަމަވެސް ހިތަށް އައިނަމަކީ ޒާޔާގެ ނަމެވެ. އެހެން ނުވުމަށް އެވަގުތު ދުއާ ކުރަންވީކަމެއް ނޫނީ އެނަމަށް ވުމަށް އެދި ދުއާ ކުރަންވީކަމެއް ނޭނގުނެވެ. ޒާޔާއަށް ޒަޔާންއަށްވުރެ ވަކި ރަނގަޅު ބައިވެރިއެއް އޭނައަކަށް ނުހޯދަދެވޭނެއެވެ. ނަމަވެސް ތިމާ ލޯކުރިމަތީގައި ޒާޔާ އެހެން މީހަކާއި އެކު މުޅިއުމުރު ހޭދަކުރާތަން ބަލަން ކެތްވާނެބާއެވެ. އެތައް ހިޔާލަކުން އެވަގުތު ރާއިނގެ ހިތް ފުރުނެވެ.\n“އެއީ ޒާޔާ” ޒަޔާން ރާއިންގެ މޫނަށްބަލާލުމަށްފަހު ބުނެލިއެވެ. ރާއިންއަށް ނޭވާހިފަހައްޓައިލައިގެން އިރުކޮޅަކު އިނދެވުނެވެ.\n“ސޭސަމްތިނގް އެބައުޓް ހާރ…” ޒަޔާން ރާއިން ކުރެން އެދުނެވެ. ބަދަލުގައި ރާއިންއަށް ބުނެވުނީ ހަމައެކައި އެއީ ރަނގަޅުކުއްޖެއްކަމެވެ. ޒަޔާންއަށް ހިތްހަމަޖެހުމެއް ލިބިގެން ދިޔައެވެ. ދެން އޭނަ ރާއިންކުރެން އެހީ ޕްރޮޕޯޒް ކުރާނެ ރަނގަޅުގޮތެކެވެ. ރާއިން ވަކި ހިޔާލެއްނުދީ ޒަޔާންގެ ހިޔާލު ފާލުކުރުމަށް އެދުނެވެ. އެވަގުތު ކެބިންގެ ދޮރުގައި ޓަކިޖަހާލަމުން ވަތް ސެކެޓްރީ ކުއްޖާވަނުމުން އެމީހުންގެ ވާހަކަ މެދުކަނޑާލިއެވެ. އޭނަ އައީ އެއްޗެއްގައި ސޮއިކުރަން ކަމުގައި ވީނަމަވެސް ރާއިން އެއީ އެވަގުތު ކޮންމެހެން ނިންމަންޖެހޭ ލިޔުމެއްކަމުގައި ބުނެލިއެވެ. އެއާއިއެކު އެކުއްޖާ ކެބިންއިން ނުކުތެވެ. ޒަޔާންއަށް ބުނެލީ އޮފީސް ނިންމާފައި އެކަމާ އިތުރަށް ވާހަކަ ދައްކާނީކަމުގައެވެ. ޒަޔާންވެސް އެންމެ ރަނގަޅުކަމުގައި ބުނުމަށްފަހު ނުކުންނަން ހިނގައިގަތެވެ.\nޒަޔާން ނުކުތުމާއިއެކު ރާއިން ގޮނޑީގެތެރެއަށް ހަށިގަނޑު ދޫކޮށްލިއެވެ. އިސްތަށިގަނޑަށް އަތްމަހާލުމަށްފަހު މޭޒުގައި އުޅަބޮށި އަޅުވާލިއެވެ. ކަރުގައި އޮތް ޓައީވެސް ދޫކޮށްލެވުނީ އުނދަގޫވެގެންނެވެ. ދެއަތުގެ ތެރޭގައި މޫނު ފޮރުވާލުމަށްފަހު އެތައްއިރަކު ވަންދެން އިނެވެ. އެއީ ޒާޔާއަށް އެންމެ ރަނގަޅުގޮތްކަމުގައި ހިތުން ނިންމަމުން ޒަޔާން އަށް އެއްބާރުލުންދޭން އޭނަ ނިންމިއެވެ. އޭނަގަޔަކު ހަގީގަތް ފާޅުކުރާނެހާ ހިތްވަރެއް ނެތެވެ.\nކޮލެޖުނިންމާލުމަށްފަހު ޒާޔާއަށް ގެއަށް އާދެވުނީ މެންދުރުފަސްވިއިރުއެވެ. އޭރު ނޫރާ އޭނަ އަންނަލެއް ލަސްވެގެން އުޅެއެވެ. ނަމަވެސް އެވާހަކަ ދައްކާކަށް އޭނައަކަށް ނުކެރޭނެއޭ ހިތާހިތުން ކިޔަމުން ދިޔައެވެ. ޒާޔާގެއަށްއަސް ފެންވަރާލައިގެން ކާން ނުކުތެވެ. އޭރު ނޫރާވެސް ސިޓިންރޫމުގައި އުޅެއެވެ. އޭޏަ ބަދިގެއަށް ވަންނަމުން ނޫރާއަށް ގޮވާލީ އެކަނި އިނދެގެން ނުކާން ވެގެނެވެ. ޒާޔާ ތައްޓަށް ކާއެއްޗެހި އަޅައިގެން މޭޒުކައިރީ އިށިއިނދެލިއެވެ. ނޫރާވެސް ޒާޔާއާއި ކުރިމަތިވާގޮތަށް ގޮނޑިއެއްގައި އިށިއިނެވެ.\n“މިއަދު ނުދަންނަ ނަންބަރަކުން މެސެޖުކުރާދުވަހެއް، ރޭގަ ގުޑްނައިޓް މެސެޖު ކޮއްފައޮތް، މިއަދު ހެނދުނުވެސް މޯނިން މެސެޖު ކުރި، އަނެއްކާ ދެންމެވެސް ކޮށްފި މެސެޖެއް” ކާން އިދެފައި ޒާޔާ ބުނެލިވާހަކައަކުން ނޫރާގެ ޝައްކު އިތުރުވިއެވެ. ޒާޔާގެ ފޯނު އަތުލައިގެން އެމެސެޖުތައް ކިޔާލިއެވެ. އަދި އަމިއްލަ ފޯނު ނަގައި އެނަންބަރަށް ޑައިލް ކޮށްލިއެވެ. އޭނައަށް ހީވީ ހަމަރަނގަޅަށެވެ. އެއީ ޒަޔާން މާލެ އައިސްފައި ނެގި ސިމް އެވެ. ރިންގްވާންވާއިރަށް އަވަހަށް ފޯނު ކަނޑާލިއެވެ. ޒާޔާގާތުގައި އެބަ އަންނަމޭ ކިޔާފަ އަވަސްއަވަހަށް އޭނަ ބަދިގެއިން ނުކުތެވެ. އަދި ސިޑިއާއި ދިމާއަށް ދުއްވައިގަތީ ޒަޔާންގެ ކޮޓަރިއަށް ދިއުމަށެވެ.\n“ޔޫ ސްޓުޕިޑް..” ޒަޔާންގެ ކޮޓަރިއަށް ވަދެފައި އެނދުމަތީގައި އޮތް ޒަޔާންއާ ދިމާއަށް ނޫރާ ބުނެލިއެވެ. “ހައު ކުޑްޔޫ ނޮޓް ޓެލް މީ އެނީތިންގް” ހަށަމްބަނދެލަމުން ނޫރާ ބުނެލިއެވެ.\n“ކިހިނެތްވީތަ؟” ޒަޔާން އޮތްގޮތަށް އޮވެ ބުނެލިއެވެ.\n“އެމް ޓޯކިން އެބައުޓް ޒާޔާ، މިހާރު ގެޓްވެއްޖެތަ” ހުރުގޮތަށް ހުރެ ނޫރާ ބުނެލިއެވެ. އެއާއި އެކު ޒަޔާން ކައްޓެއްޖެހިގެން ތެދުވިހެން އަވަހަށް އެނދުން ތެދުވިއެވެ. އަދި އަނގަ ކައިރީގައި ޝަހާދަތް އިނދިލި ލަމުން އަޑުމަޑުކުރުމަށް ބުންޏެވެ. ދޮރު ހުރީ ހުޅުވާފައިކަމުން އަވަހަށްގޮސް ދޮރު ލައްޕާލިއެވެ.\n“އައި ޓޯލްޑް ޓްކީޕް އިޓްއަ ސީކްރެޓް” ނޫރާ ވާހަކދެއްކިލެއް ބާރުކަމުން ހިތްހަމަނުޖެހިފައިހުރެ ޒަޔާން ބުނެލިއެވެ.\n“އަޅެ އަހަރެން ކިހާ ޑަމްތަ، ޔޫ ލައިކް ހާރ، ޑޯންޓް ޔޫ، އޯމައިގޯޑް ދިސް އިޒް ސުޓުޕިޑް، ދޮނބެ އެން ޒާޔާ ވާއު” ހުރިހާކަމެއް ފަހުމްވި މީހަކުފަދައިން ނޫރާ ވާހަކަދެއްކިއެވެ.\n“ބުނީމެއްނު އެއީ ފްރެންޑަކަށޭ….”\n“އޯ ޕްލީޒް ދޮންބޭ، އެމް ނޮޓް ސޯޑަމް، ދެން ދޮންބެ ކީއްވެގެނޯ ޒާއަށް ތިމެސެޖުކުރަނީ، އެވެސް އެހާ ލޯބިލޯބި ކޮށް…..” ޒަޔާން ބުނަން އުޅުނުވާހަކަ މެދުކަނޑާލުމަށްފަހު ނޫރާ ބުނެލިއެވެ. ޒަޔާން އެނދުގައި އިށިއިނދެލިއެވެ. ނޫރާވެސް މަޑުމަޑުން އައިސް ޒަޔާންގާތުގައި އިށިއިނދެލިއެވެ.\n“ދޮންބެ ރީތިކޮށް ބުނެލިނަމަ، އައި ވުޑް ހެލްޕްދޯ އޭރުންވެސް، ޑޫޔޫ ރިއަލީ ލައިކް ހާރ” މިފަހަރު ނޫރާ ވާހަކަދެއްކީ މައިތިރިވެގެން އިނދެއެވެ. ޒަޔާން ޖަވާބުދިނީ ބޮލުގެ އިޝާރާތުންނެވެ.\n“ވޯވ އޭރުން ޒާޔާ ވާނީ އަހަރެންގެ ސިސްޓަރ އިނލޯއަށް ދޯ، އޭރުން ކިޔަންޖެހޭނީވެސް ދޮންބެދައްތަ، ވާއު، ތިދެމީހުންގެ ނަންވެސް ކިހާގުޅޭ، ޒަޔާން ވެޑްސް ޒާޔާ” އެނދުގައި އުއްޑުން އޮށުއޮވެލަމުން ދެއަތް ފުޅާކޮށްލައިގެން އޮވެ ނޫރާ ކިޔާލިއެވެ. ނޫރާގެ އެއަމަލުން ޒަޔާން އަށްވެސް ހެވުނެވެ.\n“ބަޓް ޑޯންޓް ޓެލް އެނީތިންގ ޓް އެނީވަން، ޝްޕެޝިއަލީ މަމް އެން ޒާ އޯކޭ” ޒަޔާން އެހެން ބުނުމުން “ޔެސް ބޮސް” އޭ ކިޔާފަ ނޫރާ އެކޮޓަރިން ނުކުތެވެ. އޭރު ޒާޔާ ސިޑިން މައްޗަށް އަރަނީއެވެ. ޒާޔާފެނުމާއި އެކު ނޫރާގޮސް ޒާޔާގެ ގައިގައި ބައްދާލިއެވެ. އަދި ޒާޔާގެ ނަން ދަމާލާފައި ކިޔާލިއެވެ. ޒާޔާ ކިހިނެތްވީހޭ ސުވާލުކޮށްލިއެވެ.\n“ހަމައުފާވީމަ ހަގްކޮށްލާހިތްވީ” ނޫރާ ބުނެލިއެވެ. ޒާޔާ ދެފަރާތަށް ބޯހޫރާލަމުން ކޮޓަރިއާއި ދިމާއަށްދާން ހިނގައިގަތެވެ. ނޫރާވެސް ޒާޔާގެ ފަހަތުން އެކޮޓަރިއަށް ވަނެވެ.\nAlhe varah salhi. I want zaaya aa zayaan gulhen. He acts very matured. Mihaaru aslahves zaaya ah maa gulhey zayan. Eyna ah dhera gotheh nuhadhahche. Eh faharu heart break vefa huryma he needs to getahappy time now. Cant wait for the next part. Do update it soon. 🙂\nWow this story is habeys….. alhey den xaa nd zayaan tha?????? Varah reethi waiting for next part…aaaaaaa\nWaitin for the next part..avahah up kohhdhehchey\nZaayaa aai Raain ge kanthah sirrun myhaku aduahaafa vany. Ebai .\nhadhaan naththaa nulaathi\nV. Reethi. Genesdheyleh lahee.\nV reethi Mi part ves ….thankolheh avaha upkohdheeba plxxxxxxx\nv salhi..zayaa n zayaan v gulhey miharu…waitin for da next part\nWow wow habeys man dhw.. Alhw v v salhi ey mi story… Kiya baath hey. Kba thr same gandu miharu v bxy thr buny adhi morning nuvany thr.. V habeys Brilliant. Next part up khba plx plx,h\nMi vaahakaige nama ehgothah mi vahaka ah v inthizaaru ves kuran ves hehey dho. Hope v avahah next part up kuraane kamah. Cant wait..\nwowww.. very nice.. aneahbaii avahah up kurahchey… 🙂\nThis story is one of the best stories i have ever read.. bt update vaaleh inconsistant kamun interest gehley hen heevany.. so author ah request kohlan thankolheh avahah part thah genesdheyn.. otherwise this story would be The Best story\nvvvvvvvvvvvvvvvvvvvvvvvvvvvvvvvvvvvvvvvvvvvvvv nice but haadha lahuney up kurany waiting4next part………..\nalhe zayaan aa zaayaa aa nugulhuwahchey..raain aa zaayaa aa gulhuwaba please please…!\n…Varah reethi…luv this story\nWow interesting Next part avaha genes dhehchey\nwooow..vrah salhi mivaahaka. zayaan aai zaayaa gulhuvabala varah salhivaane.\nwooow this story is amazing waiting for the next part 🙂\nALHE ZAA N RAAIN GULHUVABRRR PLXXX\nKba thr next part avaha up khdhyba. Dhn buney knme vx kameh viyyeningey.. Hahahahahaha\nOlathe plz plz plz week eh ga 2part nam aves kiyaalan libertarian kola Sheba.haadha dheravey thankolheh kiyaalaafa Michener Hunan jeheythee.week eh ga 2part kiyaalan Libyans v v hiyyhama jeheyne plz plz plz roefa aadheys mikuraneeplz plz\nBrilliant….neh ithurah bunaane ekahche ves…ekam mivaahakaage kuree bai thah nukiyan adhi ..adhi kiriyaa mi vaahaka mi feshee..\nkiyaalan thankolheh faseyha vaane paragraf thah ginkoh kuru kuriyyaa. mihaaru bodah sifanavee mazmoonakaa\nއަވްލީން (9 ވަނަ ބައި)


Addu gai guest house alhan bin dhookuranee | Mihaaru\nއައްޑޫ ސިޓީގެ ނޭޗާ ޕާކު ސަރަހައްދު-- ފޮޓޯ: މިހާރު\n29 ސެޕްޓެމްބަރ 2019 - 14:43\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ، ރައީސް އިބްރާހިމް މުހައްމަދު ސޯލިހު ކަނޑައަޅުއްވާފައިވާ ގޮތަށް "ރަށު ފަތުރުވެރިކަމަށް" އައްޑޫން ބިން ދޫކުރުމަށްޓަކައި ސިޓީ ކައުންސިލާއި މިނިސްޓްރީއާ ދެމެދު އެއްބަސްވެފައިވާ ކަމަށެވެ.\nއޭނާ ވިދާޅުވީ، ރަށުގެ ރައްޔިތުންގެ އުންމީދުތަކާ އެއްގޮތަށް 4،000 އެނދުގެ މަސައްކަތް ކުރުމަށް ބިން ތައް ދޫކުރުމުގެ މަސައްކަތް ސިޓީ ކައުންސިލުން ކުރާނެ ކަމަށެވެ.\n"މިއީ ވަރަށް ގިނަ ދުވަސްވީ، އައްޑޫ ރައްޔިތުންގެ އުންމީދުތަކެއް. އަމާޒަކީ ރައީސްގެ ވައުދާ އެއްގޮތަށް 8،000 އެނދު އައްޑޫއަށް އިތުރު ކުރުން. އޭގެ ދެ ބައިކުޅަ އެއްބައި ފުރަތަމަ އަހަރުގައި އެކަން ފެށުމުގެ މަސައްކަތް މިކުރެވުނީ،" އޭނާ ވިދާޅުވި އެވެ.\nމިދިޔަ ޖުލައި 29 ވަނަ ދުވަހު ޓޫރިޒަމްގެ މާސްޓާ ޕްލޭން އެކުލަވާލުން އިފްތިތާހު ކުރުމަށް ބޭއްވި ޖަލްސާގައި ރައީސް ވަނީ ރާއްޖޭގެ 11 ރަށަކުން ގެސްޓްހައުސް ތަރައްގީ ކުރުމަށް ކަނޑައަޅާފައިވާކަން އިއުލާނުކުރައްވައިފަ އެވެ. މީގެ ތެރޭގައި އައްޑޫގެ ހަ ރަށެއް ވެސް ހިމެނެ އެވެ.\nއައްޑޫ ސިޓީ ކައުންސިލްގެ މޭޔަރު އަބްދުﷲ ސޯދިގު (ސޯބެ) ވިދާޅުވީ، އައްޑޫގައި ގެސްޓްހައުސް ނުވަތަ ހޮޓާ ތަރައްގީ ކުރުމަށް ޓޫރިޒަމް މިނިސްޓްރީއާ އެކު ވީ އެއްބަސްވުމުގެ ދަށުން، ބިންތަކުގެ މައުލޫމާތު އަންނަ މަހު އާންމުކުރާނެ ކަމަށެވެ. އައްޑޫގައި އިންވެސްޓް ކުރުމަށް އިންވެސްޓަރުންނަށް ހުޅުވާލަނީ ރައްޔިތުންގެ މަޝްވަރާއާ އެކު ކަމަށާއި މިކަން ކާމިޔާބު ވުމުން ރާއްޖޭގެ ދެކުނުގައި ޓޫރިޒަމް ވަރަށް ބޮޑަށް ފުޅާވެގެންދާނެ ކަމަށް އޭނާ ވިދާޅުވި އެވެ.\n"އިއުލާނު ކުރެވޭ އިރު ސަރަހައްދުތައް ތަރައްގީކުރާނެ ކޮންސެޕްޓްތައް އެކުލަވާލެވި އަދި ލޭންޑްސްކޭޕްގެ މަސައްކަތްތައް އަދި ބީޗް ތަރައްގީ ކުރުމުގެ މަސައްކަތްތައް ކުރެވޭނެ،" އޭނާ ވިދާޅުވި އެވެ.\nސޯބެ ވިދާޅުވީ، މިހާރު އޮތް ގަވައިދުގެ ތެރެއިން ގެސްޓްހައުސްތަކަށް ބިން ދޫކުރެވެނީ 5،000 އަކަފޫޓު ކަމަށާއި ސިޓީ ހޮޓާ ތަރައްގީ ކުރާނަމަ 10،000 އަކަފޫޓް ދޫކުރާނެ ކަމަށެވެ. އޭނާ ވިދާޅުވީ، ދޫކުރާ ބިމުގެ އަދަދު އެނގޭނީ އިންވެސްޓްމެންޓަށް ބެލުމަށް ފަހު ކަމަށާއި މުޅި ކޮންސެޕްޓްގެ މަސައްކަތް ނިމުމުން ބިމުގެ އަދަދު ޔަގީންވާނެ ކަމަށެވެ.\nސޯބެ ވިދާޅުވީ، މިހާރު އޮތް ގޮތުން ޓޫރިޒަމަށް ބިން ދޫކުރަން ކަނޑައަޅާފައިވާ ހަ ރަށުން ވެސް ބައި ހެކްޓަރުން ތިނެއް ބައި ހެކްޓަރާ ހަމަޔަށް ބިން ދޫކުރެވޭނެ ކަމަށެވެ.\nއައްޑޫ ސިޓީ ކައުންސިލް ސިޓީ ހޮޓާ ޓޫރިޒަމް ޓޫރިޒަމް މިނިސްޓްރީ އައްޑޫ މޭޔަރު އަބްދުﷲ ސޯދިގު (ސޯބެ) ގެސްޓް ހައުސް އަލީ ވަހީދު، ކުރީގެ ޓޫރިޒަމް މިނިސްޓަރު\n20 ކޮމެންޓް, 22 ރިއެކްޝަންސް\nމޭޔަރ އަދި މިނިސްޓަރަށް ވަރަށް ވެދުން ދެންނެވުމަށްފަހު ލިޔަމެވެ. ތިޔަ ވިދާޅުވާ ޕްލޭން ވުޖޫދު ވާނީ ސިޓީހޮޓަލާ ގެސްޓްހައުސް އަޅަށް ޖުމްލަ ދޫކުރައްވާނެ ބިމުގެ ޖުމްލަ ކަށަވަރު ވެގެންނެވެ. އިންވެސްޓްމެންޓްގެ ވާހަކަ ދައްކާނީ އޭގެ ފަހުންނެވެ. މަވެސއ އިންޓަރެސްޓްހުރީމަ ހަމަ މިހުރީ ތި ޕްލޭންގެ އިންތިޒާރުގައެވެ.\nއަނެއްހެން ބުނަންޏާ ކައުންސިލުން ހިންގާ ބިންކޮޅެއް ދޫކުރުމުގެ މަޝްރޫއެއް. ދައުލަތުން ބައިރުފިޔާވެސް ނުދާނެ. ދައުލަތުގެ ފައިސާ ހުރީ މާލެއާއި ހުޅުމާލެއަށް ރިޒާވްކޮށްފަ.\nއައްޑޫގައި މިހާރުވެސް ހިންގާ ޝަންގްރިލާ، ހެރެތެރެ އަކީ ވެސް ކާމިޔާބުކަމާއިއެކު ހިނގާ ތަންތަނެއް ނޫން. ވީއިރު ކިިހިނެއް ގެސްޓްހައުސްވެސް ހިންގާނީ. މިހާރުވެސް ރަޖިސްޓްރީކޮއްގެން ހިންގާއެއވެސްތަނެއް ކާމިޔާބެއްނޫން. އައްޑޫއަށް ރަގަޅުވާނީ ކޮއްމެވެސް އެހެންކަމެއް.\nއޭރު އަބްދުއްﷲ ހަމީދު އެޓޯލް ޗީފަކަށް ހުރެ، ރަށުން ބޭރުން އައި ހާމިދު ޔޫސުފް ކިޔާ މީހަކު އަތޮޅުވެރިކަން ކުރި އިރު ވެސް މިއަށްތުރެ މާތާހިރުކޮށް ދިޔަހެން ހީވޭ. މުޅި ދެ ޑިކޭޑް ދުއްވާލީ (ޖީލެއް ހަފުސް ކޮށްފި) ޑިމޮކްރެސީ ގެނައި ޑީކްޓޭޓަރުންނޭ ބުންޏަސް ދޮގަކަށް ނުވާނެ. ޔާ ﷲ މިއޮތީ ވާދުވަހެއް ދައްކަވާފަ. މިކަމުން އަރައިގަނެ މިއަށްތުރެ ރަނގަޅު މާދަމައެއް ދައްކަވާށި.\nދިރިއުޅެން ބިން ދޫކޮށްބަލަ\nމޭޔަރު ހާދައަވަހަކަށް "އައްޑޫގައި އިންވެސްޓް ކުރުމަށް އިންވެސްޓަރުންނަށް ހުޅުވާލަނީ ރައްޔިތުންގެ މަޝްވަރާއާ އެކު" ކަމަށް ވިދާޅުވަނީ ކިތަކެއް ރައްޔިތުންނާއި މަޝްވާރާކޮއް ކިތަކެއް ރައްޔިތުންގެ ޚިޔާލު ހޯދާފައިތޯ؟ މާލޭގެ ކުޑަ ހޮޓަލެއްގެ ކޮޓަރިއެއްގައި ރައްޓެހިންނަށް ދައުވަތުދީގެން އެއްބުރު. އަތޮޅުގައި ހަމަ އެފާޑަކަށްބޭއްވި، އެއްވެސް ރައްޔިތަކަށް "މަޝްވަރާ" ކުރާނެ ފުރުސަތު ނުދީ ނިންމާލި ބައްދަލުވުން. ރައީސުލް ޖުމްހޫރިއްޔާގެ ސަމާލުކަމަށް ދަންނަވަން.\nކަލޯ މުހަދަމަޏުކާނާއި މަޝްވަރާކޮށްލީމަ ނިމުނީ.\nއައްދިޔޯ 4،000 ބެޑް؟ ހާދަ ބައިވަރެއް؟ 4،000 ބެޑަކީ 2،000 ރޫމް.4ކޮޓަރީގެ ނަމަ 500 ވަރަކަށް ގެ. ރަށަކަށް 100 ގެވެސް ހަމަ ނުވޭ. އިންވެސްޓް ކުރާނެ މަގު ދައްކައިފިއްޔާ އައްޑޫ ރައްޔިތުން މިހާރުން މިހާރަށްވެސް 500 ވަރަކަށް ގޭގައި 4،000 ބެޑުހަދާނެ. މިނޫހުގަނެތަސް މޭޔަރު މާއަވަހަށް "ބިން ދޫކުރާނީ އައްޑޫ މީހުނަށް އެކަނި ނޫންކަމަށް" ވިދާާޅުވުމުން އަނެއްކާވެސް ޕާޓީކުދިންނަށް ބަހާލުމުގެ ޚިޔާލު ހުރިކަން މިއޮތީ ފަޅާއަރާފަ. ނޫނީ ކެމްޕޭނަށް އެހީތެރިކަންބާ؟\nއެއްރޫމް އެޅުނަަސް ހެޔޮތާ.\nކީއްވެގެން 8000 އެނދަށް މިހާރު ހުޅުވާނުލަނީ؟ ކީއްވެގެން 4000 އެނދަށް މިހާރު ހުޅުވަނީ، ގިނަފަހަރު 8000 އެނދަށް ހުޅުވާލުމުން މާކެޓަށް އަންނާނީ 4000 އެނދުވަރު، ދެން މަޑުމަޑުން 8000 ހަމަވާނީ، އެހެންކަމުން މިހާރުން މިހާރަށް 8000 އެނދަށްވާވަރަށް ބިންދޫކުރަންޖެހޭނެ، އެނޫނީ އަނެއްކާ 4000 އެނދަށް ދޫކޮށްގެން 1000 އެދުވެސް މާކެޓަށް ނައަންނާނެ، އައްޑޫ ފީސިބަލްވާނީ 10000 އެނދު މިހާރުވެސް ހުރެގެން\nފުރަތަމަ ބުރުން ކެޕިޓަލް ހޯދައިގެން ފަށަން ޖާގަބޭއްވީ.\nމިކަންވެސް ކުރެވެންޖެހޭނީ ޤައުމުގެ ވަކިބަޔަކަށް. ކޮންޓްރޯލް ކުރެވެންވާނެ ނޫންތޯ. ރައްޔިތުންގެ މަންދޫބުންގެ ގޮތުގައި މިތިބެނީ ޕާޓީތަކުގެ ބާރުގަދަ ވެރިންގެ ނުފޫޒުން ހޮވޭ އެވެރިންގެ އަޅުން. ނިކަމެތި ރައްޔިތުން ތާއަބަދު ނިކަމެތި ރައްޔިރުންގެ ގޮތުގައި.\nއައްޑޫ ސިޓީ ކައުންސިލް ނޫނީ މާފެންވަރުގެ ޕްލޭން ކުރާ ބައެއް ނޫޅޭ. މިލިއަނުން ޕްލޭންތައް ހަދަން ޚަރަދުކޮށްފި. ވޭތުވެދިޔަ ދިހަ ފަނަރަ އަހަރު ދުވަސްތެރޭ ރައްޓެހި ދެ ކުންފުންޏަކަށް ލާރި ދިނުން ފިޔަވާ ކުރެވުނު އެއްކަމެއް ވެސް ހަރާމް.


COVID-19: Dhuvasvee meehun registry vaan Gender Ministry in edhefi | Mihaaru\nޚަބަރު / ޖެންޑާ މިނިސްޓްރީ\nކޮވިޑް-19: ދުވަސްވީ މީހުން ރަޖިސްޓްރީ ވާން ޖެންޑާ މިނިސްޓްރީން އެދެފި\nއުމުރުން ދުވަސްވީ މީހެއް: ވީހާ ވެސް ގިނަ ބަޔަކު ރަޖިސްޓްރީވާން ޖެންޑާ މިނިސްޓްރީން އެދުނު ފޮޓޯ: ހުސައިން ވަހީދު/ މިހާރު\n25 މާޗް 2020 - 08:18\nދުނިޔޭގައި މި ވަގުތު ހަލުވިކަމާ އެކު ފެތުރެމުންދާ ކޮވިޑް-19 އިން އެންމެ ބޮޑަށް އަސަރު ކުރަނީ ދުވަސްވީ މީހުން ކަމަށް ވާތީ، އުމުރުން 65 އަހަރަށް ވުރެ މަތީގެ މީހުން ރަޖިސްޓްރީ ވާން ޖެންޑާ މިނިސްޓްރީން މިއަދު އެދިއްޖެ އެވެ.\nމިނިސްޓްރީން ބުނީ އެތަނުން މަސައްކަތް ކުރަމުން އަންނަނީ ދުވަސްވީ މީހުންގެ މައުލޫމާތު އެއްކުރަން ކަމަށެވެ. އޮންލައިންކޮށް ފޯމެއް ފުރަން މިނިސްޓްރީން އެދިފައިވާ އިރު، މިނިސްޓްރީއާ އެކު ހިއްސާ ކުރާ އެއްވެސް މައުލޫމާތެއް އެހެން ފަރާތްތަކަށް ހިއްސާ ނުކުރާނެ ކަމަށް ވެސް ބުނެފައި ވެ އެވެ. މި މައުލޫމާތު ބޭނުން ކުރާނީ އެމަޖަންސީ ހާލަތެއް ދިމާވެއްޖެ ނަމަ، އެ ވަގުތެއްގައި ފޯރުކޮށްދޭން ޖެހޭ ހިދުމަތްތައް ދޭން އެކަނި ކަމަށް މިނިސްޓްރީން ބުނެ އެވެ.\nhttps://t.co/YItA65QKzJ ކޮވިޑް -19އާ ގުޅިގެން އުމުރުން 65 އަހަރުން މަތީގެ ފަރާތްތަކުގެ މަޢުލޫމާތު އެއްކުރުމުގެ މަސައްކަތް މި މިނިސްޓްރީން ދަނީ ކުރަމުންނެވެ. ވީމާ ވީހާ ވެސް ގިނަ ފަރާތްތަކުން މި ފޯމު ފުރުއްވައިދެއްވުން އެދެމެވެ.\n— Ministry of Gender, Family and Social Services (@MoGFSSmv) March 24, 2020\nޖެންޑާ މިނިސްޓްރީން މިއަދު ކުރި ޓްވީޓެއް\nއެ މީހެއްގެ ނަމާއި އުމުރާއި އައިޑީކާޑު ނަންބަރާއި ދާއިމީ އަދި ވަގުތީ އެޑްރެސްގެ އިތުރުން ޖެންޑާ މިނިސްޓްރީން ހޯދަން ބޭނުން ވަނީ، ސިއްހީ މައްސަލައެއް ހުރިތޯ އެވެ. އަދި އެ މީހެއްގެ ދިރިއުޅުމުގެ ހާލަތާއި އެ މީހަކު އުޅެނީ އާއިލާއާ އެކު ނުވަތަ އެހެން ގުޅުމެއް އޮންނަ ބަޔަކާ އެކު ނުވަތަ އެކަނި ކަމަށެވެ.\nވީހާ ވެސް ގިނަ ބަޔަކު މި ފޯމު ފުރަން މިނިސްޓްރީން އެދިފައި ވެ އެވެ.\nމި މަހު ކުރީކޮޅު ކޮވިޑް-19 ރާއްޖެއިން ފެނުމުން، ރާއްޖެ އޮތީ ސިއްހީ ނުރައްކަލުގެ ކުއްލި ހާލަތެއްގައި ކަމަށް ސަރުކާރުން ވަނީ އިއުލާންކޮށްފަ އެވެ. ފަރުވާއެއް ހޯދިފައި ނުވާ މި ބަލި ފެތުރުން މަދުކުރުމަށްޓަކައި އެޅޭނެ އެންމެ އެކަށީގެންވާ ފިޔަވަޅުތަކަކީ އެމީހެއްގެ އަމިއްލަ ސާފުތާހިރުކަން ބެލެހެއްޓުމާއި އެއްވެ އުޅޭ ތަންތަނަށް ނުދިއުމެވެ. މި މަގްސަދުގައި ސްކޫލްތަކާއި ސަރުކާރު އޮފީސްތަކުގެ އިތުރުން ޖިމް ފަދަ ތަންތަން ވެސް ސަރުކާރުން ވަނީ ބަންދުކޮށްފަ އެވެ. މިހާތަނަށް މި ބައްޔަށް 13 މީހަކު ރާއްޖެއިން ޕޮޒިޓިވްވި ނަމަވެސް އެ އެންމެންނަކީ ޓޫރިސްޓުންނާއި ރިސޯޓު މުވައްޒަފުންނެވެ. އޭގެ ތެރެއިން ފަސް މީހަކު މިހާރު ވަނީ ބަލިން ރަނގަޅުވެފަ އެވެ.\n8 ކޮމެންޓް, 13 ރިއެކްޝަންސް\nމީ ކީއްކުރާ މިނިސްޓްރީ އެްއް\n65 އަހަރުން މަތީގެ މީހުން ފޯމެއް ފުރަން ހަމަޖެއްސިއިރު ފޯމު ތައްޔާރުކޮށްފައި އޮތީ އިނގިރޭސި ބަހުން. އެގޮތަށް ހަމަޖެއްސިއިރު ނޭނގުނު، އެ އެންމެންނަކީ އިނގިރޭސި ބަސް ކިޔަވައިގެން ތިިބި މީހުން ނޫންކަމެއް. މިއީ ބިދޭސީންނަށް ތައްޔާރުކުރި ފޯމެއްތަ؟ މިކަހަލަ ގަމާރުން ސަރުކާރުގެ އިސް މަގާމުތަކުގައި މި ތިބެނީ.\n65 އަހަރުން މަތީގެ ގިނަ މީހުންނަށް އޮންލައިން ކޮށް ފޯމެއް ފުރާކަށް ނޭނގެއެވެ. 65 އަހަރުން މަތީގެ މީހުންގެ މައުލޫމާތު އޭޑީކޭ އަދި އައި ޖީ އެމް އެޗް ހޮސްޕިޓަލްގެ ޑާޓާ ބޭސަ ގަ ހުންނާނެއެވެ. އަދި ޑީ އެން އާރު ގަ އެވެ. ވ ފަސޭހައިން ނެގިދާނެއެވެ.\nކޮންސަކަރާތެއް .. ޒިންމާދާރުވެބަލަ... ނޭޝަނަލް ރަޖިސްޓުރޭޝަން ކިޔާފަައި ސަރުކާރު މުއައްސަސާއެއް ހުންނާނެ.. އެތަނުން ތިމަޢުލޫމާތު މާސައްހަކަން ބޮޑުވާނު. ބޮއި ހަލާކު\nތި ޓްވީޓް ވަނީ ޑިލީޓް ކޮށްފަ.\nމިއޮތްހާ ދުވަހު ޖެންޑާ މިނިސްޓްރީ އަށްނެތްތަ ދިވެހިރާއްޖޭގައި އުޅޭ ދުވަސްވީމީހުންގެ ލިސްޓެއްވެސް ހަދާލެވިފައި. ޕެންޝަން އޮފީހުގައި ހުންނާނެ ޑާޓާ އެތަނުން ހޯދާލާ.\nކްރޯނާ ވަރައިރަސް ރޯގާ އާއި ގުޅިގެން ދުވަސްވީ މީހުން ބެލުމުގައި 60 އަހަރުން ފެށިގެން ބެލުން ރަގަޅެވެ.\n=/5000 ރުފިޔާ ދެނީ ރަޖިސްޓަރީ ނުކޮށްތަ؟ =/5000 ރުފިޔާ ދެވޭ މީހުން ރަޖިސްޓްރީ ކޮށްފައި ނެތް ތަ؟ އަޖާއިބެެއް ތީ؟


Breaking: Customs Commissioner General kamah Junaid\nކަސްޓަމްސް ކޮމިޝަނާ ޖެނެރަލް ކަމަށް ޖުނައިދު\nރައީސް އަބްދުﷲ ޔާމީން މިއަދު ޖުނައިދަށް މަގާމުގެ ލިޔުން ހަވާލުކޮށް ދެއްވަނީ\nކަސްޓަމްސްގެ ކޮމިޝަނާ ޖެނެރަލްގެ މަގާމަށް ސ. މީދޫ، ކެނެރީވިލާ، މުހަންމަދު މުހައްމަދު ޖުނައިދު ރައީސުލްޖުލްހޫރިއްޔާ މިއަދު އައްޔަން ކުރައްވައިފި އެވެ. އެ މަގާމަށް ޖުނައިދު އައްޔަން ކުރެއްވީ މިހާތަނަށް އެމަގާމުގައި ހުންނެވި އައްބާސް އާދިލް ރިޒާ މަގާމުން ވަކި ކުރެއްވުމަށްފަހު އެވެ.\nޖުނައިދު ކަސްޓަމްސްގެ ކޮމިޝަނާ ޖެނެރަލްކަން ދެއްވީ އެމްޕީއެލްގެ ސީއީސޯގެ މަގާމަށް ބަދަލު ކުރެއްވިތާ ކުޑަ ދުވަސްކޮޅެއްގެ ތެރޭގައެވެ.\nކަސްޓަމްސްގެ ގާނޫނުގެ ހަ ވަނަ މާއްދާގެ (ށ) ގައިވާ ގޮތުގެމަތިން، ކޮމިޝަނާ ޖެނެރެލް އޮފް ކަސްޓަމްސްގެ މަގާމު ޖުނައިދަށް ދެއްވުމަށްފަހު ކޮމިޝަނާ ޖެނެރަލް އޮފް ކަސްޓަމްސްކަމުގެ ލިޔުން ޙަވާލު ކުރެއްވުމުގެ ރަސްމިއްޔާތު އޮތީ، މިއަދު މެންދުރުފަހު ރައީސް އޮފީހުގައެވެ.\nޖުނައިދު އެ މަގާމަށް އައްޔަން ކުރެއްވި ކަމުގެ ލިޔުން ޙަވާލުކުރެއްވުމުގެ ކުރިން، ސުޕްރީމް ކޯޓުގެ ފަނޑިޔާރު ޢަބްދުﷲ ޢަރީފްގެ ކުރިފުޅުމަތީގައި، ކަސްޓަމްސް އޮފިސަރުންގެ ހުވައި ޖުނައިދު ނައިދު ކުރެއްވިއެވެ.\nއިމްޕޯޓް އިތުރުވެ، އާމްދަނީ 78 ޕަސެންޓް މައްޗަށް\n18 ކިލޯގެ މަސްތުވާތަކެތީގައި ހިމެނޭ އަންހެން މީހާ ދޫކޮށްލައިފި\n18 ކިލޯގެ ޑްރަގާ އެކު މީހަކު ހައްޔަރުކޮށްފި


Neymar aai Real aa gulhuvee ehen magusadhe gai?\nނޭމާ އާއި ރެއާލްއާ ގުޅުވީ އެހެން މަގްސަދެއްގައި؟\nނޭމާ (ކ) އާއި މާސެލޯ (ވ)، ނޭމާ ރެއާލް އަންނާނެ ވާހަކަ ދެއްކީ މާސެލޯ ---\nޗެމްޕިއަންސް ލީގްގައި މާދަމާ ރޭ، ރެއާލް މެޑްރިޑާއި ޕީއެސްޖީ ކުޅޭ މެޗަށް ދުނިޔޭގެ ސަމާލުކަން ވަނީ ލިބިފަ އެވެ. ޕީއެސްޖީ އޮތީ ވަރަށް ފޯމުގައެވެ. އެއާ ހިލާފަށް ރެއާލް މެޑްރިޑް އޮތީ އުނދަގޫ ހާލަތެއްގެ ތެރޭގައެވެ.\nދެ ޓީމުގެ ސްކޮޑުންވެސް، މިހާރު އެންމެ ފޯމުގައި ހުރި ކުޅުންތެރިޔަކީ، ޕީއެސްޖީގެ ފޯވަޑް ނޭމާ އެވެ. ދެ ޓީމުގެ ކުރިމަތި ލުމަށް ދަނޑަށް ނިކުތުމުގެ ކުރިން، ނޯމާގެ ފޯކަސް އަނބުރާލުމަށް ރެއާލުން ބޭނުން ކުރީ އެހެން ހަތިޔާރެކެވެ.\nބްރެޒިލްގެ ގައުމީ ޓީމުގައިވެސް ނޭމާ އާ ރަނގަޅު ގުޅުމެއް އޮންނަ، ރެއާލްގެ ވައިސް ކެޕްޓަން މާސެލޯ އެވެ. ދެހާސް ތޭރަ ވަނަ އަހަރު ނޭމާ، ބާސެލޯނާއަށް ބަދަލު ވުމުގެ ކުރިން އޭނާ ގެންދަން ރެއާލް މެޑްރިޑުންވެސް މަސައްކަތް ކުރި އެވެ. ނޭމާ ޕީއެސްޖީއަށް ބަދަލު ވުމުންވެސް އެ ވާހަކަ އެ ގޮތަށް ދަނީ ފެތުރެމުންނެވެ.\nމާދަމާ ރޭގެ މެޗުގެ ކުރިން މާސެލޯ ބުނެފައި ވަނީ ނޭމާ އަދި ރެއާލް މެޑްރިޑަށް ކުޅޭނެ ކަމަށެވެ. މިދަނޑިވަޅާ ދިމާކޮށް މާސެލޯ އެގޮތަށް ވާހަކަ ދެއްކުމުގެ ފަހަތުގައި އޮތީ ނޭމާގެ ސަމާލުކަން އެހެން ދިމާލަށް އަނބުރާލުން ކަމަށް އަޔަލޭންޑްގެ ކުރީގެ ކުޅުންތެރޔާ އަދި އީއެސްޕީއެންގެ ކޮލަމިސްޓް ރޮބީ ޑޫން ވަނީ ސިފަ ކޮށްފަ އެވެ.\n"ރެއާލް މެޑްރިޑަށް އެނގޭ، އެ ކުލަބުގެ ސައިޒް ބޭނުން ކޮށްގެން ނޭމާގެ ސިކުނޑި އަނބުރާލެވޭނެ ގޮތެއް." ޑޫން އޭނާގެ ކޮލަމްގައި ބުނެފައި ވެއެވެ.\nދުނިޔޭގެ އެހެން ތަންތަނުގައި ވެސް އިދިކޮޅަށް ނިކުންނަ ޓީމުގެ ކުޅުންތެރިޔާގެ ވިސްނުން އެހެން ދިމާލަކަށް އަނބުރާލުމަށް އެ ކަހަލަ ވާހަކަ ދައްކައެވެ. އެ ވާހަކަ އެންމެ ބޮޑަށް ދައްކަނީވެސް ބޮޑެތި ކުލަބު ތަކުންނެވެ. ނަތީޖާއަކަށް ވަނީ ބޮޑެތި މެޗުތަކުގައި އެކަން އަމާޒުވާ ކުޅުންތެރިޔާއަށް އެންމެ އެކަށޭނެ ކުޅުމެއް ދެއްކޭ ގޮތް ނުވުމެވެ.


Firihenun ves las nukoh dharin hoadhan jehey | Mihaaru\nބައްޕައަކު ތުއްތު ދަރިފުޅާ އެކު.\nފިރިހެނުން ވެސް ލަސް ނުކޮށް ދަރިން ހޯދަންޖެހޭ\n16 މެއި 2019 - 08:303comments\nބަޔޮލޮޖިކަލް ކްލޮކާއި އުމުރުން ދުވަސްވުމުގެ ވާހަކަ އެންމެ އާންމުކޮށް ދެކެވެނީ އަންހެނުންނާ ގުޅުވައިގެންނެވެ. އެކަމަކު އާ ދިރާސާއެއްގައި ވަނީ ފިރިހެނުން ވެސް މިކަމަށް ހާއްސަ ސަމާލު ކަމެއް ދޭން ޖެހޭކަން ހަނދާންކޮށް ދީފަ އެވެ.\nމެޓްރިއާކް ޖާނަލްގައި ޝާއިއުކޮށްފައިވާ ދިރާސާއެއްގައި ބުނީ ފިރިހެނުން ދަރިން ހޯދަން ބޭނުންވާ ނަމަ އެކަން ކުރަން އެންމެ ރަނގަޅީ "އެޑްވާންސްޑް ޕެޓާނަލް އޭޖް" އަށް ދިއުމުގެ ކުރިން ކަމަށެވެ. އެހެންވެ ފިރިހެނުން ދަރިން ހޯދަން އެންމެ ބޮޑަށް ލަސްކުރެވޭނެ އުމުރަކީ 35-45 އާ ދޭތެރެ އެވެ.\nއެހެންވެ ރައްކާތެރި ގޮތަކީ އުމުރުން 35 އަހަރުވުމުގެ ކުރިން ފިރިހެނުން ޕްލޭންކޮށްގެން ދަރިން ހޯދުން ކަމަށް ބުންޏެވެ.\nދިރާސާގައި ފާހަގަކޮށްފައިވާ ގޮތުގައި އެ އުމުރާފުރާގެ ފަހުން، ފިރިހެނުންނަށް ދަރިފަނި އާލާވުމުގެ ފުރުސަތު ކުޑަވެ، ދަރިފަނީގެ ކޮލިޓީ ވެސް ދަށްވެ އެވެ. އަދި އުމުރުން ދުވަސްވާ ފަހުން ފިރިހެނުން ދަރިން ހޯދަން އުޅުމަކީ މައިމީހާ އާއި ދަރިފުޅަށް ވެސް ސިއްހީ އެކި ކަހަލަ މައްސަލަތައް ކުރިމަތި ކުރުވާނެ ކަމެއް ކަމަށް ބުންޏެވެ.\nއެގޮތުން އަނބިމީހާ އަށް ދިމާވެދާނެ ސިއްހީ މައްސަލަކުގެ ތެރޭގައި ދުވަސްނުފުރާ ވިހެއުމާއި ޕްރި-އެކްލަޕްމްސިއާ (ލޭގެ ޕްރެޝަރު މަތިވުން ކަހަލަ މައްސަލަތައް) އާއި ވިހެއުމުގެ ތެރޭގައި ދިމާވާ އެކި މައްސަލަތައް އަދި ހަކުރުބައްޔަށް ހުށަހެޅުން ވެސް ހިމެނެ އެވެ.\nދަރިފުޅަށް ކުރިމަތިވެދާނެ ސިއްހީ މައްސަލަތަކުގެ ތެރޭގައި ބަރުދަން އާދަޔާހިލާފަށް ލުއިވުމާއި ހިތުގެ މައްސަލަތަކާއި އެކި ކަހަލަ ކެންސަރުގެ ނުރައްކާތަކަށް މަގުފަހިވުމާއި އޯޓިޒަމް އަދި ސްކިޒްފްރޭނިއާ ކަހަލަ ބަލިތައް ކުރިމަތިވުން ހިމެނެ އެވެ.\nފިރިހެނަކު ތުއްތު ކުއްޖަކު އުރާލައިގެން.\n"ގިނަ ބަޔަކު ގަބޫލު ކުރާ ގޮތަށް އުމުރުން ތިރީސް ފަސް އަހަރުން މައްޗަށް ދިއުމުން އަންހެނުންގެ ހަށިގަނޑަށް އަންނަ ޖިސްމާނީ ގޮތުން ބަދަލުތަކާ އެކު މާބަނޑުވުމަށް އަސަރު ކުރާ ފަދައިން، އެ ގަބޫލު ކުރުންތައް އެބަ ޖެހޭ ފިރިހެނުން ވެސް ބަލައި ގަންނަން،" ދިރާސާ ޓީމްގައި ހިމެނޭ ރައްގާޒް ރޮބަޓްވުޑް ޖޯންސަން މެޑިކަލް ސްކޫލްގެ ވިމެންސް ހެލްތި އިންސްޓިޓިއުޓްގެ ޑިރެކްޓަރު ގްލޯރިއާ ބަޗްމަން ވިދާޅުވި އެވެ.\n"މާނައަކީ ތިރީސް ފަސް އަހަރުން މައްޗަށް ދިއުމުން ދަރިފަނި އުފެދުމާއި އޭގެ ކޮލިޓީ އަށް އަސަރު ކުރުމާއި އިންފާޓިލިޓީއަކީ ފިރިހެނުންނަށް ކުރިމަތިވާ މައްސަލައެކޭ."\nއޭނާ ވިދާޅުވި ގޮތުގައި ފިރިހެނުންގެ އުމުރުން ދުވަސްވާ ވަރަކަށް އެ މީހުންގެ ޓެސްޓަސްޓްރޯން (ޖިންސީ ހޯމޯން) ލެވެލް ދަށްކޮށްލަ އެވެ. އޭގެ ސަބަބުން ދަރިފަނީގެ ކޮލިޓީ ދަށްވެ އެވެ. ނަތީޖާއަކީ ޑީއެންއޭ ވެސް ބަލިކަށިވުމެވެ.\nއިތުރު ލިޔުންތައް ސިއްހަތު އަންހެނުން ދިރާސާ ދަރިން ނުލިބުން\nދަރިމައިވުމުގެ ރޭޓާ އެކު ދުނިޔޭގެ އާބާދީ ކުޑަވަނީ!


Lashkare Taiba ge baanee Pakistan in hayyaru koffi | Mihaaru\nލަޝްކަރޭ ތައިބާގެ ބާނީ ހާފިޒް މުހައްމަދު ސައީދު. --ފޮޓޯ:އޭޕީ\n18 ޖުލައި 2019 - 12:173comments\nއިސްލާމްއާބާދު (ޖުލައި 18) - ޕާކިސްތާނުގެ ހަތިޔާރު އެޅި ޖަމާއަތް ލަޝްކަރެ ތޮއިބާގެ ބާނީ ހާފިޒް މުހައްމަދު ސައީދު ފުލުހުން އިއްޔެ ހައްޔަރުކޮށްފި އެވެ.\nހާފިޒް ސައީދުގެ މައްޗަށް ތުހުމަތުކޮށްފައި ވަނީ ޓެރަރިޒަމަށް ފައިސާ ހޭދަކުރުމެވެ.\nލަޝްކަރެ ތޮއިބާ އުފެއްދި ނަމަވެސް ހާފިޒް ސައީދު ބުނެފައި ވަނީ 2001 ވަނަ އަހަރުން ފެށިގެން އެ ޖަމާއަތުގައި އޭނާގެ އެއްވެސް ރޯލެއް ނޯންނާނެ ކަމަށެވެ. މުމްބާއީގައި 2008 ވަނަ އަހަރު ބޮމުގެ ހަމަލާ ދިނުމުގެ ފަހަތުގައި ވަނީ ލަޝްކަރެ ތޮއިބާ ކަމަށް ވަނީ ތުހުމަތުކޮށްފަ އެވެ. މުމްބާއީގެ ބޮމުގެ ހަމަލާގައި ވަނީ 166 މީހުން މަރުވެފަ އެވެ.\nހާފިޒް ސައީދު ހައްޔަރު ކުރުމުން އެމެރިކާގެ ރައީސް ޑޮނަލްޑް ޓްރަމްޕް ވަނީ 10 އަހަރުގެ މަސައްކަތަށް ފަހު، މުމްބާއީ ހަމަލާގެ އިސް މޭސްތިރިޔާ ހައްޔަރުކޮށްފައިވާ ކަމަށް ވިދާޅުވެ ޓްވީޓް ކުރައްވައިފަ އެވެ. ޓްރަމްޕުގެ ޓްވީޓުގައި އެހެން ވިދާޅުވި ނަމަވެސް ޕާކިސްތާނުން ހާފިޒް ސައީދު ވަނީ އެތައް ފަހަރަކު ހައްޔަރުކޮށްފަ އެވެ. ކޮންމެ ފަހަރަކު ވެސް އޭނާ ވަނީ ކޯޓުން ދޫކޮށްލައިފަ އެވެ.\nލަޝްކަރޭ ތޮއިބާގެ ބާނީ ހާފިޒް ސައިދު ޖަލަށް


ވަރލްޑް ކަޕް ކޮލިފައިންގައި މިމަހު ކުޅެން ހަމަޖެއްސި މެޗުތައް ފީފާއިން ފަސްކޮށްފި ވަރލްޑް ކަޕް ކޮލިފައިންގައި މިމަހު ކުޅެން ހަމަޖެއްސި މެޗުތައް ފީފާއިން ފަސްކޮށްފި\nވަރލްޑް ކަޕް ކޮލިފައިންގައި މިމަހު ކުޅެން ހަމަޖެއްސި މެޗުތައް ފީފާއިން ފަސްކޮށްފި\nފޮޓޯ: ވޯލްޑް ކަޕާއި އޭޝިއަން ކަޕް ކޮލިފައިންގައި ޗައިނާއާއި ދިވެހިރާއްޖެ ބައްދަލުކުރި މެޗް. ފޮޓޯ - މުޙައްމަދު ވަޙީދު / ޕީއެސްއެމް ނިއުސް\nފީފާ ވަރލްޑް ކަޕް އާއި އޭޝިއަން ކަޕް ޖޮއިންޓް ކޮލިފައިންގައި މިމަހުގެ ފަހު ކޮޅު ކުޅެން ހަމަޖެހިފައިވާ މެޗުތައް ފަސްކުރަން ފީފާއިން ނިންމައިފިއެވެ.\nފީފާއާއި އޭއެފްސީން މިގޮތަށް ނިންމީ ދެ އިދާރާގެ އޮފިޝަލުން ބޭއްވި ބައްދަލުވުމަކަށްފަހުއެވެ. ފީފާއިން ބޭނުންވަނީ މިއަހަރުގެ ފަހުކޮޅަށް މެޗުތައް ފަސްކުރުމަށެވެ. މިގޮތުން އާސިއާންގެ ބައެއް ޤައުމުތައް ކޮލިފައިންގައި ކުޅޭ މެޗުތައްވަނީ އަންނަ އޮކްޓޯބަރ މަހަށް ފަސްކޮށްފައެވެ.\nފީފާގެ މި ނިންމުމާއިއެކު އޭއެފްސީގެ އޮފިޝަލުންވަނީ ޔޫއޭއީގައި ކުއްލި ބައްދަލުވުމެއް ބާއްވާފައެވެ. އަދި މެޗުތައް ފަސްކުރަން ބޭނުންވާ ތާރިޚުތައް ފާހަގަކޮށް ފީފާއަށް ހުށަހެޅުމަށްވެސްވަނީ ނިންމާފައެވެ.\nފީފާ އާއި އޭއެފްސީގެ ނިންމުންތަކާއެކު މި މަހު ފީފާ ވަރލްޑް ކަޕް އާއި އޭޝިއަން ކަޕް ޖޮއިންޓް ކޮލިފައިންގައި ދިވެހިރާއްޖެ ކުޅޭ ދެ މެޗުވެސްވަނީ ފަސްކޮށްފައެވެ.\nއެފްއޭއެމްގެ ޖެނެރަލް ސެކެޓްރީ ޙުސައިން ޖަވާޒް ޕީއެސްއެމް ސްޕޯޓްސްއަށް މަޢުލޫމާތު ދެމުން ވިދާޅުވީ މެޗުތައް ފަސްކުރިކަން ފީފާއިން އަންގާފައިވާކަމަށާއި، އެކަމަކު މެޗުތައް އަލުން ކުޅޭނެ ދުވަހެއް އަދި ނުނިންމާކަމަށެވެ.\nފީފާއިން މެޗުތައް ފަސްކޮށްފައި މިވަނީ ވޯލްޑް ކަޕާއި އޭޝިއަން ކަޕުގެ ޖޮއިންޓް ކޮލިފައިންގައި މިމަހުގެ 26 ވަނަ ދުވަހު ޗައިނާގައި ރާއްޖެ އާއި ޗައިނާ ކުޅެން ހަމަޖެހިފައި އޮތް މެޗު، ކޮރޯނާ ވައިރަސް (ކޮވިޑް-19)ގެ ސަބަބުން ތައިލެންޑަށް ބަދަލުކުރުމަށް ނިންމާފައިވަނިކޮށެވެ.


India In Gellunu Askaree Mathindhaa Boat Adhives Nufeney\nއިންޑިއާއިން ގެއްލުނު އަސްކަރީ މަތިންދާ ބޯޓު އަދިވެސް ނުފެނޭ\n6 މަސް,5ދުވަސް, 14 ގަޑި, 57 މިނެޓް, 27 ސިކުންތު ކުރިން 2880މަރިޔަމް އިސްއާދާ\n13 މީހުންނާއެކު ދަތުރުކުރި އިންޑިއާގެ އަސްކަރީ މަތިންދާ ބޯޓު ގެއްލުނު ފަހުން އެބޯޓު ހޯދަން ހިންގަމުންދާ އޮޕަރޭޝަނަށް އަދިވެސް ކުރިއެރުމެއް ނުލިބޭ ކަމަށް އިންޑިއާގެ އަސްކަރިޔާއިން ބުނެފިއެވެ.\nއިންޑިއާއިން އައްސާމްގެ އެއާ ބޭސްއިން ދަތުރުކުރި، އޭއެން- 32 މަރުކާގެ ފްލައިޓް ގެއްލިފައި ވަނީ ޗައިނާ ބޯޑަރު ކައިރިންނެވެ. ބޯޓު ހޯދުމުގެ މަސައްކަތުގައި އިންޑިއާގެ އަސްކަރީ ސެޓެލައިޓްތަކާއި ރާޑަރުތަށް ބޭނުން ކުރަމުންދާ ކަމަށް އަސްކަރިއްޔާއިން ބުނެއެވެ.\nފްލައިޓް ރާޑަރަށް ގެއްލުނު އިރު، އެ ފްލައިޓްގައި ވަނީ 13 މީހަކު ދަތުރު ކޮށްފައެވެ. ފްލައިޓް ނައްޓާލިތާ ގިނަ އިރުތަކެއް ނުވެ، ރާޑަރަށް ގެއްލިފައިވާ އިރު، އިންޑިއާގެ އަސްކަރީ ހުރިހާ ވަސީލަތެއް ބޭނުން ކޮށްގެން ފްލައިޓް ހޯދުމުގެ މަސައްކަތް ދަނީ ކުރަމުންނެވެ.\nއެއްގަމު މަގުންވެސް ގެއްލުނު މީހުން ހޯދުމުގެ ޚާއްސަ އޮޕަރޭޝަނެއް އިންޑިއާ އަސްކަރިއްޔާއިން މިހާރު ފަށާފައިވާއިރު، އެމީހުން ހޯދުމަށް ރޭވެސް ހުއްޓުމެއްނެތި މަސައްކަތް ކޮށްފައިވާކަމަށް އިންޑިއާ އަސްކަރިއްޔާއިން ބުނެއެވެ. އެއާފޯސްއިން ބުނިގޮތުގައި، ފްލައިޓް ވެއްޓުނު ކަމަށް ބުނާ ސަރަޙައްދެއްގެ މައުލޫމާތު ލިބިގެން ސިފައިން ހަރަކާތްތެރިވެފައިވާއިރު، އެ މައުލޫމާތަކީ ހަޤީޤަތެއް ނެތް މައުލޫމާތެއް ކަމަށެވެ.\nމި އޭއެން-32 ނައްޓާލީ އިންޑިއާގެ އައްސާމްގެ ޖޯރަތް ނަމަކަށްކިޔާ އަވަށެއްގެ އެއާޕޯޓަކުން، އެޤައުމުގެ ފަރުބަދަމަތީ ސަރަޙައްދެއް ކަމަށްވާ މެޗޫކާއަށެވެ. މި ފްލައިޓާއި އިންޑިއާގެ އިދާރާތަކާއި ގުޅުން ކެނޑުނީ، ފްލައިޓް ނައްޓާލިތާ 32 މިނެޓު ފަހުންނެވެ.\nއިންޑިއާގެ އަސްރީ ފްލައިޓެއް ގެއްލިގެން ހޯދަމުންދާއިރު، 2016 ވަނަ އަހަރުވެސް މިފަދަ އަސްކަރީ މަތިންދާ ބޯޓެއް އެޤައުމުގައި ގެއްލިފައިވެއެވެ. އެ އަހަރު ޖުލައި މަހުގެ ތެރޭގައި ގެއްލުނު އެ ފްލައިޓު ހޯދުމުގެ މަސައްކަތް ކާމިޔާބު ނުވުމުން އެ އަހަރުގެ ސެޕްޓެމްބަރު މަހު އެ މަސައްކަތް ވަނީ ހުއްޓާލާފައެވެ.\nހަޝޯގީގެ މަރާ ގުޅުން އޮތް ކަމަށް ބުނެ ކުރީގެ ޑިޕްލޮމޭޓަކު އެމެރިކާއަށް ވަނުން މަނާކޮށްފި\n3 ދުވަސް ކުރިން 23 0\n1 ހަފްތާ ކުރިން 38 0\n2 ހަފްތާ ކުރިން 94 0


Rihiveleege hukumaai gulhigen gaazee ge massala JSC ah hushahalhaifi - vNews.mv\nރިހިވެލީގެ ހުކުމާ ގުޅިގެން ގާޟީގެ މައްސަލަ ޖޭއެސްސީއަށް ހުށަހަޅައިފި\nފާތިމަތު ނަހުދާ ފާއިޒް 04 September 2021, 18:57\nކ. މަހާނައެޅިހުރާގައި ހިންގާ ރިހިވެލި ބީޗް ރިސޯޓުގެ ސަބްލީސް އެއްބަސްވުމާ ގުޅޭގޮތުން ސިވިލް ކޯޓުން ހުކުމް އިއްވި ގާޒީ އަލީ ނަސީރުގެ މައްސަލަ ޖުޑީޝަލް ސަރވިސް ކޮމިޝަން (ޖޭއެސްސީ) އަށް ހުށަހަޅައިފިއެވެ.\nމިމައްސަލަ ޖޭއެސްސީއަށް ހުށަހަޅުއްވާފައިވަނީ އެމައްސަލާގައި ދައުވާކުރި ސޭވް ދަ ޑްރީމް ފްރާންސްގެ ވަކީލެއްގޮތުގައި މަސައްކަތްކުރެއްވި ކުރީގެ ރައީސް ނަޝީދުގެ ކޮއްކޯފުޅު، ނާޒިމް އަބްދުއްސައްތާރެވެ.\nސިވިލް ކޯޓުގައި މިމައްސަލަ ކުރިއަށްދިޔައީ ރިހިވެލި ރިސޯޓްގެ ވެރިފަރާތް ކަމަށްވާ މާހަލް ޓުއާސް އާއި، އެރިސޯޓް ހިންގަމުންދިޔަ ފްރާންސްގެ ކުންފުންޏެއް ކަމަށްވާ ސޭވް ދަ ޑްރީމް ފްރާންސްއާ ދެމެދުއެވެ.\nރިހިވެލި ރިސޯޓް، ސޭވް ދަ ޑްރީމް ކުންފުނިން ހިންގަމުން ދިޔައީ ސަބްލީސް އެއްބަސްވުމެއްގެ ދަށުންނެވެ.\nއެހެންނަމަވެސް، އެއެއްބަސްވުން އުވާލުމަށް މާހަލްއިން ނޯޓިސް ފޮނުވާފައިވާއިރު، ނޯޓިސް ފޮނުވި މައްސަލަ ކޯޓުގައި މިހާރުވެސް އެބަ ކުރިއަށްދެއެވެ.\nއެ ރިސޯޓްގައި ސޭވް ދަ ޑްރީމްގެ މުވައްޒަފުން އަދިވެސް ތިބިއިރު، މިދިޔަ އަންގާރަ ދުވަހު ސިވިލް ކޯޓުން ހުކުމްކޮށްފައިވަނީ ސޭވް ދަ ޑްރީމްގެ ފަރާތުން ރިހިވެލި ރިސޯޓްގެ ސަބްލީސް އެއްބަސްވުން ދަމަހައްޓައިދޭން ކުރި ދައުވާއާ ގުޅޭ މައްސަލާގައެވެ.\nގާޒީ އަލީ ނަސީރު ކަނޑައަޅުއްވާފައިވަނީ މާހަލް ކުންފުނިން އެއްބަސްވުން ބާތިލް ކުރުމަށް ފޮނުވާފައިވާ ނޯޓިހައަކީ ސައްހަ ނޯޓިހެއް ކަމަށާއި އެހެންވެ އެއްބަސްވުން ބާތިލްވެފައިވާތީ, މާހަލް ކުންފުނީގެ ނުރުހުމުގައި ސޭވް ދަ ޑްރީމް ކުންފުނިން އެތަނުގައި ތިބެ މަންފާ ހޯދުމަކީ އޮތް ހައްގެއް ނޫންކަމަށެވެ.\nނާޒިމް އަބްދުއްސައްތާރުގެ ލޯ ފަރމްއިން މިއަދު ނެރުނު ބަޔާނުގައިވަނީ، މައްސަލާގައި ހުކުމް ކުރީ މިދިޔަ އަންގާރަ ދުވަހުގެ 15:50 ހާއިރު ކަމަށާއި، ރިހިވެލި ރިސޯޓަށް މާހަލް ޓުއާސްއިން އެރިއިރު ގަޑިން 16:15 ކަމަށެވެ. އަދި ލޯންޗެއްގައި މާލެއިން ފުރައިގެން ރިހިވެލި ރިސޯޓަށް ދެވޭނީ ކަނޑުމަޑު ދުވަހެއްނަމަ 45 މިނެޓުން ކަމަށެވެ.\nއެދުވަހު 16:15 ގައި ރިހިވެލި ރިސޯޓަށް އެރި މީހުންގެ އަތުގައި އޮތް މާހަލް ޓުއާސްގެ ސިޓީގައި ގަޑިއަކަށް ޖަހާފައި އޮތީ 16:05 ކަމަށާއި އެހެންކަމުން ހުކުމް ކުރުމާއި ރިހިވެލި ރިސޯޓަށް އެރިމީހުން އެރި ގަޑިއާއި ދެމެދު 45 މިނެޓް ނުވާކަން އެނގޭ ކަމަށްވެސް ބަޔާނުގައިވެއެވެ.\nއެހެންކަމުން އެ ގަޒިއްޔާގައި ކުރަން އޮތް ހުކުމެއް، ދައުވާ ލިބޭ ފަރާތަށް އެނގިފައިއޮތީ ގާޒީ އަލީ ނަސީރުގެ އިހުމާލުން ކަމުގައިވާތީ އޭނާގެ މައްޗަށް ފިޔަވަޅު އަޅައިދެއްވުމަށް ނާޒިމް އަބްދުއްސައްތާރުގެ މުވައްކިލް އެދޭކަމަށްވެސް ބަޔާނުގައިވެއެވެ.


School guide: Chuttee vejje! Aa kameh kohlamaa! | Mihaaru\nފަހު އިމްތިހާނުގެ ރިޕޯޓް ހިފައިގެން ދަރިވަރުން ދަނީ: އާ އަހަރުގެ ކިޔެވުން ފަށާނީ ޖެނުއަރީ މަހު\n03 ޑިސެމްބަރ 2019 - 08:28\nކޮބާ އަނެއްކާވެސް ބޮޑު ޗުއްޓީ އައީދޯ އެވެ؟ ތައުލީމީ ހަޔާތަށް އަހަރެއް އިތުރުކޮށްލައި، އާ އަހަރަކާ ކުރިމަތިލުމުގެ ކުރިން އަރާމުކޮށްލަން ލިބޭ ޗުއްޓީ އެވެ. އާއިލާއާ އެއްކޮށް ކޮންމެވެސް ގައުމަކަށް ނުވަތަ ކޮންމެވެސް ރަށަކަށް ދާން އަވަހަށް ދަތުރު ފަށަންވީ އެވެ. ނޫނީ ރާވާފައި އޮތީ މި ފަހަރު ތަނަކަށް ނުގޮސް މަޑުކުރަން ހެއްޔެވެ؟ ކޮންމެ ގޮތަކަށް ރާވާފައި އޮތަސް މައްސަލައެއް ނޫނެވެ. ކޮންމެ ތާކު ހުއްޓަސް ޗުއްޓީގެ ބޭނުން އެންމެ ރަނގަޅު ގޮތުގައި ހިފިއްޖެއްޔާ ނިމުނީ އެވެ. އެކަން ކުރަން އަހަރެމެން ކޮންމެވެސް ވަރެއްގެ ޓިޕްސްކޮޅެއް ދޭނަމެވެ.\nތަފާތު އެއްޗެއް ދަސްކޮށްލަމާ! ފަހުން ފައިދާވާނެ!\nރާއްޖެއިން ބޭރުގެ ޗުއްޓީ ދަތުރުތަކުގައި ގިނައިން ދެވޭނީ ކޮންމެވެސް ޝޮޕިން މޯލަކަށެވެ. ވަގުތު ހޭދަކުރެވޭނީ ބާޒާރުކުރުމާއި ފިލްމް ބެލުމާއި މީރު ކެއުންތައް ކެއުމުގަ އެވެ. ނުވަތަ ދާނީ ކޮންމެވެސް ކާނިވަލަކަށެވެ. އެއީ ވެސް ވަރަށް މުހިއްމު ކަންކަމެވެ. އެއާ އެކު ވެސް އެ ދާ ގައުމެއް ނުވަތަ ރަށެއް ޑިސްކަވާކޮށްލުން ވެސް ރަނގަޅެވެ. އެތަނެއްގެ މުހިއްމު ތަންތަން ބަލާލަން ދިއުމާއި އެތަނެއްގެ ސަގާފަތް ތަޖުރިބާކުރުމާއި އެތަނެއްގެ ކެއުންތަކުގެ ރަހަ ބަލައިލުން ސަޅިވާނެ އެވެ. އޭގެ ފައިދާ ފަހުން ފެންނާނެ އެވެ. އެ ތަޖުރިބާތަކުގެ މުހިންމުކަން އެނގޭނީ ބޮޑުވެގެން ބޭރަށް ކިޔަވަން ދާއިރު ނުވަތަ ވަޒީފާއަކަށް ނުކުންނަ އިރު ނޫނީ އެހެން ސަގާފަތެއްގެ ބަޔަކާ އެކު މަސައްކަތްކުރަން ޖެހޭއިރު އެވެ. ދުނިޔޭގައި ކަންކަން ހިނގާ ގޮތް އެނގި ދަސްވުމަކީ ޔަގީނުން ވެސް ވަރަށް މުހިއްމު ކަމެކެވެ.\nއަހަރުގެ ދުވަސްތަކުގައި ވަގުތު ހޭދަކުރަން ޖެހޭނީ އެ ކިޔަވާ މާއްދާއަކާ ގުޅޭ ފިލާވަޅުތައް ދަސްކުރުމުގަ އެވެ. ސްކޫލް ޗުއްޓީ އަކީ އެ ފޮތްތައް ވަގުތީ ގޮތުން ދޫކޮށްލައި، އެހެން ވައްތަރު ވައްތަރުގެ ފޮތްތައް ކިޔާލަން ލިބޭ ދުވަސްކޮޅެކެވެ. އެހެންވެ ޗުއްޓީ ތެރޭގައި ވީހާ ވެސް ގިނައިން ފޮތް ކިޔައި މައުލޫމާތުގެ ހަޒާނާ މުއްސަނދިކޮށްލަމާ ހިނގާށެވެ. ފޮތް ކިޔާ ހިތްނުވަނީ ހެއްޔެވެ؟ އެހެންވިއްޔާ ޔޫޓިއުބުން ނުވަތަ ނެޓްފްލިކްސް އިން ރަނގަޅު ޑޮކިއުމެންޓަރީއެއް ވެސް ބަލައިލެވިދާނެ އެވެ. އެންމެ މުހިއްމީ ތަފާތު ވައްތަރުގެ މައުލޫމާތުތަކުން ސިކުނޑި ފުރާލުމެވެ.\nޗުއްޓީ ވިޔަސް މުޅިން ކިޔެވުމާ ދުރުނުވާން އަބަދުވެސް މުދައްރިއްސުން ލަފާދެއްވާނެ އެވެ. އޭގެ މުރާދަކީ ކުރިއަށް އޮންނަ އަހަރަށް ތައްޔާރުވުމެވެ. ޖެހިގެން އަންނަ އަހަރެއްގައި ކިޔަވާނެ މާއްދާތައް ބަލައި ގޫގަލް އިން ނަމަވެސް އެ މާއްދާތަކާ ގުޅޭ ތަފާތު މައުލޫމާތު އެއްކޮށް ކިޔަވަން ސިކުނޑި ތައްޔާރުކުރެވިދާނެ އެވެ. އޭރުން ވަރަށް ބޮޑު ތަފާތެއް ފާހަގަކުރެވޭނެ އެވެ. އޭގެ ސަބަބުން ވަރަށް މުހިއްމު އެހެން ހުނަރެއް ވެސް އެ ތަރައްގީ ކުރެވެނީ އެވެ: ކުރިއާލާ ކަންކަމަށް ތައްޔާރުވުމާއި ޕްލޭންތައް ހެދުމެވެ.\nގޭގައި ކަމެއް ކޮށްލައިގެން ވެސް ތަޖުރިބާއެއް\nއަހަރު ތެރޭގައި ސްކޫލަށް ދަމުން، ޓިއުޝަންތަކަށް ހާޒިރުވަމުން އަވަދިނެތި އުޅޭއިރު ގޭތެރޭގެ ކަންކަމުގައި ބައިވެރިވާން ވަގުތެއް ނުލިބޭނެ އެވެ. އެހެންވެ ޗުއްޓީ ދުވަސްކޮޅު، ގޭތެރޭގެ ކަންކަމުގައި ބައިވެރިވެ ނުވަތަ އެކަންކަން ހިނގާ ގޮތް ބެލުން މުހިއްމެވެ. ކެއްކުމާއި ސާފުކުރުމާއި އެއްޗެހި ދޮވުން ފަދަ ކަންކަން ކުރާ ގޮތާއި އެކަންކަން އިންތިޒާމްކުރެވޭ ގޮތް ދަސްކޮށްލަމާ ހިނގާށެވެ. ތިކުދިން ބޮޑެތި ވެގެން ދިރިއުޅުމެއް ފަށާއިރު ނުވަތަ ރާއްޖެ އިން ބޭރަށް ކިޔަވަން ގޮސް އެކަނި އުޅެން ޖެހޭ ދުވަހަކު ހުންނާނީ ލޯ ހުޅުވި، ތަޖުރިބާ ލިބިފަ އެވެ. އެހެންވެ ސްކޫލް ޗުއްޓީއަކީ، ކުދިކުދި ކަންކަން ދަސްކޮށްލަން ވެސް ލިބޭ ފުރުސަތެކެވެ.\nމިހާރު ހުރިހާ ސްކޫލެއްގައި ވެސް އެކި ކުޅިވަރު ކުޅުމުގެ ފުރުސަތު ކޮންމެ ދަރިވަރަކަށް ވެސް އޮންނަނީ ފަހިވެފަ އެވެ. އެކަމަކު އެއީ ވަރަށް ވާދަވެރި މާހައުލެއްގެ ތެރެއިންނެވެ. މުބާރާތެއްގެ ސިލެކްޝަނެއްގެ ތެރެއިން ނުވަތަ މުބާރާތަކުންނެވެ. އެހެންވެ ގިނަ ފަހަރަށް ހިތްފުރެންދެން ކުޅެލާނެ ފުރުސަތެއް ނުލިބެ އެވެ.\nއެކަމަކު ސްކޫލް ބޮޑު ޗުއްޓީގައި އެ މިނިވަންކަން ވެސް އޮންނާނީ ލިބިފަ އެވެ. އެހެންވެ ޗުއްޓީ ތެރޭގައި އެގޮތަށް ކުޅިވަރުން ހިތްހަމަޖެހުން ހޯދާލާށެވެ. ފުޓްބޯޅަ ނުވަތަ ޓީމު ކުޅިވަރެއް ކުޅެލަން އެކުގައި ދާނެ ގްރޫޕެއް ނެތިއްޔާ މޫދުގައި ފަތާލުމަކީ ވެސް ހަމަ ކުރެވިދާނެ ކަމެކެވެ.\nސްކޫލް ޗުއްޓީގެ ބޭނުމަކީ، ކިޔެވުމުގެ ބުރައިން ލިބުނު ވަރުބަލިކަން ފިލުވާލުމެވެ. އާ އަހަރަކަށް ސިކުނޑި ތާޒާކޮށްލުމެވެ. އެކަން ކުރެވޭނީ ގޭތެރޭގެ މާހައުލުން ބޭރަށް ވެސް ނުކުމެގެންނެވެ. ޗުއްޓީގައި ރަށުން ބޭރަށް ނުދެވުމަކީ ހުރަހެއް ކަމަށް ނުބަލާށެވެ. އަމިއްލަ ރަށުގައި ވެސް ކުރެވޭނެ ކަންކަން ހުންނާނެ އެވެ.\nއިތުރު ލިޔުންތައް ތައުލީމް ސްކޫލް ގައިޑް 2019


އިހަވަންދޫ ދާއިރާޔަށް ވާދަކުރާ ކެންޑިޑޭޓުންގެ، ކެންޑިޑޭޓް ނަންބަރުތައް ގުރުނަގައިފި — Ihavandhoo.com\n13 ފެބުރުއަރީ 20143މުހައްމަދު އަކްރަމް\nއަންނަ މާރިޗު މަހުގެ 22 ވަނަ ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލިސް އިންތިޚާބުގައި އިހަވަންދޫ ދާއިރާގެ ގޮނޑިއަށް ވާދަކުރައްވާ ކެންޑިޑޭޓުންގެ މެދުގައި ކެންޑިޑޭޓް ނަންބަރު ގުރު ނަގައިފިއެވެ.\nމިއަދު ހެނދުނު އިލެކްޝަންސް ކޮމިޝަނުގައި ބޭއްވި ގުރުނެގުމުގައި ކެންޑިޑޭޓް ނަންބަރު 1 ލިބިފައިވަނީ ސަރުކާރު ކޯލިޝަންގެ ފަރާތުން ޖުމްހޫރީ ޕާޓީގެ ޓިކެޓްގައި ކުރިމަތިލެއްވި ހއ. އިހަވަންދޫ، އުސްހަކުރުގެ އަލްފާޟިލް މުޙައްމަދު ޢަބްދުﷲ އަށެވެ. މިހާރުވެސް އިހަވަންދޫ ދާއިރާގެ ގޮނޑި ފުރުއްވަމުން ގެންދަވާ ޢިއްޒަތްތެރި މެމްބަރ ހއ. ތަކަންދޫ، އޯޝެން ވޭވް އަލްފާޟިލް އަޙްމަދު ޢަބްދުﷲއަށް ލިބުނީ ކެންޑިޑޭޓް ނަންބަރު2ކެވެ.\nއަމިއްލަ ގޮތުން ކުރިމަތިލެއްވި ދެ ކެންޑިޑޭޓުން ކަމަށްވާ ހއ. އިހަވަންދޫ، އުދަރެސް އަލްއުސްތާޛް އަޙްމަދު ޝާފިޢު އާއި ހއ. އިހަވަންދޫ، އެރޯމާ އަލްފާޟިލް މުޙައްމަދު މަތީންގެ ތެރެއިން މަތީންއަށް ކެންޑިޑޭޓް ނަންބަރު3ލިބުނުއިރު ޝާފިއުއަށް ލިބުނީ ކެންޑިޑޭޓް ނަންބަރު4ކެވެ.\n↵ މަޖިލިސް އިންތިޚާބު 2014, ޕީޕީއެމް ކޯލީޝަން, ޖޭޕީ އިހަވަންދޫ, އެމްޑީޕީ އިހަވަންދޫ\nވޯޓް 1-2-3-4 ހެހެހެ\nވޯޓް4ޝާފިޢު މަވެސް ޝާފިޢު >>\n– 13 ފެބުރުއަރީ 201471\n– 12 މާރިޗު 201400


SunOnline: EPL: Norwich balikoh Chelsea in3vanagai lead fulhaa koffi\nނޯވިޗް ބަލިކޮށް ޗެލްސީން ތިންވަނައިގައި ލީޑު ފުޅާ ކޮށްފި\nޢަބްދުﷲ އައިމަން 15 Jul 2020, 10:15\nޕްރިމިއާ ލީގުގައި ރޭ ޗެލްސީއާއި ނޯވިޗް ކުޅުނު މެޗުގެ ތެރެއިން: އެ މެޗު 0-1 އިން ކާމިޔާބު ކުރީ ޗެލްސީ --- ފޮޓޯ/ލައިވްސްކޯ\nއިނގިރޭސި ޕްރިމިއާ ލީގުގައި ރޭ ނޯވިޗް ސިޓީ ބަލިކޮށް ޗެލްސީއިން ގަދަ ހަތަރެއްގައި ލީގު ނިންމާލުމަށް ކުރަމުން އަންނަ އުންމީދު އައުވެއްޖެ އެވެ.\nލީގުގައި އެންމެ ފަހުން ކުޅުނު މެޗުގައި ޝެފީލްޑް ޔުނައިޓެޑް އަތުން ބަލިވި ޗެލްސީން ރޭ ނޯވިޗްގެ މައްޗަށް ކުރި ހޯދީ 0-1 ގެ ނަތީޖާ އަކުންނެވެ. އެ މޮޅާ އެކު ޗެލްސީ ތާވަލުގެ ތިންވަނައިގައި އެއް މެޗު އިތުރަށް ކުޅެން އޮތީ 36 މެޗުން 63 ޕޮއިންޓް ހޯދައިގެންނެވެ.\nގަދަ ހަތަރެއްގެ ޖާގައެއް ހޯދުމަށް ދެން މަސައްކަތް ކުރަމުން އަންނަ ލެސްޓާ ސިޓީ ހަތަރުވަނައިގައި 59 ޕޮއިންޓާ އެކު އޮތް އިރު ފަސްވަނައިގައި އޮތް މެންޗެސްޓާ ސިޓީއަށް ވެސް ވަނީ އެ އަދަދަށް ޕޮއިންޓް ލިބިފަ އެވެ. އެހެން ކަމުން ބާކީ އޮތް ދެ ތިން މެޗަކީ ޔޫރޮޕުގެ މުބާރާތްތަކުން ފުރުސަތު ހޯދުމަށް އެކުލަބުތަކަށް މުހިއްމު މެޗުތަކަކަށް ވެގެންދާނެ އެވެ.\nޗެލްސީގެ ސްޓެމްފޯޑް ބްރިޖުގައި ރޭ ކުޅުނު އެ މެޗުގައި ޖެހި ހަމައެކަނި ގޯލު އެ ޓީމަށް މެޗުގެ ފުރަތަމަ ހާފުގެ އިތުރު ވަގުތުގައި ޖަހައިދިނީ ފްރާންސްގެ ސްޓްރައިކަރު އޮލިވާ ޖިރޫޑް އެވެ. މިއީ 2012 ވަނަ އަހަރު އޭނާ ޕްރިމިއާ ލީގަށް ކުޅެން ފެށި ފަހުން ބޮލުން ޖަހައި ވައްދާލި 31 ވަނަ ގޯލެވެ. އެ މުއްދަތުގެ ތެރޭގައި އިތުރު ކުޅުންތެރިއަކަށް އެ އަދަދަށް ބޮލުން ގޯލު ޖެހިފައެއް ނުވެ އެވެ.\nއަމިއްލަ ދަނޑުގައި ރޭ ޗެލްސީން ހޯދި މޮޅަކީ 2017 ވަނަ އަހަރުގެ ފަހުން ޖެހި ޖެހިގެން ފަސް ހޯމް މެޗުން އެ ޓީމު މޮޅު ހޯދި ފުރަތަމަ ފަހަރެވެ. އެކަމަކު ކުރީ މެޗުގައި ޗެލްސީން 0-3 ގެ ނަތީޖާއަކުން ޝެފީލްޑް ޔުނައިޓެޑް އަތުން ބަލިވުމާ އެކު ލީގުގެ ގަދަ ހަތަރެއް ކަށަވަރު ކުރުމަށް ވަނީ ހުރަސް އެޅިފަ އެވެ.\nއެއީ ޗެލްސީއަށް ލީގުގައި ބާކީ އޮތް ދެ މެޗަކީ މި ސީޒަނުގައި ޗެމްޕިއަންކަން ހޯދި ލިވަޕޫލާއި، މިވަގުތު ފޯމުގައި އޮތް ވުލްވްސްގެ މެޗަށް ވެފައި، ފަހަތުގައި އޮތް ލެސްޓާ އަދި ޔުނައިޓެޑަށް ހުރި މެޗުތައް ފަސޭހަ ވީމަ އެވެ.\nރޭގެ މެޗަށްފަހު ވާހަކަ ދައްކަމުން ޗެލްސީގެ ކޯޗު ފްރޭންކް ލަމްޕާޑް ބުނީ އެ މެޗުން މޮޅު ލިބުނަސް ކުރިއަށް އޮތް ދެ މެޗު ކާމިޔާބު ކުރުން ވެގެން ދާނީ ޗެލްސީއަށް އުނދަގޫ ކަމަކަށެވެ. ސަބަބަކީ އެ ދެ މެޗަކީ ވެސް ޓޮޕް ދެ ޓީމަކާއި ކުޅެން ޖެހޭ މެޗެއް ކަމަށް ވެފައި އެ ދެމެޗު ވެސް ކުޅެން ޖެހެނީ އަވޭ ސްޓޭޑިއަމްގައި ކަމަށް ވާތީ ކަމަށް ލަމްޕާޑް ވަނީ ބުނެފަ އެވެ.\n"ވަރަށް ވެސް އުނދަގޫވާނެ. ކުރިއަށް އޮތް ދެމެޗަށް ވަރަށް ބޮޑަށް ފޯކަސް ކުރަން އެބަ ޖެހޭ. އުންމީދު އެބައޮތް ޓީމާއި ދޭތެރޭ." ލަމްޕާޑް ބުންޏެވެ.\nޔުނައިޓެޑާއި ޗެލްސީ ޗެމްޕިއަންސް ލީގަށް


700 ahvure gina baiverinnaa eku, rakkaatheri gothugai internet beynun kurumaa gulheygothun beleniverinnah baavvaa webinar mirey\nބެލެނިވެރިންނަށް ޚާއްސަކޮށްގެން ކުރިއަށް ގެންދާ މި ވެބިނާގައި، ދަރިން އިންޓަރނެޓް ބޭނުންކުރަނީ ރައްކާތެރިގޮތުގައި ކަން ކަށަވަރުކުރުމުގެ މުހިންމު ކަމާއި، އިންޓަރނެޓުން ކުދިންނަށް ފޯރާފާނެ ނޭދެވޭ އަސަރުތަކަށާއި، ކުޑަކުދިންނަށް އަމާޒުކޮށްގެން މުޖްރިމުން ހިންގާ ބައެއް ނޭދެވޭ ކަންކަމުގެ މަޢުލޫމާތާއި، ދަރިން އިންޓަނެޓް ބޭނުންކުރަނީ ރައްކާތެރި ގޮތުގައި ކަން ކަށަވަރުކުރުމަށް ބޭނުންކުރެވިދާނެ ބައެއް ޓޫލްތަކާ ގުޅޭ މަޢުލޫމާތަށް އަލި އަޅުވައިލެވޭނެއެވެ. ސެޕްޓެމްބަރ 25 ވާ ހުކުރު ދުވަހުގެ ރޭ (މިރޭ) 20:45 އިން 23:00 އޮންލައިން ކޮށް ގެންދާ މި ވެބިނާ ކުރިއަށް ދާނީ އާންމުކޮށް ހުޅުވައިލެވިގެން، އޮންލައިން ކޮންފަރަންސިނގް ޕްލެޓްފޯމް ޓީމްސް މެދުވެރިކޮށެވެ.\n700 އަށްވުރެ ގިނަ ބައިވެރިންނާއެކު ކުރިއަށްދާނެ މި ވެބިނާގައި މަޢުލޫމާތު ދެއްވާނީ ހިރާ ސްކޫލްގެ ބޯޑް މެމްބަރ އަލްއުސްތާޛް މުހައްމަދް އަނީލް އާއި އެމް.އާރް.އީ.އައި.ސީ ގެ ޖެނެރަލް މެނޭޖަރ އަހްމަދް ނަސީމް އެވެ. އުސްތާޛް އަނީލްއަކީ ދަރިން ތަރުބިއްޔަތު ކުރުމުގެ ދާއިރާއިން 100 އަށްވުރެ ގިނަ ސެޝަން ނަންގަވާދެއްވާފައިވާ ބޭފުޅެކެވެ. އަދި އަޙްމަދު ނަސީމް އަކީ ނެޓްވަރކިންގ ގެ ދާއިރާއިން މަތީ ތަޢުލީމް ޙާސިލް ކުރައްވާފައިވާ ބޭފުޅެކެވެ.\nމި ވެބިނާ ވީޓީވީ އިން ވަގުތުން ދުރަށް ދައްކާނެއެވެ. އަދި މަހަލްދީބް ފައުންޑޭޝަންގެ ޔޫޓިއުބް، ޓްވިޓަރ އަދި ފޭސްބުކް އެކައުންޓްގެ އިތުރުން ބައެއް ކްލަބް ޖަމިއްޔާގެ ފޭސްބުކް ޕޭޖުން ލައިވް ކުރެވޭނެއެވެ. ވެބިނާގައި ރަޖިސްޓްރީ ވެގެން ބައިވެރިވެލައްވާފައިވާ ފަރާތްތަކަށް ވެބިނާގެ ޕްރެސެންޓޭޝަން އަދި ލެކްޗަރ ހޭންޑްއަޓުސް ވެސް ލިބިލައްވާނެއެވެ.


Australia ge alifaangandu: Bodu vazeereh nethey bunyas ei dhogeh noon!\nއޮސްޓްރޭލިއާ އަލިފާންގަނޑު: ބޮޑު ވަޒީރެއް ނެތޭ ބުންޏަސް އެއީ ދޮގެއް ނޫން!\nހާދިސާގެ ތެރޭގައި އާއަހަރު ފާހަގަކުރުމަށް ކްރިކެޓް މުބާރާތެއް ބޭއްވުމަށް ނިންމެވި\nއެ ދަނޑިވަޅުގައި ޗުއްޓީ ހޭދަކޮށްލެއްވުމަށް އާއިލާއާއި އެކު ހަވާއީ އަށް ވަޑައިގަތް\nކ. މާލެ |5ޖެނުއަރީ 2020 | އާދީއްތަ 09:38 | 18,484\nއޮސްޓްރޭލިއާގެ ބޮޑު ވަޒީރު، ސްކޮޓް މޮރިސަން - ގޫގުލް\n2019 ވަނަ އަަހަރުގެ ސެޕްޓެންބަރު މަހުން ފެށިގެން އޮސްޓްރޭލިއާގެ ޖަންގަލިތަކުގަޔާއި، އެޤައުމުގެ އެކި ޞަރަޙައްދުތަކުގަ ރޯވި އަލިފާންގަނޑު ހުއްޓުމެއްނެތި ފެތުރެމުންދާތީ އެތައް ބަޔަކު ދަނީ ކަންބޮޑުވުން ފާޅުކުރަމުންނެވެ. އެގޮތުން ދުނިޔޭގެ ތިމާވެއްޓާއި މޫސުމަށް އަންނަމުންދާ ބަދަލުތައް ދިރާސާ ކުރާ ފަރާތްތަކާއި އެކަންކަމަށް ވަކާލާތު ކުރާ ފަރާތްތަކުން ދަނީ ސޯޝަލް މީޑިއާ އަދި އެނޫންވެސް ގޮތްގޮތަށް ކަންބޮޑުވުން ފާޅުކުރަމުންނެވެ. އެކި ޤައުމުތަކުގެ ބޮޑެތި ބޭފުޅުން މިކަންކަމަށް ކަންބޮޑުވުން ފާޅު ކޮށްފައިވާއިރު، އޮސްޓްރޭލިއާގެ ރައްޔިތުން މިއަދު ޖެހިފައިވާ ޙާލު އެހެން ޤައުމުތަކަށް ބަޔާންކޮށްދޭން ހުންނެވި ބޭފުޅާ މިއަދު ހުންނެވީ ހަނުއެވެ. މުޅި ޤައުމު އަނދަމުންދާއިރު އެ ޤައުމުގެ ބޮޑު ވަޒީރެއް ނެތޭ ބުންޏަސް ދޮގަކަށް ނުވާނެ ކަމަށް މުޅި ދުނިޔެ ވެސް ޤަބޫލު ކުރެއެވެ.\nއޮސްޓްރޭލިއާ ރައްޔިތުންގެ ނުރުހުމުގެ ފެށުމަކަށް ވެގެންދިޔައީ އޮސްޓްރޭލިއާގެ އަލިފާންގަނޑު ފެތުރުމާއި މޫސުމަށް އަންނަ ބަދަލުތަކާއި ގުޅުމެއް ނެތް ކަމަށް ޤަބޫލުކުރެއްވުމެވެ. އަދި ޤައުމުގެ ޙާލަތާއި ރައްޔިތުންގެ ކަންބޮޑުވުންތަކަށް މޮރިސަން ބީރު ކަންފަތެއް ދެއްވިކަމަށް އެޤައުމުގެ ރައްޔިތުން ސިފަ ކުރަން ފެށީ އާއަހަރު ފާހަގަކުރުމަށް ކްރިކެޓް މުބާރާތެއް ބޭއްވުމަށް ނިންމެވުމާއި އެކުއެވެ.\nއެންމެ ބޮޑަށް މޮރިސަން އަށް ޢަމާޒުވެގެން ދިޔައީ އޮސްޓްރޭލިއާގެ ޖަންގަލިތަކުގަ ހުޅުގަނޑު ގަދަޔަށް ހިފާފައި އޮތް ދަނޑިވަޅުގައި ޗުއްޓީ ހޭދަކޮށްލެއްވުމަށް ޢާއިލާއާއި އެކު ހަވާއީއަށް ވަޑައިގަތުމާ އެކުއެވެ. ފާޑުކިއުންތައް ޢަމާޒުވުމާއެކު ދަތުރު ކުރުކޮށްލެއްވިއެވެ. އަދި އޮސްޓްރޭލިއާގެ އެތައް ބައެއްގެ ގެދޮރު ގެއްލި ގިނަ ޢާއިލާތަކެއް ޙާލުގަ ޖެހުނު ވަގުތު ޗުއްޓީ އަށް ވަޑައިގެންނެވުމުން ފަހުން އެކަމާ މަޢާފަށް ވެސް އެދިވަޑައިގެންނެވިއެވެ. ނަމަވެސް ރައްޔިތުންގެ ނުރުހުމަކަށް ބަދަލެއް ނާދެއެވެ.\nމުޅި އޮސްޓްރޭލިއާގެ ރައްޔިތުންގެ ފާޑުކިއުންތައް އެޤައުމުގެ ބޮޑު ވަޒީރު ސްކޮޓް މޮރިސަންއަށް ޢަމާޒުވެފައިވާއިރު، ރައްޔިތުންގެ ނުރުހުން އެންމެ ބޮޑަށް ފާޅު ކުރީ އަލިފާން ރޯވެފައިވާ ޞަރަޙައްދުގެ ޙާލަތު ބެއްލެވުމަށް އެމަނިކުފާނު އެ ޞަރަޙައްދުތަކަށް ވަޑައިގެންނެވިއިރެވެ. ބޭރުގެ މީޑިއާތަކުން ރިޕޯޓުކޮށްފައިވާ ގޮތުގަ އެމަނިކުފާނުގެ މިދަތުރުފުޅުގަ ޙާލުގަ ޖެހުނު ފަރާތްތަކާއި ބައްދަލުކޮށްފައިވެއެވެ. އެގޮތުން ބައެއް މީހުން މޮރިސަންއާއި ސަލާންވެސް ކުރަން އުޒުރުވެރިވިކަމަށް ރިޕޯޓުތަކުން ހާމަވެއެވެ. ރައްޔިތުން އެކަނިތޯއެވެ؟ އަލިފާން ނިއްވުމުގައި އެންމެ އިސްކޮށް ޙަރަކާތްތެރިވާ ސިފައިން ނުވަތަ ފަޔަރ ފައިޓަރުންގެ ނުރުހުންވެސް އިންތިހާއެވެ.\nގިނަ ބަޔަކު ޤަބޫލު ކުރާ ގޮތުގައި އަލިފާން ނިއްވާ ސިފައިންނަށް އެކަށީގެންވާ މުސާރައެއް ނުލިބެއެވެ. އެގޮތުން އެޤައުމުގެ ރައްޔިތުންދަނީ އެމީހުންނަށް ޙައްޤު މިންވަރު ދިނުމަށް މޮރިސަންއަށް ގޮވާލަމުންނެވެ. އަދި އަލިފާން ނިއްވުމަށްޓަކައި ބޭނުންވާ ދުރު ރާސްތާ ޕްލޭން އެކުލަވާލުމަށް އެކަމުގެ ތަޖުރިބާކާރު ފަރާތްތަކުން މޮރިސަންއާއި ބައްދަލުކުރުމަށް އެދުމުން އެކަމަށް ވެސް ދެއްވީ ބީރު ކަންފަތެކެވެ. މިކަމާއި ގުޅިގެންވެސް ގިނަ ބައެއްގެ ފާޑުކިއުންތަކެއް މޮރިސަންއަށް ވަނީ ޢަމާޒުވެފައެވެ.\nއޮސްޓްރޭލިއާގަ އަނދަމުންދާ އަލިފާންގަނޑުގެ ސަބަބުން މިހާތަނަށް 21 މީހުންގެ ފުރާނަވަނީ ގެއްލިފައެވެ. އެގޮތުން އަލިފާން ނިއްވުމުގެ މަސައްކަތުގައި ސިފައިންގެ ދެމީހެއްގެ ފުރާނަ ގެއްލިފައިވެއެވެ. އަދި 1200 އަށް ވުރެ ގިނަ ބައެއްގެ ގެދޮރު ހަލާކުވެފައިވެއެވެ. ދުމުގެ އަސަރުގެ ސަބަބުން ވައި ނުސާފުވެ، އެތައް ބައެއްގެ ޞިއްޙަތަށް ގެއްލުންވަމުންދާކަމަށް ޞިއްހީ މިާހިރުން ބުނެއެވެ. މީގެއިތުރުން އެޤައުމަށް އިޤްތިޞާދީ ގޮތުން ބޮޑު ގޮންޖެހުންތަކާއި ކުރިމަތިވާއިރު އެޤައުމުގެ ރައްޔިތުން ސިފަ ކުރަނީ ބޮޑު ވަޒީރެއް ނެތް ކަމަށެވެ. ގިނަ ބަޔަކު މޮރިސަންގެ އިސްތިޢުފާއަށް ގޮވަމުންދާއިރު އަނެއް ބަޔަކު ބުނަމުންދަނީ ދެވަނަ ދައުރަކަށް އޭނާ ނުހޮވޭނެ ކަމަށެވެ.


SunOnline: PG offyhun court thakah ithubaareh nukurey!?\nޕީޖީ އޮފީހުން ކޯޓުތަކަށް އިތުބާރެއް ނުކުރޭ!؟\nފާތިމަތު ސައީދު 05 Nov 2018, 13:38\nޕްރޮސެކިއުޓަރު ޖެނެރަލް އައިޝަތު ބިޝާމް --- ސަން ފައިލް ފޮޓޯ/ ފަޔާޒު މޫސާ\nކުރީގެ އުއްތަމަ ފަނޑިޔާރު އަބްދުﷲ ސައީދު އަދި ކުރީގެ ފަނޑިޔާރު އަލީ ހަމީދާއި ގާސިމް އިބްރާހިމްގެ ދަރިކަލުން ވިލާ ކުންފުނީގެ މެނޭޖިންގް ޑިރެކްޓަރު އިބްރާހިމް ސިޔާދު ގާސިމްގެ މައްޗަށް ދައުލަތުން އުފުލި ރިޝްވަތުގެ ދައުވާ ބާތިލު ކުރުމުން އެ މައްސަލަ އިސްތިއުނާފު ނުކުރަން ޕީޖީ އޮފީހުން މިދިޔަ ހަފުތާގައި ނިންމި އެވެ. މައްސަލާގައި ހެކި ހުރެ ދައުވާ ނުކުރަން ނިންމީ އެވެ.\nއަދި މައްސަލާގައި ދައުވާ ކުރެވޭ ވަރަށް ހެކި ހުރި ކަމަށް ޕީޖީ އޮފީހުން ގަބޫލު ކުރާ ކަމަށް ވެސް އެ އޮފީހުން ނެރުނު ބަޔާނުގައި ވަނީ ބުނެފަ އެވެ. ނަމަވެސް އެ މައްސަލަ މަތީ ކޯޓެއްގައި އިސްތިއުނާފު ކުރި ނަމަވެސް ނިންމުމަށް ބަދަލު އަތުވެދާނެ ކަމަށް ނުފެންނާތީ ނުކުރަން ނިންމީ ކަމަށް ބުނެފައިވެ އެވެ.\n"ޝަރީއަތުގެ ނިންމުން މަތީ މަރުހަލާގެ ކޯޓެއްގައި އިސްތިއުނާފު ކުރި ނަމަވެސް ނިންމުމަށް ބަދަލު އައިސްދާނެ ކަމަށް ނުފެންނާތީ މި މައްސަލާގައި ކްރިމިނަލް ކޯޓުން ނިންމި ނިންމުން އިސްތިއުނާފު ނުކުރަން ނިންމައިފިން." ޕީޖީ އޮފީހުން އެ މައްސަލަ އިސްތިއުނާފު ނުކުރަން ނިންމައި ނެރުނު ބަޔާނުގައި ބުނެފައިވެ އެވެ.\nޕީޖީ އޮފީހުގެ ބައެއް ވަކީލުން ސުޕްރީމް ކޯޓަށް ވަންނަނީ -- ސަން ފޮޓޯ/ މުހައްމަދު އަފްރާހް\nހެކި ހުރެ އެ މައްސަލަ އިސްތިއުނާފު ނުކުރަން ޕީޖީ އޮފީހުން ނިންމީ އެ އޮފީހުން ކޯޓުތަކަށް އިތުބާރު ނުކުރާތީތޯ މިއީ އުފެދޭ ސުވާލެކެވެ. އަދި "ނިންމުމަށް ބަދަލު އައިސްދާނެ ކަމަށް ނުފެންނާތީ" ކަމަށް ބުނެފައި އެވަނީ ކީއްވެތޯ ވެސް ސުވާލު އުފެދެ އެވެ.\nޕީޖީ އޮފީހުގައި ކުރިން މަސައްކަތް ކުރި ސީނިއާ ވަކީލަކު ނަން ނުޖެހުމަށް ޝަރުތުކޮށް 'ސަން' އަށް ވިދާޅުވީ އިސްތިއުނާފު ނުކުރުމަށް ނިންމާ ނިންމުންތަކުގައި ޕީޖީ އޮފީހުން މީގެ ކުރިން އުސޫލެއް ގެންގުޅޭ ކަމަށެވެ. އެއީ އިޖުރާއީ ނުކުތާތަކެއް އޭގައި ހުރި ނަމަ ބައެއް ފަހަރު އިސްތިއުނާފު ނުކުރަން ނިންމާ ކަމަށް ބުންޏެވެ. ނަމަވެސް ހެކި ހުރެ ނަތީޖާއަށް ބަދަލު އަންނާނެ ކަމަށް ނުފެންނާތީ އިސްތިއުނާފު ނުކުރަން މީގެ ކުރިން ޕީޖީ އޮފީހުން ނިންމާފައި ނުވާ ކަމަށް އޭނާ ބުންޏެވެ.\n" ހެއްކާ ގުޅިގެން ހެކި ހުރި ނަމަ އިސްތިއުނާފު ނުކޮށް ދޫކޮށްލާފައެއް މީގެ ކުރިން ނެތް މިފަދަ ސަބަބެއް ދައްކާފަ އެއް." ކުރިން ޕީޖީ އޮފީހުގައި މަސައްކަތް ކުރި ވަކީލު ބުންޏެވެ.\nއޭނާ ބުނި ގޮތުން ޕީޖީ އޮފީހުން ކޯޓުތަކާ މެދު ޝައްކު އުފެއްދުމަކީ ވަރަށް ބޮޑެތި މައްސަލަތައް ނުކުމެދާނެ ކަމެކެވެ. ހަމަ އެފަދަ އެހެން މައްސަލަތަކެއްގައި ނަތީޖާއަށް ބަދަލު ނާންނާތީ އިސްތިއުނާފު ނުކުރަން ނިންމައިފި ނަމަ ވިކްޓިމްގެ ހައްގަށް އުނިކަން އަންނާނެ ކަމަށް ވެސް އެ ވަކީލު ބުންޏެވެ.\nބައެއް ގާނޫނީ ވަކީލުން ސުޕްރީމް ކޯޓުގެ ބޭރުގައި ---\nގާނޫނީ ވަކީލު މަހުފޫޒު ސައީދު ވިދާޅުވީ ޕީޖީ އޮފީހުން އެގޮތަށް ބަޔާންކޮށް ނިންމި ނިންމުމަކީ "ކޯޓުތަކުގެ ހުރުމަތް ކެނޑުން" ކަމަށެވެ.\n"ތިއީ ކޯޓުގެ ހުރުމަތް ކަނޑާލުން. ކޯޓަށް ތުހުމަތު ކުރުން. އިންސާފުވެރިކަމާ މެދު ސުވާލު އުފެއްދުން." މަހުފޫޒު ވިދާޅުވި އެވެ.\nމަހުފޫޒު ވިދާޅުވީ އިސްތިއުނާފު ކުރުމާއި ނުކުރުމަކީ ޕީޖީގެ އިހުތިޔާރެއް ކަމަށެވެ. އެ މައްސަލައަކީ ސާބިތުވާނެ އެއްވެސް ހެއްކެއް ނެތް މައްސަލައެއް ކަމަށާއި އަދި ހެކި ހުރި ނަމަވެސް އިސްތިއުނާފު ނުކޮށް ދޫކޮށްލެވިދާނެ ކަމަށް މަހުފޫޒު ވިދާޅުވި އެވެ.\nކުރީގެ ބަންޑާރަ ނައިބު އަދި މަޝްހޫރު ގާނޫނީ ވަކީލު ހުސްނުއްސުއޫދު ވިދާޅުވީ ޕީޖީ އޮފީހުން އެ މައްސަލާގައި ނެރުނު ބަޔާނުން ދޭހަވަނީ ޕީޖީ އޮފީހުން ވެސް ކޯޓުތަކަށް ރާއްޖޭގެ ޝަރުއީ ނިޒާމަށް އިތުބާރު ނުކުރާކަން ކަމަށެވެ.\n"މިހާރު ޕީޖީ އޮފީހުން އެ ވިދާޅުވަނީ އެބޭފުޅުން ކޯޓުތަކަށް އިތުބާރު ނުކުރަމޭ. ދެން ރައްޔިތުންގެ ހާލު ބައްލަވާ." ހުސްނުއްސުއޫދު ވިދާޅުވި އެވެ.\nޝަރުއީ ނިޒާމާ މެދު ރައްޔިތުންގެ މެދުގައި އަދި ޕީޖީ އޮފީހަށް އިތުބާރު ނެތުމަކީ ބޮޑެތި މައްސަލަތަކެއް ނުކުމެދާނެ ކަމެއްކަން ގާނޫނީ ބޭފުޅުން ދަނީ ފާހަގަކުރަމުންނެވެ. ޝަރުއީ ނިޒާމަށް ޕީޖީގެ އިތުބާރު ނެތް ސަބަބުތައް ޕީޖީން ހާމަ ކުރަން ޖެހެ އެވެ.


އަންނަ ބުރާސްފަތި ދުވަހަށް ބަޖެޓް ރިޕޯޓް ނިންމަނީ! - Sandhaanu\nއަންނަ ބުރާސްފަތި ދުވަހަށް ބަޖެޓް ރިޕޯޓް ނިންމަނީ!\nސަރުކާރުން ރައްޔިތުންގެ މަޖިލީހަށް ހުށަހަޅާފައިވާ 2021 އަހަރަށް ލަފާކުރާ ބަޖެޓް ދިރާސާކޮށް، ބަޖެޓް ރިޕޯޓް އަންނަ ބުރާސްފަތި ދުވަހު ބަޖެޓް ކޮމިޓީއިން ނެރުމަށް ނިންމައިފިއެވެ.\nބަޖެޓް ދިރާސާކުރާ ކޮމިޓީއަކީ ރައްޔިތުންގެ މަޖިލީހުގެ އިޤްތިސާދީ ކޮމިޓީއާއި މާލިއްޔަތު ކޮމިޓީގެ މެންބަރުން ހިމެނޭ ގޮތަށް އެކުލަވާލެވިފައިވާ ކޮމިޓީއެކެވެ. އަންނަ ބުރާސްފަތި ދުވަހަށް މަސައްކަތް ނިންމުމަށް ފާސްކޮށްފައިވަނީ މިކޮމިޓީއިންނެވެ. މި ހުށެހެޅުން ހުށަހެޅީ އަލިފުށީ ދާއިރާގެ މެންބަރު މުހައްމަދު ރަޝީދު (ބިގޭ) އެވެ. މެންބަރުގެ މިހުށަހެޅުމަށް ކޮމިޓީއިން ވަނީ އިއްތިފާޤު ވެފައެވެ.\nއަންނަ އަހަރަށް ލަފާކޮށްފައިވާ ބަޖެޓަކީ 34.78 ބިލިއަން ރުފިޔާގެ ބަޖެޓެކެވެ. ބަޖެޓަށް ބަހުސްކުރުމަށް ރައްޔިތުންގެ މަޖިލީހުގެ ރައީސް މުޙައްމަދު ނަޝީދު (އަންނި) ވަނީ 21 ގަޑިއިރުގެ ވަގުތު ހަމަ ޖައްސައިފައެވެ. އެއީ ކޮންމެ މެންބަރަކަށް 15 މިނެޓެވެ. މި ބަޖެޓް ސަރުކާރުން މަޖިލީހަށް ހުށަހެޅީ މިދިޔަ ހޯމަ ދުވަހުއެވެ.


ރިޔާޝާ (18ވަނަ ބައި) – Esfiya\n“ޝިފާން! ކީކޭ ތި ކިޔަނީ؟ ތިކިޔާ އެއްޗެއް ސާފުކޮށް ކިޔާބަލަ. ރިޔާއަށް ކަމެއްވީތަ؟ ކީއްވެ އަހަރެންނާހެދި؟” އަޔާޒް ހުރިހާ ސުވާލެއް އެއްފަހަރާ ކޮށްލިއެވެ. “ރިޔާ މެރީކޮށްފި.”\n“ކީކޭ؟” އަޔާޒް ޔަޤީން ނުވެފައި އަހާލިއެވެ. “އާނ އަޔާ. ރިޔާ މެރީކޮށްފި.” ޝިފާން ވަރަށް ސީރިއަސްވެފައި ބުނެލިއެވެ. “ޝިފާން! ތީ ސަމާސާއެއް ދޯ؟ ތިކަހަލަ ސަމާސާ ނުކުރޭ. އަހަރެންނަށް ކޮންމެފަދަ ގޮތެއްވެސް ވެދާނެ.” އަޔާޒް ޝިފާންގެ ކޮނޑުގައި ހިފާ ތަޅުވައިގަންނަމުން ބުނެލިއެވެ. “ނޫން އަޔާ. މީ ސަމާސާއެއް ނޫން. މީ ހަމަ ޙަޤީޤަތެއް. ނިކަން އަހަރެންގެ މޫނަށް ބަލާބަލަ. ހީވޭތަ އަހަރެން މިކުރަނީ ސަމާސާއެއްހެން؟” ޝިފާން އަޔާޒަށް ބަލަން އިނދެ ބުނެލިއެވެ. ޝިފާންގެ މޫނުމަތީގައިވާ އަސަރުތައް ތަރުޖަމާކުރަން އަޔާޒަށް ވަގުތުކޮޅެއް ނެގިއެވެ.\n“ކީއްވެ؟ ކީއްވެ ރިޔާ އެގޮތަށް އެކަންތައް ކުރީ؟ ކީއްވެ ރިޔާ އަހަރެންނަށް އިންތިޒާރު ނުކުރީ؟ ކީއްވެ ރިޔާ އަހަރެންނަށް ބޭވަފާތެރިވީ؟” އަޔާޒްގެ ލޮލުން ކަރުނަ ހިލުނީ ބޭއިޚްތިޔާރުގައެވެ. އޭނާ ސޯފާއިން ތެދުވެ ޝިފާންއަށް ފުރަގަސްދިނެވެ. “އަޔާގެ ސަބަބުން އެހެން އެވީ.” ބުނަން އުނދަގޫވީ ނަމަވެސް ޝިފާން އެންމެފަހުން އެހެންވެސް ބުނެފިއެވެ. “ކީއްވެ އަހަރެންނާ ހެދި؟” އަޔާޒަކަށް ޝިފާން އެހެން އެބުނާ ސަބަބެއް ނުވިސްނުނެވެ. “އާނ. އެހެން ކަންތައް އެވީ އަޔާ އޭނާއަށް ހުރިހާ ކަމެއް ސިއްރުކުރީމަ. އޭނަ ހީކުރީ އަޔާ އޭނަދެކެ ލޯބިވެޔޭ ކިޔާ އޮޅުވާލީ ކަމަށް. އަދި އެކަމުގައި އަހަރެންވެސް ބައިވެރިވި ކަމަށް. އެހެންވެ އޭނަ އަހަރެންނާވެސް ގުޅުން ކަނޑާލީ. އެއީ އަހަރެން އަޔާދެކެ ހިތްހަމަނުޖެހުނު ސަބަބަކީ.” ޝިފާން ޙަޤީޤަތް ހާމަކުރިއެވެ.\nޝިފާންގެ ވާހަކަތަކުން ހައިރާންވެފައި އަޔާޒަށް ހުރެވުނެވެ. ޝިފާން އެދެއްކި ވާހަކަތަކަކީ އޭނާ ދަންނަ ވާހަކަތަކެއް ނޫނެވެ. “ކީކޭ؟ އަހަރެން އޮޅުވާލީއޭ؟ ސިއްރުކުރީއޭ؟” ހައިރާންކަމުން ފުރިގެންވާ ނަޒަރަކުން ޝިފާންއަށް ބަލަމުން އަޔާޒް އަހާލިއެވެ. ކަންތައްތައް ވީގޮތް އަޔާޒް ކިޔައިދީ ނިމުމާއެކު އަޔާޒަށް ބޮލުގައި ދެއަތުން ހިފަހައްޓާލަމުން ސޯފާއަށް ތިރިވެވުނެވެ. “ނޫން. އެހެނެއް ނުވާނެ. ބައްޕަ އަހަރެންނަކަށް އެވަރުގެ ބޮޑު ކެއްސެއް ނުދޭނެ.” “އަޔާ! ޤަބޫލުކުރަން ދަތިވިޔަސް މީ ކަން ހިނގި ގޮތަކީ.” ޝިފާން އަޔާޒްގެ ކޮނޑުގައި ހިފަހައްޓާލަމުން ބުނެލިއެވެ. “އަހަރެން ބައްޕަ ކައިރީ އެދުނީ ޝިފާން މެދުވެރިކޮށް ރިޔާއަށް ހުރިހާ ވާހަކައެއް ކިޔައިދިނުމަށް. އޭރުން ރިޔާ އަހަރެންދެކެ ލޯބިވަންޏާ އަހަރެންނަށް އިންތިޒާރު ކުރާނެކަމަށް އަހަރެން ބުނިން. އެކަމަކު ބައްޕަ ކަންތައްކުރި ގޮތް ދެކިބަލަ. ދެން އަހަރެން މިދުނިޔޭން އިތުބާރުކުރާނީ ކާކަށް؟” އަޔާޒް މޫނުގައި އަތް އަޅަމުން ރޯން ފެށުމުން ޝިފާންވެސް ވަރަށް ދެރަވިއެވެ.\n“އަޔާ! މިވަގުތު އަޔާ ދެރަވާނެވަރު އަހަރެންނަށްވެސް ވިސްނޭ. އެކަމަކު ދެން ކެތްކުރުން ނޫން ގޮތެއްނެތް. ހިތްވަރާއެކު ކުރިއަށްދޭ. ރިޔާގެ މަތިން ހަނދާން ނައްތާލާފައި ދިރިއުޅުމެއް ފަށާ. މިހެން ބުނާއިރުވެސް އެނގޭ އެއީ ފަސޭހަކަމެއް ނޫންކަންވެސް. އެކަމަކުވެސް ދެން ކުރެވޭނެ އިތުރު ކަމެއްނެތް. އަޔާވެސް ރިޔާއަށް ރަނގަޅު ގޮތެއް ވާން އެދެންޏާ ދެން ރިޔާ މަތިން ހަނދާން ނައްތާލާ.” ޝިފާން އެހެން ބުނެ އަޔާޒްގެ ކޮނޑުގައި ޖަހާލާފައި ގެއަށް ދިއުމަށް ހިނގައިގަތެވެ. ޝިފާން ދޮރުން ނުކުންނަންދެން އަޔާޒަށް ބަލަހައްޓައިގެން އިނދެވުނެވެ. އަޔާޒްގެ ހިތަށް އަރަމުން ދިޔައެވެ. ޝިފާންއަށް ހަމަ އޭނާ ރިޔާޝާދެކެ ލޯބިވާވަރު ނޭނގެނީ ހެއްޔެވެ؟ ހަނދާން ނައްތާލާށޭ ދުލުން ބުނެލަން ހާދަހާ ފަސޭހައެވެ. ކިތަންމެ ދުވަހެއްވިޔަސް އޭނާއަކަށް ރިޔާޝާގެ މަތިން ހަނދާން ނައްތައެއް ނުލެވޭނެއެވެ. ކޮންމެފަދަ ހުރަހެއް ގިރާކޮށްފައި ނަމަވެސް އޭނާ ރިޔާޝާ ހާސިލްކުރާނެއެވެ.\nއަޔާޒް އޭނާގެ ބައްޕަ ވަޙީދަށް ގުޅީ އެރޭ ދިހައެއް ޖަހަން އުޅެނިކޮށެވެ. އެހާ ދަންވެފައި ހުއްޓާ އަޔާޒް ގުޅުމުން ވަޙީދު ވަރަށް ހައިރާންވިއެވެ. ވަޙީދު ފޯނު ނެގުމާއެކު އަޔާޒް ރޯން ފެށިއެވެ. “ދަރިފުޅާ! ކިހިނެއްވީ؟ ކީއްވެ ތިރޮނީ؟” ވަޙީދު ކަންބޮޑުވެފައި އަހާލިއެވެ. “ބައްޕަ ކީއްވެ އެގޮތަށް ތިކަންތައް ކުރީ؟” “ދަރިފުޅާ! އިހަށް ހުއްޓާލަބަލަ. ހުއްޓާލާފަ ވީގޮތެއް ބުނެބަލަ. ބައްޕަ ކޮންކަމެއްތަ ކުރީ؟” ވަޙީދު ވަރަށް އާދައިގެ ގޮތަކަށް އަހާލިއެވެ. އަޔާޒް ޝިފާން ދެއްކި ވާހަކަތައް ކިޔައިދިނުމުން ވަޙީދަށް ޝިފާންދެކެ ރުޅިއާދެވުނެވެ. އޭނާ ވަނީ މާކުރީއްސުރެ އަޔާޒްގެ ކައިވެނި އޭނާގެ ވިޔަފާރި ޕާޓްނަރުގެ ދޮށީ އަންހެން ދަރިފުޅާ ހަމަޖައްސާފައެވެ. ނަމަވެސް ޝިފާންގެ ސަބަބުން އެކަމަށް ހުރަހެއް އެޅިދާނެކަމުގެ ބިރު އޭނާގެ ހިތުގައި އަށަގަތެވެ.\n“ދަރިފުޅާ! ދަރިފުޅަށް ހީވޭތަ ބައްޕަ އެކަހަލަ ކަމެއް ކޮށްފާނެހެން؟ ބައްޕަ އަބަދުވެސް ވިސްނަނީ ދަރިފުޅުގެ އުފަލަށް. ބައްޕަ ވަރަށް ދެރަވެއްޖެ ދަރިފުޅު ބައްޕައަށް އިތުބާރު ނުކުރާކަން އެނގުނީމަ.” އަޑަށް މޮޅިވެރިކަން ގެންނަމުން ވަޙީދު ވާހަކަދެއްކިއެވެ. “ބައްޕައަކަށް ނޭނގެ ޝިފާން ބޭނުންވެގެން އެއުޅެނީ ކޮންކަމެއް ކަމެއް. ނޫނީ ކީއްވެ އެހާ ބޮޑު ދޮގެއް ހަދަންވީ؟” އަނެއްކާވެސް ވަޙީދު ވާހަކަދެއްކިއެވެ. “ބައްޕާ! އަހަރެން ބައްޕައަށް ވަރަށް އިތުބާރުކުރަން. އަހަރެންނަށް މާފްކުރޭ. އަހަރެންނަށް ނުވިސްނުނީ.” އަޔާޒް އަވަސްއަވަހަށް ފޯނު ކަނޑާލިއެވެ. ވަޙީދުގެ މޫނުމަތީގައިވީ ކާމިޔާބުގެ ހިނިތުންވުމެކެވެ. އަޔާޒް ރަނގަޅަށް އޭނާގެ ޖެހި މަޅީގައި ބެދިއްޖެއެވެ. ދެން އޭނާގެ މަޤްސަދަށް ހުރަސް އަޅާނެ އެކަކުވެސް ނުހުންނާނެއެވެ.\nއަޔާޒަށް ވަޙީދުގެ ވާހަކަތަކާމެދު ވިސްނާލެވުނެވެ. ތެދެކެވެ. މިހާތަނަށް ދުވަހަކުވެސް ވަޙީދު އޭނާގެ އެދުމަކަށް ފުރަގަސްދީފައެއް ނުވެއެވެ. ވަޙީދު އަބަދުވެސް އިސްކަންދިނީ އޭނާގެ އުފާތަކަށެވެ. އެބައްޕަގެ އެތައް އުފަލެއް އޭނާއަށްޓަކައި ޤުރުބާންކުރިއެވެ. އެހެންވީއިރު މިއަދު އެފަދަ ގޮތަކަށް ކަންތައް ކޮށްފާނެ ކަމަކަށް އޭނާއަކަށް ޤަބޫލެއް ނުކުރެވުނެވެ. އަނެއްކޮޅުން ޝިފާން ކުއްލިއަކަށް އެފަދަ ބޮޑު ދޮގެއް ހަދަން ޖެހުނު ސަބަބެއް އޭނާއަކަށް ނުވިސްނުނެވެ. އެކުވެރިޔާއަށްވުރެ ބޮޑަށް އޭނާއަށް އިތުބާރުކުރެވުނީ ބައްޕައަށެވެ. އޭނާގެ ހިތް ޝިފާންގެ މައްޗަށް ކިލަނބުވެގެން ދިޔައީ އެފަދަ ބޮޑު ތުހުމަތެއް އޭނާގެ ބައްޕަގެ ބޮލުގައި އެޅުވީމައެވެ.\nރިޔާޝާގެ ކައިވެނީގެ ޚަބަރުން އަޔާޒަށް ފުން އަސަރުތަކެއް ކުރުވިއެވެ. ރިޔާޝާ އެގޮތަށް އެކަންތައް ކުރީ ކީއްވެ ހެއްޔެވެ؟ އޭނާ ރިޔާޝާދެކެ ވީ ލޯބީގައި އެއްވެސް ބާރެއް ނެތީ ހެއްޔެވެ؟ އެލޯބީގައި އެއްވެސް އަގެއް ނެތީ ހެއްޔެވެ؟ ރިޔާޝާއަށް އޭނާގެ ލޯތްބަށް އެއްވެސް އިތުބާރެއްވެސް ހަމަ ނެތީހެއްޔެވެ؟ ރިޔާޝާ އޭނާދެކެ ލޯބިނުވަނީއެވެ. އެހެން ނޫންނަމަ އެހާ ފަސޭހައިން އޭނާ ދިރިއުޅުމެއް ނުފެށީހެވެ. ނަމަވެސް އޭނާ ރިޔާޝާ އެގޮތަށް ކަންތައްކުރި ސަބަބު އޮޅުންފިލުވަން ބޭނުންވިއެވެ. ނަމަވެސް ކިހިނެއް ހެއްޔެވެ؟ ރިޔާޝާއާއި ބައްދަލުކުރަން އެގެއަށް ދާންވީ ހެއްޔެވެ؟ އޭރުން ކަންތައް ވާނީ ކިހިނެއް ހެއްޔެވެ؟ އެންމެފަހުން މާދަމާގެ ވަގުތެއްގައި ރިޔާޝާއާއި ބައްދަލުކުރަން އަޔާޒް އެގެއަށް ދާން ނިންމިއެވެ. ވާނެގޮތެއް ވެދާނެ ނޫންހޭ އޭނާގެ ހިތަށް އެރިއެވެ.\n“މުޢީ! އަހަރެން ބުނީ މަންމަމެން ގާތުގައި ބުނެގެން އިޔާން މިކޮޅަށް ގެންނަންވީ ނޫންހޭ ކިޔަވަން. އޭރުން އިޔާންއަށް ރަނގަޅު ތަޢުލީމެއްވެސް ދެވޭނީ. މަންމަމެންވެސް ބޭނުންވާނެ ދޯ އިޔާން މޮޅު ކުއްޖަކަށް ހަދަން.” ކަލީމް އޭނާގެ އަންހެނުން މުޢީނާއާއި ވާހަކަދެއްކީ ނިދަން އޮށޯވެ ތިބެއެވެ. “އަހަރެންވެސް ވަރަށް ބޭނުން ތިކަން ކުރަން. އަހަރެންނަކަށް ނޭނގެ މިހާރު ތިވާހަކަ ދެއްކުނު އަދަދެއްވެސް. އެކަމަކު މަންމަމެންގެ ގޮތް އެނގެއެއްނު. ގޮތްދޫނުކުރަންވެގެން. މަންމަމެން ބުނަނީ މާލެ އައިމަ ވާގޮތް ފެނޭ ނޫންހޯ. ރަށަށް ޚިދުމަތެއް ކޮށްދޭކަށް ރަށަކަށް ނުދާނެޔޯ. ދެތިން ދުވަސް ނުވެ މަގު އޮޅޭނެޔޯ. އަހަރެން ބުނިން މަގު އޮޅެނީ ވަކި މާލެ ވީމައެއް ނޫނޭ. ގިނަ ފަހަރަށް ކުދިން މަގުން ކައްސާލަނީ އެކުދިން މާބޮޑަށް ދޫކޮށްލެވޭތީއޭ.” މުޢީނާގެ ވާހަކައިގައި ހުރި އަސަރުންވެސް އޭނާ އެކަމަށް ވަރަށް އެދޭކަން ދޭހަވެއެވެ.\n“އާނ. ތިބުނީ ރަނގަޅަށް. މަންމަމެންވެސް ދެން މާ ބޯހަރީއޭ އަސްލު. މާލެ ވިޔަސް ރާއްޖެތެރެ ވިޔަސް މިހާރަކު ތަފާތެއް ނޯންނާނެ. މުޅި ޤައުމު ވަނީ ކުށުން ފޯވެފައި. މިހާރު ކުއްޖަކު މަގުން ކައްސާލިޔަނުދީ ބޮޑުކުރެވޭނީ ވަރަށް ރަނގަޅަށް ބަލައިގެން. ބުނެއެއްނު ނަރެއްހާތަން ދޫކޮށްލިއްޔާ ކެނބެއްހާތަން ދަމައިގަންނާނެއޭ. އެކަހަލަ ކަމެއް އެއީވެސް. އަހަރެން އަދި މަންމަމެންނާ އެވާހަކަ ދައްކާނަން.” ކަލީމް މުޢީނާއަށް ބަލާލާފައި ހިނިތުންވެލިއެވެ. “ކަލީމް ވާހަކަދެއްކިއްޔާ އެމީހުންގެ ނިންމުން ވަކި ބަދަލުވާނެތަ؟” މުޢީނާ މާޔޫސްވެފައި އަހާލިއެވެ. “އެނގިދާނެތާ. ދެން ހިނގާ ނިދަމާ. މަގޭ ފުށްގަނޑުވެސް ދެރަވާނެއެއްނު މުޢީ ދެރަވަންޏާ.” މުޢީނާގެ ބަނޑުގައި ފިރުމާލަމުން ކަލީމް އެހެން ބުނެލުމުން މުޢީނާއަށް ހެވުނެވެ.\n“ފަޔާ! އަދިވެސް ނިދާކަށް ނުވޭތަ؟ މިހާރު އެހެރަ އެކެއް ޖަހަނީ.” ގަޑިއަށް ބަލާލަމުން ސޯފާގައި ލެޕްޓޮޕް ހިފައިގެން އިން ފަޔާޒަށް ގޮވާލަމުން ރިޔާޝާ ބުނެލިއެވެ. “ނޫނޭ. ދެން ނިދަންވެސް ވީ؟ އެކަމު މި މަސައްކަތް ކޮންމެހެންވެސް އެބަޖެހޭ މާދަމާއަށް ނިންމަން. އަދި ކުޑައިރުކޮޅެއް ވާނެ.” ފަޔާޒް މޯޅިއަކަށް ދެމިލަމުން ބުނެލިއެވެ. ފަޔާޒް އެހެން ބުނެލުމުން ދެފަރާތަށް ބޯހޫރާލާފައި ރިޔާޝާ ފާޚާނާއަށް ވަދެ އެއްޗެހި ބަދަލުކޮށްގެން ނުކުމެ އެނދުގައި އޮށޯތެވެ. އެނދުގައި އޮށޯތް ނަމަވެސް އޭނާއަކަށް ނިދޭ ގޮތެއް ނުވިއެވެ. އިރުއިރުކޮޅުން އޭނާ ފަޔާޒަށް ބަލާލައެވެ. ލެޕްޓޮޕަށް ނަޒަރު ހުއްޓާލައިގެން އިން ފަޔާޒަށް މިއިން ކަމެއްގެ ހިލަމެއްވެސް ނުވެއެވެ.\nމިއީ އަޖައިބެއް ކަހަލަ ފިރިހެނެކެވެ. މަސައްކަތް ފިޔަވާ އެހެން ކަމެއް އޭނާގެ ހަޔާތުގައި ނުވަނީ ހެއްޔެވެ؟ އަނތްބަކު ހުރިކަންވެސް އޭނާ ހަނދާން ހުންނަހެނެއް ހިއެއް ނުވެއެވެ. އެހެން ހިތަށް އެރުމާއެކު ރިޔާޝާއަށް އަމިއްލަ ނަފްސު ކުށްވެރިކުރެވުނެވެ. ފަޔާޒްގެ ވާހަކަދައްކާއިރު އޭނާ މާ ރަނގަޅީ ހެއްޔެވެ؟ އަނތްބަކަށްވެހުރެ ފިރިއަކަށް އަދާކޮށްދޭންޖެހޭ ޙައްޤުތައް އޭނާއަކަށް ފުރިހަމައަށް އަދާކޮށެއް ނުދެވެއެވެ. ކައްކާ ކާންދީ ދޮވެ އިސްތިރިކޮށްދިނަސް އެއީ އަދި އަނތްބެއްގެ ވާޖިބު އަދާކުރެވުނީއެއް ނޫނެވެ. ދެމަފިރިންނެއް ކަމަކު އެއް އެނދުގައި ނިދުމަކީވެސް ޙަރާމްކަމެއް ފަދައެވެ. ފަޔާޒް އޭނާއާއި އެއް އެނދުގައި ނުނިދަނީވެސް އޭނާއަށް އިތުރު ތަކުލީފެއް ނުޖައްސަން ވެގެންނެވެ.\nއަމިއްލަ ނަފްސު ކުށްވެރިކުރެވުނު ވަރުން ރިޔާޝާގެ ލޮލުން ކަރުނަ ހިލުނެވެ. އަޑު ބޭރުވެދާނެތީ އޭނާ އަވަސްއަވަހަށް އަނގަމަތީ އަތްއެޅިއެވެ. އިރުކޮޅެއް ފަހުން އޭނާ ރުއިން ކޮންޓްރޯލުކޮށް ދެލޯ ފޮހެލިއެވެ. އަމިއްލަ ނަފްސު ހަމައަކަށް އަޅުވާލަމުން އޭނާ ސޯފާއަށް ބަލާލިއިރު ފަޔާޒް ނިދަންވެގެން އެއްޗެހި ބަދަލުކުރަނީއެވެ. ފަޔާޒްގެ ހާމައަށް ހުރި ކަސްރަތީ ހަށިގަނޑު ފެނުމުން ރިޔާޝާއަށް ކަޅިޖަހާނުލާ ބަލަން އޮވެވުނެވެ. އެހެން އޮއްވާ ކުއްލިއަކަށް ފަޔާޒް އޭނާ ލައިގެންހުރި ޖަނގިޔާގައި ހިފާލުމުން ރިޔާޝާއަށް ލޯމަރާލެވުނެވެ. އެވަގުތު އޭނާގެ ގައިން ހީބިހި ނަގައިގަތީ ހިތަށްއެރި އެއްޗަކުންނެވެ. އަވަސްއަވަހަށް ދުރަށް އެނބުރުނީ އޭނާ ބަލަން އޮތްކަން ފަޔާޒަށް އެނގިދާނެތީއެވެ. އޭނާ އަނގައިން ކަންނެތް ގޮތަކަށް އަޑެއް ލައްވާލުމުން ފަޔާޒް ތެޅިގަނެފައި އަވަސްއަވަހަށް ނިދަންލާ ސޯޓު ލިއެވެ.\nރިޔާޝާ ލޯ ހުޅުވާލިއިރު ފަޔާޒް އައިސް ސޯފާގައި އޮށޯންނަނީއެވެ. “ފަޔާ! އަދިވެސް ނުނިދަންތަ؟” ރިޔާޝާ ލޯ އުނގުޅާލަމުން އެހެން ބުނެލީ ފަޔާޒަށް އޭނާ މިހުރިހާއިރު ހޭލާ އޮތްކަން އެނގުނަ ނުދިނުމަށެވެ. “މިހާރު ނިދަން މިއުޅެނީ. ދެންމެ މި ނިމުނީ. ރިޔާވެސް އަދި ނުނިދަނީތަ؟” ފަޔާޒް އެހެން އަހާލުމުން ރިޔާޝާ އަވަސްއަވަހަށް ނޫނެކޭ ބުނެލިއެވެ. “ފަޔާ! އަހަރެން ބޭނުން ވާހަކައެއް ދައްކާލަން.” ރިޔާޝާ އެހެން ބުނެލުމުން ފަޔާޒްގެ ހިތް ތެޅިލިއެވެ. ރިޔާޝާ އެބުނަން އުޅެނީ ކީކޭބާވައޭ ފަޔާޒްގެ ހިތަށް އެރިއެވެ. “ހޫމް. ބުނެބަލަ. ކޮން ވާހަކައެއް؟” ސޯފާގައި އިށީންނަމުން ފަޔާޒް އަހާލިއެވެ.\n“ފަޔާ އަންނަންވީނު އެނދުގައި އޮންނަން. އަހަރެންނަށް ވަރަށް އުނދަގޫވޭ ފަޔާ ސޯފާގައި އޮންނަތަން ފެނުނީމަ.” ރިޔާޝާ ޖެހިލުންވެފައި އިނދެ ބުނެލިއެވެ. “ދެން ރިޔާ ކޮންތާކު؟” ފަޔާޒް އަވަސްއަވަހަށް އަހާލިއެވެ. “ބިންމަތީގައި.” ރިޔާޝާ އެހެން ބުނެލުމުން ފަޔާޒްގެ މޫނުގައި ހީވީ މީހަކު ބާރު ބޮނޑިއެއް އެޅިހެންނެވެ. “އެއްގޮތަކަށްވެސް ކަމަކު ނުދާނެ.” ފަޔާޒް އެހެން ބުނެލުމުން ރިޔާޝާ ހީގަތެވެ. “ސާބަސް! ހާދަ ސީރިއަސްއެއް ތިވީ. އަހަރެންވެސް މިތާ އޮންނާނީ.” ރިޔާޝާ އެހެން ބުނެލުމާއެކު ފަޔާޒްގެ ހިތް އުފަލުން ނަށައިގަތެވެ. އެއީ ރިޔާޝާގެ ހިތް ބަދަލުވާން ފަށައިފިކަމުގެ ޢަލާމާތެއްގެ ގޮތުގައި ފަޔާޒް ދެކުނެވެ. “ރިޔާއަކަށް އުނދަގުލެއް ނުވާނެތަ؟” “އުނދަގޫވާނަމަ އަންނާކަށް ނުބުނީހެއްނު.” ރިޔާޝާ އެހެން ބުނެ ހީލުމުން ފަޔާޒް އައިސް އެނދުގައި އޮށޯވެލިއެވެ.\nފަޔާޒަށް ރިޔާޝާއާއި އެހާ ކައިރީގައި އޮންނަންވުމުން އުނދަގޫވިއެވެ. އޭނާގެ ޒުވާންކަމުގެ ހިއްސުތައް ކުރަމުންދިޔަ ގޯނާތަކަށް އޭނާ ބާރު ފޯރުވަމުން ދިޔައެވެ. ރިޔާޝާގެ ފަރާތުން އޭނާއަށް މިލިބުނު ދަޢުވަތުގެ ސަބަބުން އޭނާއަށް ވަރަށް ބޮޑު ހިތްވަރެއް ލިބިއްޖެއެވެ. ކެތްތެރިކަމުގެ މޭވާ ވަރަށް ފޮނިވާނެއޭ މީހުން ބުނާތީ އޭނާވެސް އަހައެވެ. މިހާރުވެސް އޭނާއަށް އެފޮނިކަން އިހުސާސްކުރެވެން ފަށައިފިއެވެ. ރިޔާޝާގެ ރުހުން މަޑުމަޑުން ލިބެމުންދާކަން އޭނާއަށް އިހުސާސްކުރެވެއެވެ. ރިޔާޝާގެ ފުރިހަމަ ރުހުން ލިބެންދެން އޭނާ އަދިވެސް ކެތްކުރާނެއެވެ.\nހެނދުނު ހޭލީއްސުރެ އަޔާޒްގެ ހިތްވަނީ ނުތަނަވަސްވެފައެވެ. ކޮންމެވެސް ނުބައެއް ވާން އުޅޭކަމުގެ އިހުސާސް އޭނާއަށް ކުރެވެނީއެވެ. އޭނާ ކޮފީ ޖޯޑު ހިފައިގެން ބެލްކަނީގައި އިންއިރު އޭނާއަށް ވިސްނެމުން ދިޔައީ ރިޔާޝާއާއި ބައްދަލުކުރަން ދިއުމާމެދުއެވެ. އޭނާ ނިންމީ ނުވަގަޑި ސައިގެ ފަހުން އެގެއަށް ދިއުމަށެވެ. އިރުގެ ދޯދިތައް މޫނަށް އެޅެން ފެށުމުން އޭނާ އެތެރެއަށް ވަދެ ސޯފާގައި އިށިނދެލިއެވެ. ޓީވީ ހުޅުވާލީ ކަމުދާ ޕްރޮގްރާމެއް އާދޭތޯއެވެ. ޗެނަލް ބަދަލުކުރަމުން ދަނިކޮށް އޭނާގެ ޝަޢުޤުވެރިކަން ދަމައިގަތީ އަމިއްލަ ޖަމިއްޔާއަކުން އުފައްދާފައިވާ ޗެނަލްއަކުން ފޮނުވަމުންދިޔަ ލަވަ ޕްރޮގްރާމެކެވެ.\n“ކީއްވެހޭ ވީ ކަލާ ބޭވަފާ ލޯބިވާ، ވަޢުދުތައް ލީ އުވާ ފާޅުގާ ކޮށް ހުވާ\nކެތްނުވާ ހިތި އަނިޔައިގާ، ހިތް ފަނާވެއްޖޭ ލިބި ސިހުމެއްގާ\nއެހެނަސް ހަމަ ލޯބިވެޔޭ”\nއިވެމުންދިޔަ ލަވައިގައި ކިޔަމުން ދިޔައީ އޭނާގެ ހިތުގެ ހާލެވެ. އޭނާއަށް ޚާއްސަކޮށް ހަދާފައިވާ ލަވައެއްހެން އޭނާއަށް ހީވިއެވެ. އޭނާއަށް ވީޑިއޯއިން ފެންނަމުން ދިޔައީ އޭނާއާއި ރިޔާޝާއާ ރިޔާޝާގެ ފިރިމީހާހެން އޭނާއަށް ސިފަވިއެވެ. ލަވައަށް ހިތް ދޫވެގެން ދިޔައީ އެލަވަ އޭނާގެ ހަޔާތާއި ނުހަނު ގުޅޭތީއެވެ.\n“އުންމީދު އެތަކެއް އަހަރެން ކުރީމޭ، ފޮނި އިންތިޒާރެއްގާ ރޭތައް ގުނީމޭ\nނުކުރަން ޤަބޫލެއް ކެހިވެރިއަކަށް ތީ، އެހެނެއްކަމަކު ވޭނުން އެކަނިވެ މަ ރުއީމޭ\nބުނެވޭހޭ މީ ތަޤުދީރޭ، ބަދުނަސީބު ގެނުވީ ތަދުބީރޭ\nކަރުނުން ފުރި މި ދެޔޭ، އެހެނަސް ހަމަ ލޯބިވެޔޭ\nވާންނެތް ކަމެއްގާ ހުވަފެން މިދައްކާ، އޮޅުވާ ތިލީ ނޫންހޭ ހަމަ ފާޅުގާ\nއިންސާނަކީމޭ އިހުސާސްތަކެއްވޭ، އިންސާފަކަށް ވޭހޭ ރޯން ވޭނުގާ\nލޯތްބަކީ އަނިޔާއެއް ނޫންހޭ، ދުނިޔޭގާ މިގޮތަށް ކެތްކުރެވޭހޭ\nކަރުނުން ލޯ ފުރި މިދެޔޭ”\nލަވަ ނިމުނުއިރު އޭނާއަށް ވަނީ ހަމަ ރަނގަޅަށްވެސް ރޮވިފައެވެ. ކުރިން ކަރުނައަކީ އޭނާ ދަންނަ އެއްޗެއް ނޫނެވެ. ކުރީގައި މީހުން ރޯތަން ފެނުނަސް އޭގައިހުރި ވޭނެއް އޭނާއަކަށް އިހުސާސެއް ނުވެއެވެ. ނަމަވެސް ކަރުނައަކީ ކިހާ ވޭން ދެނިވި އެއްޗެއްކަން އޭނާއަށްވެސް މިހާރު އިހުސާސް ކުރެވިއްޖެއެވެ.\nނުވައެއް ޖެހުމުން އަޔާޒް އަވަސްވެގަތީ ސައި ބޯން ދިއުމަށެވެ. އޭނާ ހޮޓަލަކަށް ގޮސް ވަރަށް ކުޑަ ގޮތެއް ހަދާލައިގެން ރިޔާޝާއާއި ބައްދަލުކުރަން އެގެއަށް ދާން މިސްރާބުޖެހިއެވެ. ސައިކަލުގައި ގޮސް އެގޭ ދޮރުމައްޗަށް މަޑުކޮށްލިއިރު އޭނާގެ ހިތް ނެގިނެގިފައި ޖެހެމުން ދިޔައެވެ. އޭނާ ވަދެ ސަލާމް ގޮވާލުމާއެކު ސަލާމް ބަލައިގަންނަމުން ނުކުތީ މެދު އުމުރުގެ އަންހެނެކެވެ. “އަނހާ ފަޔާޒް. ކޮންއިރަކު މިކޮޅަށް އައީ؟” ހައިރާންވެފައި އަޔާޒް ބަލަހައްޓައިގެން ހުރީ އެމީހާ އޭނާއަށް ފަޔާޒްގެ ނަމުން މުޚާތަބު ކުރީމައެވެ. “ދައްތާ! މީ… ރިޔާޝާ ކޮބާ؟” އަޔާޒް ވަރަށް ޖެހިލުންވެފައި އަހާލިއެވެ.\n“ކޮންކަހަލަ ވާހަކައެއްތަ ތިދައްކަނީ؟ ކަލޭ ހަމައިގަތަ ތިހިރީ؟ ބަލަ ފަޔާޒަކަށްނު އެނގޭނީ އޭނަ ވީތަނެއް. މިގޭގައި އުޅޭނަމަތާ މަށަށް އިނގޭނީ.” އަމީނާ ނުރުހިފައި ބުނެލިއެވެ. “އެކަމަކު ދައްތާ! އަޅުގަނޑުގެ ނަމަކީ އަޔާޒް. އަޅުގަނޑު މިއައީ ރިޔާޝާ…” “އަޔާޒޭ!!؟ އެކަމަކު… އޯހ. ތީދޯ ރިޔާޝާ ހިތާވެގެން އުޅުނު މީހާއަކީ. ބަލަ ރިޔާޝާއަކީ މިހާރު މީހެއްގެ އަނތްބެކޭ. މީގެ ފަހުން އޭނަގެ މަޢުލޫމާތު ހޯދަން މިގެއަށް ނާންނާތި!” އަމީނާ އެހެން ބުނެފައި ދޮރު ލެއްޕިއެވެ. ދޮރު ލައްޕާލި އިރަށް އަނެއްކާވެސް ޓަކި ޖަހާލި އަޑު އިވުމުން އަމީނާ ކުދި ކިޔައިގަތެވެ.\n“މީ ދެން ކިހާ ދެރަ ކަމެއްތަ؟” ދޮރު ހުޅުވާލި ގޮތަށް އަމީނާ ބުނެލިއެވެ. “ދައްތާ! ރިޔާޝާ ވީތަނެއް ބުނެދީފާނަންތޯ؟” އަޔާޒް އެހެން ބުނެލުމުން އަމީނާ ދެއުކުޅުގައި އަތް ވިއްދާލާފައި ރުންކުރު ގޮތަކަށް ބުނެލިއެވެ. “އޭނަ ވީތަނެއް މަށަށް ބުނެވޭނީ ފުރަތަމަ މަށަށް އެނގިގެނެއްނު. މަށެއް ނުވެސް އުޅެން އޭނަ ވީތަނެއް ބަލާކަށްވެސް. އޭނަ ވީތަނެއް މަށަށް ނޭނގުނިއްޔާ ރަނގަޅީވެސް.” “ކިހާވަރެއް ދިނިއްޔާ ދައްތަ ރިޔާޝާ ވީތަނެއް ބުނެދޭނީ؟ ދިހަ ހާސް؟؟ ވިހި ހާސް؟؟” އަޔާޒް އަހާލިއެވެ. “މީހަކު އަޅެ އަޖައިބެއް ނުވާނެތަ؟ ކަލޭ މަށަށް މުޅި ދުނިޔެ ހިބަކޮށްދިނަސް މަށަށް ނޭނގޭ އެއްޗެއް ބުނެދޭނީ ކިހިނެއް؟ މަށަށް އިނގޭހާވެސް އެއްޗަކީ އެމީހުން މި ދިވެހި ފަސްގަނޑުގައި ނެތްކަން. ދެން ތި ބޭކާރު މަސައްކަތް ހުއްޓާލާފަ ދާންއުޅޭ.” އަމީނާ އެހެން ބުނެފައި ދޮރު ޖެހުމުން އަޔާޒް އިސްޖަހައިގެންހުރެ ގެއަށް ދާން ހިނގައިގަތެވެ.\nދޮރު ލައްޕާލާފައި އަމީނާއަށް އަޔާޒާއި ދޭތެރޭ ވިސްނާލެވުނެވެ. އެއީ ހަމަ އަޔާޒްބާވައެވެ. އެކަމަކު ފަޔާޒާއި ހާދަ ވައްތަރެވެ. ޔަޤީނެވެ. އެވާނީ އެއްމާބަނޑު ދެބެންނަށެވެ. އެހެންނޫނީ އެކެއްގެ ދެކުދިންނަށެވެ. އެހެންނޫނީ ވަކިކުރަން ނޭނގޭހާ ވައްތަރެއް ނުވާނެއެވެ. ނޫނެކެވެ. އެހެނެއްވެސް ނޭނގޭނެތާއެވެ. ދުނިޔޭގައި އެއްވައްތަރުގެ އެތައް ބަޔަކު އުޅެއެވެ. މީހުން ބުނާގޮތުގައި ކޮންމެ އިންސާނެއްގެ ސިފައިގައިވާ ހަތްމީހުން ދުނިޔޭގެ އެކި ހިސާބުގައި އުޅޭނެއެވެ. ނޭނގެނީ އެއީ ކޮންއިރަކު ކޮން ޒަމާނެއްގައި އުޅޭނެ ބައެއްކަމެވެ. އަމީނާ އޭނާގެ ހިތަށް ވިސްނައިދިނެވެ.\nއަޔާޒް އެގެއިން ނުކުތްއިރު ހުރީ ވަރަށް ހައިރާންވެސް ވެފައެވެ. އަމީނާ އޭނާއާއި ފަޔާޒްގެ ނަމުން މުޚާތަބުކުރީ ކީއްވެބާވައެވެ. އެފަޔާޒަކާއި އޭނާއާއި ވައްތަރީ ހެއްޔެވެ؟ އަނެއްކާ އެބުނާ ފަޔާޒަކީ ރިޔާޝާގެ ފިރިމީހާބާވައެވެ. ޔަޤީނެވެ. އެހެންނޫންނަމަ ރިޔާޝާ ވީތަނެއް އެނގޭނީ ފަޔާޒަކަށް ނޫންހޭ އެކޭ އެ އަންހެންމީހާއެއް ނުބުނީހެވެ. އެ އަންހެންމީހާއަކީ ރިޔާޝާގެ މަންމަބާވައެވެ. އެހެންކަމަށްވާނަމަ އޭނާއަށް ރިޔާޝާ ވީތަން ނޭނގެންވީ ކީއްވެ ހެއްޔެވެ؟ ދެން ރިޔާޝާ ވީތަނެއް ހޯދަން އޭނާ ހަދާނީ ކިހިނެއް ހެއްޔެވެ؟ މިފަދަ ޚިޔާލުތަކެއްގައި ގޮސް އޭނާ ސައިކަލަށް އަރާ ނައްޓާލިއެވެ. “މަގު އޮޅުނީތަ؟” ގާތްގަނޑަކަށް މަސް މާރުކޭޓާއި ހަމައަށް ދެވިފައި ހުއްޓާ އޭނާއަށް ކުއްލިއަކަށް ސައިކަލު ހުއްޓާލެވުނެވެ.\nSaandy kihinethihadhanee konmefaharakuves enmekiyaahivvahisaabunney thininmaalanee\nWow masha allah v rythi fainaly fayaaz n riyaashaage gulhun madu madun eba rangalhuvey n ayaage bappa aee aslu ayaage dad eh noon dhw ehennoon nama eheneh nahadhaane dhari akah anyway stry v furihama v inteligent waitin waitin nxt prt\nޝުކުރިއްޔާ! އިރާދަކުރެއްވިއްޔާ މާދަމާ 19ވަނަ ބައި ގެނެސްދޭނަން\nwhy all stories are same now.\nNew thoughts netheetha?\nMihaaru esfiya ga mi up vaa hurihha story eh ga hama mi vanee mihen\nFind smthing intersting for the readers\nޝުކުރިއްޔާ! އިރާދަކުރެއްވިއްޔާ ވަރަށް އަވަހަށް ތަފާތެއް ފެންނާނެ\nOh wow haadha reechey. Miulhey Fayaz aa Ayaz akihaavarehge gulhumehvaa dhemeehunehbaa. Thank you\nIradakureviyaa mi srory nimen vaairan ingeyne kama saandy buni…\nއިރާދަކުރެއްވިއްޔާ ވާހަކަ ނިމުމުގެ ކުރިން ތިސުވާލުގެ ޖަވާބުވެސް ލިބޭނެ\nShifan ah ayax ves fayaz ves ingey. Ehnveema dhemeehun vahtharu kan ves ingeyne. Hithah arany kiyyve baaey shifaan ah ekan ehaa nagainuganevunee. N nagaiganevun nama kiyyve baaey ehaa vahtharuvi sababu hoadhan noolhunee..?!!!!\nޝުކުރިއްޔާ! ތިކަމުގެ ޙަޤީޤަތްވެސް އަދި އެނގޭނެ\nVvvvv reethi…. kon irakun next part\nWow..vrh reethi. .waiting for next part. …\nޝުކުރިއްޔާ! އިރާދަކުރެއްވިއްޔާ މާދަމާ 19ވަނަ ބައި ގެނެެސްދޭނަން\nAlhey haadha reehchey mivaahaka. Waiting for the next part\nAyaa v dera vaane dhw…..i hope every thing will be fine and veegoy ayaa n riyaa ah ves ingeyne kama….next part avaha up kodechey…\nSaandy keenthae2 vaahaka..? I love it…:)\nއާނ… ކީން އެ ދެވާހަކަވެސް… ވަރަށް ރީތި އެދެވާހަކަވެސް\nYer mansha vaahaka is my 1st story in this site\nmee kurin liyefa in story ehtha??\nheevey kurin kiyunu hen.\nekams varah reethi..\ni love the way hurihaa scene thakeh kiyaa dheefa hunna gothun.\nޝުކުރިއްޔާ! ނޫނޭ… މީ ކުރިން ލިޔެފައި އިން ވާހަކައެއް ނޫން\nSaandy then thi up kuran v ehnu. I am waiting…???\nސޮރީ ހުރިހާ ކުދިން… މިއަދު އަމިއްލަ ކަމެއްގައި މާބޮޑަށް ބިޒީވެގެން ހަމަ ލެޕްގައި އަތްލާނެ ވަގުތެއް ނުވީ… އިރާދަކުރެއްވިއްޔާ މާދަމާ ހެނދުނު 19ވަނަ ބައި އަޕްކޮށްލަދޭނަން\nKon irakun tho vaahakaa ge next part up kodeyvaanii\nއިރާދަކުރެއްވިއްޔާ ހެނދުނު 19ވަނަ ބައި އަޕްކޮށްލަދޭނަން\nYer konirakun next part???\nއިރާދަކުރެއްވިއްޔާ ހެނދުނު 19ވަނަ ބައި ގެނެސްދޭނަން\nމިއަދު ހަމަ ބިޒީކަމުން ލެޕްގައި އަތްލާނެ ވަގުތެއް ނުވީ\nMi vaahakaiga innany kithah part tha ?\nއެހެން ނޭނގެ ބުނާކަށް… ކޮންމެ ދުވަހަކުވެސް ލިޔެފައި އަޕްކުރަނީ… ހީވަނީ އަދި ދިހަ ވަރަކަށް ބައި އުޅޭނެހެން